1. Politici sociale: definiții, concepte- 


cheie, tipuri de politici sociale 


1.1 Cum pot fi definite politicile sociale? 


+ O primă distincție între politică şi politici: 

- politica este ceea ce descrie aranjamentele, şi 
comportamentele conforme cu acestea, în cadrul sistemului de 
reprezentare politică, 

- politicile au o conotație mai degrabă pragmatică, operativă, 
definind seturi de măsuri şi activități, coerent structurate în 
raport cu realizarea unor obiective, prin care statul sau 
guvernele locale intervin într-un anumit domeniu. În limba 
engleză distincția este mai clară: politics desemnează 
aranjamentele şi comportamentele politice, în timp ce termenul 
de policy desemnează politicile având un caracter operativ. 


+ Politicile sociale sunt parte a politicilor publice: politicile publice cuprind 
politicile statului în toate domeniile relevante funcționării unei societăți: 
politici economice, politici demografice, politici fiscale, politici salariale, 
politici în domeniul protecției mediului înconjurător, politici de urbanizare 
etc. 


+ Politicile sociale - reprezintă deci un set de programe, activități, măsuri ce 
au ca scop adresarea unor nevoi (elementare) umane de protecție socială, 
educație, sănătate, locuire şi - în general - creşterea bunăstării sociale, prin 
intermediul (re)distribuirii unor resurse considerate a fi relevante (bani, 
servicii, timp etc.) 


+ Obiectivele politicilor sociale, adică obiectivele sociale, vizează protecția 
socială. Protecția socială este un rezultat al politicilor sociale, dar ea se 
poate realiza pe mai multe căi. Politicile sociale nu sunt decât una dintre 
strategiile ce au ca obiectiv protecția socială. Sectorul non-guvernamental 
reprezintă, de exemplu, o altă modalitate de adresare a protecției sociale. 


+ Statul - prin intermediul politicilor sociale pe care le dezvoltă - este doar 
unul dintre furnizorii bunăstării individuale. Principalele surse ale bunăstării 
individuale sunt : 


l. Piața muncii: veniturile din muncă - salarii, bonusuri, 
profituri 

2. Venituri private/ individuale: din economii proprii, din 
proprietăți (rente, chirii), din vânzări, din asigurări private la care 
individul participă voluntar, împrumuturi 

3. Voluntariatul: ajutor din partea familiei, a vecinilor, 
prietenilor, altor instituții sociale (e.g. nunta, botezul) în bani sau 
servicii 

4. Statul: prin politicile sale sociale 


+ Principala consecință a politicilor sociale dezvoltate de către stat este deci 
protecția socială a populaţiei: protecția socială nu este însă realizată 
exclusiv prin intermediul politicilor sociale, ea este o consecinţă a efortului 
conjugat a mai multor factori: piața muncii, economia, sectorul ne- 
guvernamental. 


1.2 


+ 


-veniturile primare brute = venituri pre-impozitare şi pre-transfer 


venituri secundare = venituri din transferuri sociale 
Unele venituri secundare sunt şi ele supuse impozitării ca de exemplu, pensiile 


Veniturile totale de care dispune, în final, un individ sunt veniturile post- 
transfer post-impozitare, cumulate din venituri primare şi provenite din 
transferuri sociale (i.e.toate beneficiile cu caracter social, inclusiv 
pensiile) 


Tipuri de venituri monetare ale individului 


Toate aceste venituri sunt supuse taxării şi impozitării 


venituri din muncă 
venituri din proprietăţi 
venituri din economii proprii 


Ce presupun politicile sociale ? 


Stabilirea limitelor ce definesc necesitatea intervenției statului în 
economie. Care este legitimitatea intervenției statului în general? De 
ce ar trebui să intervină statul în economie, în aranjamanetele private 
dintre indivizi? La această întrebare vom răspunde prin analizarea 
'eşecurilor pieței libere”. Acest aspect este de ordin 'tehnic', răspunsul 
la această întrebare are la bază o argumentaţie în termenii 'raționalității 
economice. (Capitolul 2) 


Existența unor obiective sociale: adresarea nevoilor umane şi creşterea 
bunăstării sociale; aceste obiective sunt implicit sau explicit formulate şi 
definite în cadrul legislației sociale. 

Acest aspect presupune, mai departe: 


- definirea şi operaționalizarea conceptelor de nevoie umană şi 
bunăstare socială (Capitolul 3) 

- existența unui - sau opțiunea pentru - un model de justiție (echitate) 
socială - gradul şi modul de redistribuire, deci de implicare al statului, 
ce transcende 'strictul necesar’. În ce măsură ar trebui să intervină 
statul? Care sunt - sau ar trebui să fie - limitele acestei intervenții? 
Răspunsul la această întrebare are un caracter mai degrabă 
normativ, moral, decât tehnic, şi la aceasta vom încerca să 
răspundem prin discutarea teoriilor filosofiei sociale asupra justiției 
(echităţii) sociale şi deci a bazelor ideologiilor politice moderne. 
(Capitolul 5) 


3. Instrumente concrete de redistribuire a bunăstării în vederea 
realizării acestor obiective. Redistribuția este principiul în baza căruia 
sunt realizare scopurile, obiectivele sociale, prin intermediul 
programelor şi politicilor sociale. Statul deci are un rol de redistribuire 
a bunăstării individuale în vederea creşterii bunăstării sociale. Capitolul 4 
oferă o imagine asupra istoriei constituirii acestor instrumente de 
intervenție la nivelul statelor/ comunităților. Capitolul 6 şi capitolul 7 
prezintă cele două mari categorii de forme de intervenție: asiguratorii şi 
non-asiguratorii. Capitolul 8 oferă o tipologie a statelor în funcție de 
profilul politicilor sociale adoptate. 


4. Realizarea efectivă, implementarea măsurilor/ programelor în vederea 
realizării acestor obiective: ceea ce implică, în continuare, preocupări 
legate de forma concretă pe care aceste acțiuni o iau. Programele sociale 
trebuie deci să fie fezabile din punct de vedere al administrării lor. Ele 
se realizează intr-un context instituțional, legislativ şi organizațional 
specific, particular şi ca atare ele trebuie să fie inteligibile şi aplicabile 
în acest context particular dar şi să prevină posibilitatea abuzurilor 
(element ce ține de justiția procedurală“). 


5. Eficacitatea şi eficiența programelor sociale reprezintă un alt aspect 
esențial al analizei politicilor sociale. Avem de-a face deci - în domeniul 
politicilor sociale - nu numai cu probleme de principiu, de opțiune în 
termeni ‘morali’, dar şi cu probleme şi aspecte pragmatice, ce țin de 
eficacitatea şi eficiența modului de realizare a acestor opțiuni morale. 
(Capitolul 9 şi capitolul 10). 


"Justiția socială (echitatea socială) este o justiție distributivă (i.e. se referă la modul în 
care bunăstarea este (re)distribuită în societate) în timp ce, în domeniul politicilor 
sociale, justiția procedurală se referă la modul în care statul, respectiv administrația 
publică, operaționalizează principiile redistributive statuate într-un cadru legislativ, în 
vederea obținerii rezultatelor redistributive scontate şi aplică - în mod corect, i.e. 
uniform - regulile obținute în urma acestei operaționalizări. 


6. Perspectiva integrării în Uniunea Europeană impune abordarea unui 
aspect suplimentar: care sunt şansele României de a dezvolta politici 
sociale fezabile din punct de vedere administrativ şi financiar, eficace şi 
eficiente dar şi compatibile/ convergente cu valorile sociale, normele şi 
standardele protecției sociale în cadrul Uniunii Europene ? (Capitolul 11) 


1.3 Cum se constituie resursele statului în vederea finanţării 
politicilor sociale? 


Bugetul de stat şi bugetele locale sunt principalele resurse de care 
dispune statul şi autoritățile locale pentru a finanța politicile în domeniul public. 
Bugetul de stat şi bugetele locale se constituie prin colectarea de taxe şi 
impozite. Alte resurse ale statului sunt fondurile sociale, constituite prin 
intermediul unor contribuții speciale şi având o destinație specifică. 


(a) Taxele = reprezintă plăți făcute de către persoanele fizice şi juridice, de 
regulă pentru servicii prestate sau activități specifice realizate de către 
instituțiile publice în favoarea acestora. Ele se caracterizează prin faptul că sunt 
obligatorii, şi nu voluntare. Exemple: taxa pentru drumuri, plătită de deținătorii 
de autoturisme 


(b) Impozitele = reprezintă acele plăți obligatorii pentru toate persoanele fizice 
şi juridice, stabilite prin lege, fără a exista o obligaţie a statului de a presta 
plătitorului direct şi imediat un serviciu echivalent. 

Impozitul direct: se aplică nemijlocit persoanelor fizice şi juridice pentru 
veniturile şi bunurile prevăzute în lege 

Ex.: Impozitul pe venit, impozitul pe salariu, impozitul pe proprietăţi 


Impozitul indirect: se aplică consumului 
Ex: - Taxa pe valoarea adăugată (TVA), introdusă în România în 1993 
-  Accizele: care se aplică consumului anumitor produse considerate a fi 
de lux sau care prezintă externalități negative ca de exemplu cafeaua, 
tutunul, alcoolul, hainele din blană natturală; în general cererea pentru 
aceasă categorie de produse este inelastică, adică creşterea 
prețurilor nu duce la o scădere proporțională a cererii 


(c) O altă categorie de venituri ale statului sunt cotizaţiile sociale 
(contribuții la diferitele Fonduri Sociale): Fondul de asigurări sociale, Fondul de 
şomaj, Fondul de Asigurări sociale de sănătate, Fondul Special de Solidaritate 
Socială etc. 


Bugete locale: 

judeţene şi ale 

localităților / 
comunelor 


Contribuţii 
procentuale 
din salarii 
sau/ şi 
fonduri de 
salarii 
(profit) 


1.4 


Care sunt formele de intervenție ale statului prin politicile sale 
sociale? 


Statul intervine prin acordarea de: 
(a) Beneficii sau transferuri sociale: 


z transferuri monetare 


= transferuri în bunuri sau "în natur’ 


(b) Servicii sociale (servicii educaționale, servicii de sănătate, servicii acordate 
unor categorii sau grupuri sociale considerate a fi vulnerabile) 

(c) Gratuități - prin producerea unor servicii sau plata integrală a celui ce le 
produce 

(d) Subvenţii: celor care produc anumite servicii sau pentru cumpărător 

(e) Scutiri de taxe şi impozite 


+ Beneficiile (transferuri) şi servicile sociale pot fi: 


(1) 


De tip contributoriu sau asiguratoriu: Acordarea beneficiilor este 


condiționată de plata unei contribuții, obligatorie pentru toți cei ce au 
venituri din muncă: pensiile (de vârstă, de invaliditate, de boală), plata 
concediului de maternitate, ajutorul de şomaj, serviciile de sănătate în 
România. 

În principiu, în funcție de opțiunea pentru un model de justiție socială sau 
altul, aceste beneficii pot fi: independente de veniturile individului (respectiv 
de contribuția plătită de acesta) sau pot fi înalt corelate, şi deci dependende 
de nivelul acestora (i.e. de nivelul venitului sau/ şi contribuției). 


(2) _De tip non-contributoriu : 


(2.1) 


(2.2) 


Beneficii/ servicii universalist - categoriale: acest tip de beneficii se 
acordă tuturor indivizilor (universale) sau anumitor categorii de indivizi 
(categoriale). Criteriul de eligibilitate se bazează pe includerea într-o 
anumită categorie sau grup social (e.g. copii, familii cu copii, familii cu 
mulți copii, persoane vârstnice etc.) 


Beneficii/ servicii de asistență socială: Beneficii acordate numai acelora 
considerați a fi în nevoie', segmentului celui mai defavorizat al unei 
societăți /comunități, săracilor, sau persoanelor cu risc crescut de a 
ajunge în sărăcie (familii dezorganizate, familii cu risc crescut de 
abandonare a copiilor, persoane cu diferite disabilităţi) 


Această categorie de beneficii se acordă prin 'testarea' nevoilor, tradusă 


prin 'testarea mijloacelor de trai. Această testare se referă în fapt la 
analiza situației unui individ/ familie/ gospodărie în termeni monetari şi non- 


monetari, ce vizează tipurile de bunuri din dotarea gospodăriei, accesul la 
servicii, climatul familial etc. 

Testarea mijloacelor de trai se poate realiza prin intermediul unor 
organizații ale administraţiei publice pe cale 'birocratică' (atunci când 
testarea se reduce la criterii simple şi omogene - ca de exemplu nivelul 
veniturilor) sau se poate realiza prin intermediul sistemului expert, asistența 
socială, care - prin mijloace profesionale - identifică nivelul de trai al 
individului şi nevoile individuale ale acestuia (crescând astfel nivelul de 
personalizare şi adecvare a beneficiilor acordate). 

Serviciile de asistență socială pot fi acordate atât persoanelor trăind în 
mediul lor natural, social, cât şi prin instituționalizarea acestora, o formă de 
protecție ce impune condiții rezidențiale speciale. 


Asistența socială este considerată a reprezenta ultima plasă" îh sistemul 
de protecție socială a individului. Individul, prin modul său de viață (profesie, 
ocupație, tip de familie etc.) îşi poate asigura, până la un punct, singur nevoile 
sale individuale şi sociale. 

Atunci când acesta eşuează (pierderea locului de muncă, bătrânețe) este 
'captat' de către sistemele asiguratorii. Sistemele asiguratorii însă îi lasă 'pe 
dinafară' pe toţi cei ce nu au plătit o contribuție, şi cel mai adesea această 
categorie îi defineşte pe cei neincluşi în mod sistematic pe piața muncii. 

O nouă 'plasă' vine în ajutorul celor ce se 'scurg' printre 'ochiurile' primelor: 
sistemul de beneficii universalist-categoriale (copii, vârstnici etc.). 

O ultimă plasă este cea a asistenței sociale care 'recuperează' toți individizii 
sau familiile ce nu reuşesc să se descurce în baza resurselor proprii sau prin 
combinarea resurselor proprii cu diferitele 'plase' ale protecției sociale. Acest 
sistem este gândit să fie 'responsiv' şi sensibil la orice conjunctură 
particulară, ce plasează individul sau familia într-o stare de sărăcie sau 
imposibilitate de a supraviețui, trăi decent sau integrat în comunitate. 


Transferurile sociale (i.e. transferurile monetare şi cele în bunuri sau în 
'natură') pot fi: 

- unice - se acordă deci o singură dată 

- sistematice - acordate săptămânal/ lunar pentru o perioadă de timp delimitată, 
indefinită (până când beneficiarul devine 'ne-eligibil') sau pe viață (unele beneficii 
extinzându-se chiar şi asupra descendenților direcți sau persoane aflate în 
întreținerea beneficiarului, după moartea acestuia) 


Cele mai importante categorii de servicii sociale sunt: 

(a) în domeniul educațional: şcolarizarea gratuită sau suvenționată a copiilor 
până la o anumită vârstă 

(b) în domeniul sănătăţii: serviciile pot fi gratuite sau de tip asiguratoriu. Pentru 
cele de tip asiguratoriu serivicile oferite pot reflecta nu numai nevoia 
individului dar şi nivelul contribuției 


(e) În domeniul protecţiei sociale a unor categorii sociale defavorizate sau cu 
risc crescut: de ex. copiii abandonați, persoanele cu handicap 

(d) În domeniul asistenței sociale în general: 
- Servicii de prevenţie 
- Servicii de consiliere în vederea creşterii capacităților de raportare la 
mediul social ale unor categorii defavorizare 
- Servicii acordate celor în nevoie“: e.g. cantina de ajutor social 


+ Gratuitățile: 

Gratuitatea anumitor bunuri sau servicii duce la încurajarea consumului acestora, 
în unele cazuri însoțită de obligativitatea consumului acestora (de ex. serviciile 
educaționale primare) 

Gratuitățile cresc egalitatea de şansă a indivizilor şi echitatea distribuirii unor 
resurse în societate 


+  Subvențiile: 
Duc la încurajarea consumului anumitor bunuri şi servicii considerate 'de bază' 
la producător, la beneficiar etc. 


+  Scutiri de taxe şi impozite 

Anumite categori sociale sunt scutite parțial sau total de plata impozitelor sau 
taxelor; de exemplu, în România, un procent din venitul unuia dintre părinți este 
scutit de impozitare pentru fiecare copil în întreținere 


Principalii 'piloni' ai politicilor sociale sunt deci : 


Transferuri/_ servicii de tip Transferuri _/servicii de tip ne-_ 
asiguratoriu_sau controibutoriu: asiguratoriu sau non-contributoriu:_ 
acordarea acestora este acordarea acestora nu este condiționată 
condiționată de o contribuție de plata prealabilă a unei contribuţii 
prealabilă, în general la un fond speciale sau sub forma taxelor/ 

social special impozitelor generale 


Transferuri/ servicii universalist - Transferuri/ servicii de 
categoriale: acordarea acestora se face pe asistență socială: acordarea 
criteriul apartenenței la o anumită acestora se realizează în 
categorie socială, fie cu risc crescut de baza nevoii; nevoia este deci 
vulnerabilitate socială fie valorizată la criteriul decisiv 

nivel social (ex. Copiii), sau în baza 

cetățeniei 


Alte resurse bibliografice: 
Luana M. Pop (coord.), 2002: Dicţionar de Politici Sociale, Bucureşti: Editura 


Expert 

Vezi termenii: politici sociale, servicii sociale, beneficii sociale, beneficii unice, 
beneficii non-monetare, beneficii monetare, beneficii în natură, beneficii de 
protecție socială, buget 


E. Zamfir, C. Zamfir (coord.), 1995. Politici sociale. România în Context 
European, Bucureşti: Editura Alternative 
Cap. 2: Mecanismele producerii bunăstării (E. Zamfir) 


C. Zamfir (coord.), 1999: Politici sociale în România: 1990-1998, Bucureşti: 
Editura Expert 
Cap. 19, S. Stroe, M. Teodorescu: Politica Fiscală - Câteva implicaţii sociale 


2. LIMITELE PIEŢEI: de ce este 
necesară intervenția statului în 
economie? 


Eficiența economică este un concept fundamental în economie. Eficiența este 

definită prin: 

-maximizarea beneficiilor - în termeni de cantitate şi calitate - în producerea 

unui bun sau serviciu în raport cu costurile de producție a acestuia; 

-minimizarea costurilor pentru producerea unui bun sau serviciu, ținând 

constantă cantitatea şi calitatea produsului/ serviciului respectiv 

Creşterea eficienței este o problemă 'tehnică' (nivel de cunoaştere ştiinţifică, 

nivel de dezvoltare tehnologică, managementul producției şi al organizațiilor 

etc.). Creşterea eficienței duce, în orice condiţii şi indiferent de modul de 
înțelegere a bunăstării şi justiției sociale, la o creştere a bunăstării individuale 
sau sociale. 

Eficiența unei alegeri sau decizii este strâns legată de paradigma 
raționalității: o alegere sau decizie este rațională dacă individul alege “n 
cunoştiință de cauză', deci atunci când individul alege între diferitele alternative 
existente pe cea cu costurile cele mai reduse şi beneficiile cele mai mari. 

În 1776 este publicată lucrarea “The Wealth of Nations" (Bogăția 
Naţiunilor) a lui Adam Smith, ce lansează celebrul principiu al mâinii invizibile. 
Mâna invizibilă a concurenței, statuează acest principiu, transformă automat 
interesele individuale ale celor mulți în binele comun, sau, în termenii economiei 
moderne, în bunăstare socială. 

Conform teoriei 'mâinii invizibile' a lui Adam Smith piața este singura în 
măsură să aloce eficient toate resursele existente într-o societate dacă şi 
numai dacă sunt respectate câteva condiții: 

a) Informarea perfectă a producătorilor şi consumatorilor în raport cu toate 
bunurile şi serviciile necesare, respectiv produse într-o societate. 

b) Competiţie perfectă: presupune libertatea şi oportunități egale de acces la şi 
de abandon (ieşire”) a diferitelor piețe (e.g. produse cosmetice, produse 
alimentare, produse farmaceutice), fără ca un singur agent economic să poată 
influența, singur, prețul pieței (ca în cazul monopolurilor sau oligopolurilor) 

c) Lipsa eşecurilor pieței: bunuri publice, externalități, alte tipuri de 
distorsiuni 


În unele cazuri piaţa intervine încercând să compenseze aceste deficienţe. În 
alte cazuri însă, acolo unde nu este profitabil, piața nu intervine, lăsând locul 
statului. În principiu, statul poate corecta unele probleme legate de aceste 
condiții prin reglementări specifice. Dar nu toate distorsiunile reale pot fi 


compensate prin simple reglementări. In aceste cazuri statul organizează şi 
furnizează, el însuşi, sau subvenţionează furnizarea anumitor servicii. 


a) Informarea perfectă 


+ Informarea asupra bunurilor/ produselor: O cunoaştere imperfectă asupra 
tipurilor de bunuri/ servicii oferite pe piață, respectiv a cererii pentru 
anumite tipuri de bunuri/ servicii duce la o alocare sub-optimală a resurselor. 
Cel mai adesea firmele de marketing încearcă să testeze cererea pentru 
anumite bunuri/ servicii, în timp ce anumite firme private încearcă să ofere 
consumatorilor o informare cât mai bună asupra ofertei existente. Astfel 
este optimizată alocarea resurselor. 


= Informare în ceea ce priveşte preţurile 

O cunoaştere imperfectă a prețurilor unui produs, în raport cu calitatea şi 
cantitatea sa, induce alegeri 'proaste' (deci ne-eficiente) şi non-raționale. În 
unele cazuri piața însăşi oferă acest serviciu (contra cost). 

De exemplu, vreau să cumpăr o locuință dar nu ştiu exact care este oferta 
de locuințe (informarea mea este imperfectă); pentru a avea o imagine completă 
asupra pieței imobiliare am nevoie de foarte mult timp. De aceea apelez la o 
firmă de intermediere care preia/ absoarbe informarea mea imperfectă şi/sau 
costurile unei informări perfecte directe. 

În alte situaţii însă preţurile acestor servicii pot fi mai mari decât beneficiul 
utilizării lor, deci a evitării 'alegerii proaste’. 


= Informarea în ceea ce priveşte calitatea produselor. Calitatea unor 
produse poate fi cunoscută (recunoscută) în mod direct de către consumator. 
Există însă şi cazuri în care aceasta nu poate fi cunoscută 'direct'. Într-o 
oarecare măsura mecanismele pieței pot corecta această problemă prin 
apariția unor piețe specializate în acest sens. 


De exemplu: Dacă vreau să ştiu mai mult despre calitatea locuinței pe care 
doresc să o cumpăr (în afara amplasării ei, numărului de camere, suprafeţei, 
aspectului interior şi al mediului imediat înconjurător) apelez la o firmă specializată 


care îmi furnizează informații referitoare la parametrii tehnici de rezistenţa, 
soliditate, izolare fonică în comparație cu unele standarde de siguranță (minime, 
necesare prin lege, decente sau de 'protecție maximă”) 


Există însă situații în care lipsa de informare sau costurile necesare unei 
informări complete nu pot fi absorbite prin apariția unor piețe specializate 
(nu sunt profitabile”). Atunci intervine statul prin fixarea unor reglementări 
în ceea ce priveşte standardele de calitate a unor produse: 

De exemplu, un consumator poate ştii ce conține un produs alimentar pe care îl 
consumă (conținutul de glucide, lipide, proteine, vitamine, minerale). Statul poate 
chiar obliga producătorul, prin intermediul reglementărilor specifice, să furnizeze pe 
ambalajul fiecărui produs alimentar informaţii referitoare la nivelul caloric al 
produsului, conținutul său, tipul de coloranţi utilizați. Orice abatere de la aceste 
reguli poate fi penalizată. Consumatorul însă nu poate ştii dacă aceste specificaţii 
corespund în fapt conținutului produsului. Pentru respectarea acestei reguli, există 
un serviciu public : Oficiul pentru Protecția Consumatorului. Presupunem, mai 


departe, că avem toate aceste informații şi că avem încredere că Oficiul pentru 
protecția consumatorului 'veghează' asupra corectitudinii informațiilor furnizate pe 
ambalajul unui produs. Consumatorul nu deține însă un nou tip de informație în raport 
cu respectivul produs: condițiile de igienă în care acesta a fost produs. Apare deci 
nevoia unui serviciu specializat, care să fixeze norme de igienă şi să vegheze la 
respectarea acestora (standardele de igienă alimentară, elaborate şi impuse de 
către Direcţiile de sănătate publică). 


= Informarea în legătură cu configurații viitoare: O maximizare inter- 
temporală a utilităţilor individuale (deci posibilitatea de alegere rațională) 
presupune cunoaşterea viitorului. În general piața liberă 'ocupă' în parte şi 
acestă zonă prin sisteme private de asigurări. Asigurările minimizează sau 
preiau riscurile în măsura în care sistemul de predictibilitate a diferitelor 
fenomene le permite şi face ca această activitate să fie profitabilă. De 
exemplu, într-un sistem economic instabil, piața asigurărilor private se va 
limita doar la oferirea anumitor servicii. Apare deci într-o oarecare măsură 
nevoia intervenției statului. 

Acolo unde deficiențele de informare sunt relativ reduse, reglementările 
sunt suficiente. Există însă şi cazuri în care deficiențele sunt atât de grave încât 
soluţiile oferite de către stat sunt mai eficiente decât cele produse pe piața 
liberă. 


Piața liberă este mai eficientă în compensarea acestui tip de deficiență de 

informare cu cât: 

- consumatorul este mai bine informat 

- îmbunătățirea informării acestuia este asociată cu costuri mai reduse (este 
mai ieftină) 

- consumatorul poate înțelege mai uşor informația disponibilă (este mai 
intelegibilă şi accesibilă în raport cu nivelul cunoaşterii comune) 

- sunt mai reduse costurile asociate cu o decizie proastă 


- cu cât sunt mai diverse gusturile/ preferințele consumatorilor 

De exemplu, unul dintre servicile care impune consumatorului costuri de informare 
foarte mari este sistemul de servicii de sănătate. Piaţa liberă nu poate compensa 
această deficiență decât impunând costuri foarte ridicate, adesea devenind 
neprofitabilă o astfel de specializare pe piața liberă. Costurile unei proaste alegeri 


din partea consumatorului pot fi foarte mari iar informarea consumatorului nu este 
deloc facilă : cu cât sistemele sociale sunt guvernate în mai mare măsură de sisteme 
expert, 'deținătoare' a unor cunoştiințe greu de asimilat la nivelul cunoaşterii comune 
cu atât mai dificilă este intermedierea consumului de servicii. 


Calitatea şi prețul au un rol decisiv în creşterea eficienței; în absenţa unei 
informări perfecte consumatorul nu se poate constitui într-un alegător 
(decident) rațional. 


c) Eşecurile pieţei 


BUNURI 
PUBLICE 


EXTERNALI- 
TĂŢI: 

POZITIVE ŞI 
NEGATIVE 


ALTE DISTORSIUNI: 
Utilităţi publice 

Lipsa unei economii de scară 
Monopolurile naturale 


= Bunurile publice 


Există o distincție clară între bunuri şi servicii private (produse pe piața liberă) 
şi bunuri şi servicii publice. Bunul public prezintă câteva caracteristici ce îl fac 
adesea inaccesibil pieței economice (costuri mari de producere, imposibilitatea 
fixării unui preț prin intermediul cererii şi ofertei etc.) 


Specificitățile bunurilor publice: 


+ Lipsa rivalității în consum. De exemplu, un individ în plus într-o țară nu scade 
şi nici nu creşte cantitatea de apărare națională necesară, în timp ce dacă un 
individ cumpără un sandwich va rămâne un sandwich în minus pentru ceilalti 
consumatori 

œ  Non-excluderea de la consum: Nimeni nu poate fi exclus de la consumul unui 
bun public. De exemplu, faptul că nu îţi plăteşti taxele şi impozitele către 
stat nu înseamnă că în caz de război bomba va pica numai în capul tău, în timp 
ce în cazul sandwich-ului excluderea de la consum se face în funcție de 
capacitatea şi disponibilitatea de plată: dacă plătesc consum, dacă nu, nu 


consum. Alt exemplu este iluminatul public. Chiar dacă nu îmi plătesc taxele şi 
impozitele nimeni nu mă poate exclude de la consumul acestui bun. Străzile pe 
care voi merge vor fi luminate şi atunci când trec eu pe stradă. 

œ  Non-respingerea consumului: Un individ nu poate respinge consumul unui bun 
public. De exemplu, un individ nu poate determina non-consumul structurilor 
de apărare națională în baza unor credințe pacifiste şi a respingerii ideii de 
forță armată, în timp ce în cazul sandwich-ului dacă individul nu doreşte să îl 
consume, nu este obligat să îl cumpere. 


Pentru un bun privat, costul marginal de producere a unei unități în plus este 
egal cu costul marginal de consum a unei unități în plus. În cazul bunurilor publice 
acest lucru nu este valabil. De exemplu, costul marginal al unui canal TV asociat 
creşterii cu o oră a timpului de emisie este pozitiv şi în general destul de mare, 
în timp ce costul marginal asociat vizionării programului de televiziune cu o oră în 
plus este nul. 

Apare ceea ce este cunoscut în domeniul alegerii sociale ca fenomenul 'free- 
rider'-ului, sau 'dilema blatistului'. Toţi vor să beneficieze şi nimeni nu vrea să 
plătească; în acest caz prețurile acestor bunuri ar trebui să se fixeze nu în 
funcție de cerere/ofertă, ci în funcție de valoarea percepută de către fiecare 
individ a unei unități produse în plus, ceea ce este imposibil. 


=  Externalități 
Externalitățile apar atunci când: 
- acțiunea lui A determină apariția unor costuri/ beneficii pentru individul B, 


pentru care nu există compensații de la A către B în cazul în care acesta 
'pierde' sau de la B către A în cazul în care acesta 'câştigă. 

Externalități pozitive: acțiunea lui A 
aduce beneficii lui B fără ca B să 


plătească pentru acestea 


Ex.: educația, sănătatea; de educație şi 
sănătate beneficiază nu numai 
consumatorii direcți dar şi cei din jur şi 
comunitatea în general 


Externalități negative: acţiunea lui A generează 
efecte negative pentru B (costuri) pe care A nu le 
compensează 


Ex.: fumatul, produce efecte negative directe 
pentru nefumători dar şi în ceea ce priveşte 
costurile servicilor de sănătate. Fumătorii vor 
beneficia de o cantitate de servicii de sănătate mai 
ridicată decât nefumătorii dar costurile suportate 
se repartizează uniform 


- În unele cazuri aceste probleme se pot rezolva prin reglementări atunci când 
externalitățile (efecte neintenționate ale acțiunii) sunt măsurabile şi 
proprietatea privată este foarte bine delimitată şi reglementată. Acest lucru 
nu este însă posibil în cazul poluării aerului, ambuteiajelor pe stradă etc. 


Statul poate interveni prin două modalități: 
- prin introducerea unor reglementări cât mai detaliate şi senzitive la 


realitățile existente şi situațiile posibile 

- prin taxarea activităților generatoare de costuri externe negative (accize: 
taxe pe consumul unor produse al căror consum produce externalități 
negative, de exemplu tutunul, băutura alcoolică, benzina) 

-  recompensarea/stimularea activităților cu  externalități pozitive: de 
exemplu inițiativa economică (profitabilă nu numai pentru întreprinzător dar 
având ca efect şi creşterea numărului de locuri de muncă) poate fi stimulată 
prin acordarea unor credite preferențiale, cu dobândă subvenționată etc. 


= Alte distorsiuni şi anomalii 


Se referă la tipurile de piețe ce nu pot funcționa datorită unor constrângeri 
în ceea ce priveşte cererea (/ipsa unei economii de scară) sau costurile de_ 
investiție în anumite produse/ servicii (de exemplu companiile furnizoare de 
gaze, electricitate, televiziune prin cablu). În unele cazuri apar monopoluri sau 
oligopoluri naturale. Statul poate interveni, şi de acestă dată, în diferite moduri: 


1. prin reglementarea concurenței (Oficiul antimonopol, Oficiul pentru 
concurență): prin institutirea unei serii de reglementări care să 
prevină creşterea arbitrară a prețurilor de consum a diferitelor 
servicii sau bunuri 


2. prin subvenţionarea pierderilor asociate prețurilor ne-profitabile 
3 prin naționalizarea industriei respective şi producerea respectivului 
serviciu. 


Tipuri de bunuri pe care piața singură nu le poate produce printr-o 
alocare eficientă a resurselor (Margaret Wilkinson, Economics Brief, 1986, 
pg. 2-5): 


Margaret Wilkinson (1986) operează următoarea clasificare a bunurilor în 
producerea /furnizarea cărora se implică statul: 


= Bunuri sociale: acele bunuri publice care nu ar fi produse deloc 

Exemple: apărare națională, drumuri, iluminat public, aplicarea legii şi a ordinii 
publice (poliție, justiție, închisori), parcuri, protecția mediului şi protecția în fața 
cataclismelor naturale (diguri, fortuiri etc.) 


= Bunuri mixte: bunuri ce ar fi produse pe piața liberă dar în cantități 
suboptimale. 

Exemple: Educaţia, servicile de sănătate. Aceste servicii nu sunt total non-rivale 

în consum iar excluderea de la consum este posibilă. Acestea reprezintă bunuri 

cu externalități pozitive iar cei ce beneficiază de aceste externalități pozitive 

nu se manifestă - prin creşterea cererii - pe piață astfel încât să crească şi 

producerea lor (oferta). 


= Bunuri care sunt supra-produse datorită efectelor externe negative 
Exemple: tutunul, alcoolul, industriile poluante 


= Bunuri care sunt sub-optimal produse datorită monopolurilor. Acolo unde 
există monopoluri prețul este supra-dimensionat (în raport cu costul marginal) 
şi produsul este produs într-o cantitate sub-optimală. 


= Bunuri 'meritorii' - astfel de bunuri implică o evaluare morală a nevoilor şi o 
decizie în termeni morali. De exemplu, dacă o societate consideră educația şi 
sănătatea ca bunuri meritorii atunci le va produce şi/sau oferi gratuit/ 
subvenționat. Această categorie de bunuri nu este produsă/ furnizată 
datorită unei limitări sau unui 'eşec' al pieței ci în baza unei evaluări morale şi 
judecăți de valoare. 


Alte surse bibliografice: 


E. Zamfir, C. Zamfir (coord.), 1995: Politici sociale. România în context 
european, Bucureşti: Editura Alternative 
Cap. 1: Statul bunăstării (E.Zamfir) 


3. NEVOI ŞI (DE)PRIVARE: 
SARACIE ŞI BUNĂSTARE 
INDIVIDUALĂ 


Obiectivele principale ale politicilor sociale se referă la creşterea 
bunăstării prin intermediul (reydistribuirii resurselor considerate de către 
societate ca relevante, respectiv a resurselor valorizate la nivel social şi la 
satisfacerea unor nevoi umane - mai mult sau mai puţin elementare - de 
protecție socială, educație, sănătate, locuire. De modul în care sunt definite şi 
înțelese nevoile şi bunăstarea individului depinde şi tipul intervenției sociale 
considerate a fi adecvate dar şi formele concrete pe care le iau aceste tipuri de 
intervenții. Modul în care conceptele ca 'nevoie”, 'sărăcie'”, 'bunăstare' sunt 
definite şi operaționalizate* determină deci forma concretă a politicilor şi 
programelor sociale. 


Nevoi umane 


Ce sunt şi cum pot fi definite nevoile? 


'Nevoile' reprezintă un concept relativ problematic, definirea lui fiind 
anevoioasă, datorită, în mare parte, naturii sale subiective. 


+ Care sunt nevoile umane de bază? Răspunsul la această întrebare este 
dependent de contextul socio-istoric şi cultural dar şi de mediul geografic 

+ Care este lista de priorități a nevoilor? Există, în mod obiectiv, nevoi mai 
importante sau mai puțin importante? 

+ Cum distingem pe cei aflați în nevoie'? 


Toate aceste întrebări duc la concluzia că definirea nevoilor, şi cu atât mai 
mult, prioritizarea acestora, presupun un grad ridicat de subiectivism, având în 
acelaşi timp şi o puternică determinare social-culturală. Nevoia este un 
construct social. 


? Operaționalizarea se referă la modalitățile măsurabile de definire a conceptelor: 
pentru a identifica nevoile dar şi segmentele de populaţie aflate în nevoie este necesară 
definirea operaţională a acestor concepte, astfel încât ele să devină cuantificabile, 
măsurabile şi să permită compararea indivizilor/ grupurilor de indivizi. 

Tipuri /Ierarhizarea nevoilor de bază 


Abraham H. Maslow (1954, Motivation and Personality, NY : 
Harper): piramida nevoilor: fiziologice, de securitate, de dragoste 
şi apartenență, de respect de sine, de auto-actualizare (auto- 
realizare) 
- fiziologice: nevoia de mâncare, băutură, adăpost şi lipsă a durerii 
- de siguranță şi securitate: nevoia de a fi liber de ameninţări; deci de a fi 
ferit de pericole şi evenimente amenințătoare 
- de dragoste şi apartenență: nevoia de prietenie, afiliere, interacțiune şi 
dragoste 
- de respect de sine: nevoia de a te respecta pe sine şi de a fi respectat de 
către ceilalți 
- de auto-actualizare: nevoia de a se îndeplini pe sine prin maximizarea 
utilizării abilităților, priceperilor şi potențialului 


O nevoie satisfăcută, consideră Maslow, nu mai poate reprezenta o motivație 
şi, în consecinţă, nici nu se va mai transforma într-o nevoie exprimată social. 

Categoriile de nevoi ale lui Maslow sunt însă puțin utilizabile atunci când 
operționalizarea şi măsurarea acestora devine o prioritate. Mai mult, s-a dovedit 
în special în cadrul teoriilor de psihologie socială şi organizaționale că piramida lui 
Maslow nu 'funcționează' în orice context cultural, şi variații pot fi observate 
chiar şi în cadrul aceluiaşi context cultural. Aceste observații sunt adevărate în 
special în ceea ce priveşte ultima categorie denumită de Maslow 'nevoi de auto- 
actualizare. 


* Sursa fotografiei: www.pbs.org/wgbh/aso/databank, decembrie 2003 

Lyman W. Porter” desemnează nevoile de ordin 


superior ca garantând autonomia unui individ, definită ca satisfacție a individului 
cu oportunitățile de a decide independent, de a-şi fixa obiective şi de a se 
manifesta fără constrângeri prea puternice, deci în afara unei 'supravegheri' 
stricte. 


é Clayton Alderfer” (1972, Existence, Relatedness and 

Growth: Human Needs in Organizationational Settings. NY: The Free Press), 

propune o altă piramidă a nevoilor: 

- nevoile de existență: mâncare, aer, apă, bani, muncă 

- nevoile de relaționare: prin întreținerea unor relații semnificative cu alții şi 
cu socialul în general 

- de creştere: nevoia individului de a face contribuții creative şi productive 


Alderfer consideră că se poate vorbi şi de un proces de frustrare-regresie: o 
persoană continuu frustrată în încercările sale de a-şi satisface nevoile de 
creştere şi dezvoltare, duce la re-apariția nevoilor de relaționare ca forță 
motivatoare majoră, făcându-l pe individ să îşî redirecționeze eforturile către 
exploarea unor noi modalități de a-şi satisface acestă categorie inferioară de 
nevoi. 


* sursa fotografiei: http://web.gsm.uci.edu/-Iwporter, decembrie 2003 

” Porter, Lyman W., Lawler, Edward E., 1968, Managerial Attitudes and Performance, 
Homewood, Ill.:R.D.Irwin 

é sursa fotografiei: http://gsappweb.rutgers.edu/gsappweb/Clayton.htm, decembrie 
2003 

7 profesor şi director al programului de psihologie organizaţională din universitatea 
Rutgers, New Jersey, SUA, 


David C. McClelland? (oferă o nouă perspectivă asupra nevoilor considerând că 
acestea sunt determinate cultural; McClelland dezvoltă teoria nevoilor învățăte 
- nevoia de realizare 
- nevoia de afiliere 
- nevoia de putere 

Cum pot fi măsurate, evaluate aceste nevoi? Nu este suficientă inferarea 
acestora în baza unor observaţii comportamentale, consideră McClelland. El 
utilizează în acest sens Testul Tematic Aperceptiv (TAT - Thematic 
Apperception Test): individului i se arată o poză şi este încurajat să scrie o 
poveste în jurul acesteia; de obicei povestea reflectă nevoile dominante ale 
individului. Validarea unei astfel de metode este mai dificilă şi problematică, 
interpretarea este mai degrabă o artă 


Observații: 

Indivizii cu o nevoi de realizare crescute preferă: 

- să evite obiectivele ce presupun o performanță scăzută sau foarte ridicată; 
preferă obiective de dificultate medie, pe care consideră că le pot realiza 

- feed-back imediat şi de încredere în raport cu activitatea proprie 

- să fie responsabili pentru rezolvarea problemelor 


? David Harvey (1973, Social Justice and the City. London: 
Allen and Unwin) identifică nouă categorii de bunuri şi servicii de care trebuie 
să beneficieze indivizii pentru ca nevoile formulate de Maslow să fie adresate: 


- hrană 

- locuință 

- servicii medicale 

- educație 

- servicii sociale în general 
- bunuri de consum 


* 1961, The Achieving Society. NY: Van Nostrand Reinhold 

1962 - Business Drive and National Achievement 

1965 - Toward a Theory of Motive Acquisition, în: American Psychologist 

1976 - împreună cu D. Burnham, Power is the Great Motivator, în: Harvard Business 
Review 


? sursa fotografiei: http://web.gc.cuny.edu/anthropolgy/fac_harvwey.htm, decembrie 
2003 

oportunități recreative 
oportunități de 'vecinătate' 
facilități de transport 


Toate aceste liste şi tipologii nu sunt însă satisfăcătoare dacă punem problema 
completitudinii lor şi a modului de operaționalizare a termenilor ce compun 
aceste tipologii. Vom porni, în cele ce urmează, de la o clasificare a nevoilor în 
funcție de modul lor constituire şi nu de tipul lor, criteriu ce a stat la elaborarea 
tipologiilor prezentate. 


19 J. Bradshaw (1972!!) distinge între: 


Nevoile simțite: sunt acele nevoi de care indivizii sunt conştienţi. Dar nu 
toate nevoile simțite sunt şi exprimate. La nivel social, de exemplu, segmentul 
cel mai sărac este lipsit cel mai adesea de mijloacele de exprimare publică a 
nevoilor simțite, sau nu are (din lipsă de informare, de putere etc.) 
posibilitatea de a accede la aceste mijloace de exprimare ; 

Nevoile exprimate: o nevoie exprimată public devine o cerință, o doleanţă, 
reflectându-se cel mai adesea într-un act concret (de exemplu cerința unui 
copil cu handicap de a învăța într-o şcoală adaptată la nevoile sale speciale) ; 
Nevoile normative: acest tip de nevoi nu sunt definite de subiectul însuşi, ci 
de un observator exterior sau expert, şi sunt formulate în concordanţă cu 
standardele şi normele profesionale într-un domeniu ; 

Nevoi comparative: Aceste nevoi se structurează şi sunt definite în relația 
cu alți indivizi sau grupuri sociale. În conceptul de nevoi comparative apare 
implicit şi un element ce ține de justiție (echitate) socială; se referă la ceea 
ce nu avem sau avem în raport cu altul sau alții şi duce la ceea ce literatura în 
domeniul sărăciei numeşte (derivare? relativă 


Dacă ne gândim la modul în care au fost definite aici aceste patru tipuri de nevoi, 
ne putem pune în mod legitim întrebarea: care este diferența între nevoie şi 
dorință? 


“ sursa fotografiei: www.bradshawcassettes.com/john.htm 

"A taxonomy of Social Need, în: New Society, 496, pg. 640-643 

'* Termenul englezesc este deprivation ; traducerea acestuia în română s-a făcut adesea 
prin cuvântul 'deprivare'; în limba română, mai corectă este utilizarea termenului de 
privare, care corespunde în mare măsură sensului cuvântului englezesc. 

Nevoie versus dorință 


- Ceea ce cineva resimte ca pe o nevoie poate în fapt fi o dorință: de exemplu, 
un adolescent care îşi doreşte cu disperare ultima variantă a unui joc pe 
calculator; poate fi aceasta considerată o dorință sau o nevoie? Dacă pentru 
acesta viața sa îşi pierde sensul şi se simte total exclus de la orice tip de 
activitate socială în absența acestuia, atunci nu devine această dorință o 
nevoie? 

- Putem, în linii foarte generale, datorită faptului că granița între nevoie şi 
dorință este foarte fluidă, definii nevoia ca fiind diferită de dorință prin 
severitatea consecințelor neadresării ei (Blakemore, 1998'%). Cum definim 
severitatea consecințelor este din nou problematic şi implică o dimensiune 
subiectivă şi culturală. 


Anthony Forder (1974, Concepts in social administration : a framework for 
analysis. London : Routledge and Kegan Paul) a introdus conceptul de nevoie 
tehnică. Nevoia tehnică este acea nevoie apărută ca urmare a unei noi 
descoperiri ce a avut ca efect producerea unui nou tip de bunuri sau servicii. 
Descoperirea unui nou tip de bun sau serviciu duce la crearea unor noi nevoi 
simțite, exprimate şi normative. 

Exemplul tipic este domeniul medical. 


Mark Liddiard (1999'*) ilustrează acest tip de nevoie prin descoperirea 
medicamentului Viagra, împotriva impotenței masculine. 

În Anglia, descoperirea acestui medicament a dus la dezbateri publice serioase în 
legătură cu includerea acestuia (ca un nou tip de intervenție curativă) în cadrul 
Sistemului Naţional de Sănătate. Ar trebui să susțină statul, din bani publici şi 
acest tip de intervenție curativă sau nu? 

Viagra a dus la o nouă nevoie: 

- simțită 

- exprimată: au început să fie formulate cereri legitime de includere a 
tratamentului cu Viagra în lista cu tratamente uzuale, plătite în baza asigurărilor 
de sănătate. 

- comparativă: unii au acces la tratament în timp ce alții nu au 

- normativă: cine ar trebui să fie arbitru în evaluarea acestei nevoi: statul, 
profesioniştii (medicii) sau consumatorii? 


Nevoi de bază (elementare) 


Putem opera distincția între nevoi ultime - nevoi intermediare, consideră 
Liddiard (1999). Satisfacerea nevoilor intermediare nu reprezintă un scop în 


“3 Social Policy. An Introduction. Buckingham: Open University Press 
14 Social Need and Patterns of Inequality and Difference, în: J. Baldock (coord.), Social 
Policy. Oxford: Oxford University Press, pg. 111-131 

sine, ci un instrument de satisfacere a nevoilor ultime; dacă nevoile intermediare 
nu sunt satisfăcute, atunci nevoile ultime, scopurile, nu pot fi satisfăcută. 


Care este minimum de care cineva are nevoie pentru a trăi? Cum stabilim un nivel 
minim de trai? 


3.2 Despre sărăcie : tipuri de sărăcie şi modalități de măsurare a 


acestora 


A. Sărăcia absolută 


Sub un nivel minim de trai se consideră că ne aflăm în sărăcie absolută. 
Sărăcia absolută este deci asociată cu conceptul de subzistență. Măsurarea 
sărăciei absolute se limitează, cel mai adesea, la deprivare materială. Cum 
calculăm acel preț pentru necesitățile elementare de viață? 


5 Lui Seebohm Rowntree'* (1871-1954) îi putem atribui 
prima încercare de măsurare a minimului de trai. În 1899 Rowntree (Rowntree a 
realizat trei anchete - 1899, 1936 şi 1950, utilizând aceaşi indicatori) descoperă 
că o treime dintre gospodăriile de muncitori din comitatul York (Anglia) se află în 
sărăcie absolută. Într-o anchetă realizată în 1950, tot în York, acest procent 
scade la 1,5% din totalul eşantionului, conducând la concluzia că sărăcia a scăzut 
în Anglia în mod substanțial. Comparația în fapt între momente atât de depărtate 
în timp nu este posibilă, păstrând constanți indicatorii utilizați în evaluarea stării 
de sărăcie. Este evident că în 1950 gospodăriile beneficiau de o serie de 
facilități în plus în raport cu 1899. Ceea ce este considerat a fi minim necesar 
într-o anumită zonă sau într-un anumit moment, nu este considerat a fi minim în 
altă zonă geografică sau în altă perioadă de timp. 


” sursa fotografiei: www.spartacus. Schoolnet.co.uk, decembrie 1993 

“ (1) Poverty, London: Mcmillan, 1902; (2) Poverty and progress: a second social survey of 
York. London: Longman, 1941; (3) Poverty and the Welfare State: a third social survey of 
York dealing only with economic questions, G.R. Lavers (co-author). London: Longman, 
Green and Co., 1951 


23 


Măsurarea sărăciei absolute presupune elaborarea unui prag de sărăcie, 
cu semnificația unui punct de reper mai mult sau mai puțin formal, care să ia în 
considerare consumul considerat a fi minim necesar al unui individ, gospodărie 
sau familie. 

În calculul pragului absolut de sărăcie se porneşte invariabil de la 
necesarul de consum alimentar al unui individ, şi în consecință de la estimarea 
costurilor minime necesare asigurării acestui consum alimentar. 

Cum stabilim acest consum alimentar minim necesar? 

În calculul acestuia se utilizează una dintre următoarele două metode: 
- O metodă normativă, prin care specialiştii - în baza datelor nutriționiştilor 
-determină care sunt produsele şi servicile minime de care trebuie să 
beneficieze orice cetățean (consum alimentar - număr de calorii necesare în 
funcție de sex şi vârstă, tipul de calorii necesare etc.) ; porneşte deci de la un 
consum caloric şi un echilibru nutrițional considerat a fi minim, fără a deveni 
nesănătos 
- O metodă statistică - specialiştii analizează consumul real al populaţiei şi 
'introduc' în coşul minim acel consum alimentar pe care îl observă la indivizii cei 
mai săraci 
Pe lângă consumul alimentar minim stabilirea pragului de sărăcie absolută 
necesită şi stabilirea unei serii de bunuri şi servicii nealimentare pe care individul 
se prespune că trebuie să le consume pentru a supravieţui. Aceste cheltuieli 
necesare consumului de bunuri şi servicii nealimentare pot fi stabilite prin 
două metode alternative: 
a) stabilirea de către specialişti a acestora - deci elaborarea unui coş de bunuri 
şi servicii nealimentare minime, sau 
b) prin adăugarea unui procent suplimentar de bani considerat a fi necesar 
pentru acoperirea acestui consum nealimentar; de exemplu, dacă stabilim că x 
este suma necesară pentru achiziționarea bunurilor alimentare minimale, 
atunci pragul final va fi calculat prin adăugarea unui procent suplimentar, de 
exemplu 30% din x, pentru consumul nealimentar 
Ernst Engel" formulează o ipoteză pe care o susține cu date statistice, 
cunoscută apoi ca legea lui Engel: Cu cât partea alocată pentru alimente 
creşte în valoare absolută, cu atât scade în valoarea relativă în raport cu 
cheltuielile totale. 


17 Ernst Engel (1821-1896), şef al departamentului de statistică (1850-1854) al Saxoniei, 
şi apoi în BErlin 

Mollie Orshansky în 1971. SSA History Archives 


Mollie Orshansky'* - supranumită 'Miss Sărăcie', pentru devotamentul cu 
care toată viața sa a încercat să dezvolte măsurători referitoare la 
bunăstarea celor săraci - caracteriza - în 1965 pentru SUA - populația săracă 
ca fiind acel segment de populație pentru care cheltuielile alimentare 
reprezentau mai mult de 1/3 din totalul cheltuielilor. 


B. Sărăcia relativă 


Sărăcia relativă are la bază conceptul de nevoi comparative, fiind definită în 

raport cu nivelul bunăstării întregii populații. Sărăcia relativă defineşte 
(deyprivarea în termenii lipsei unui nivel minim de resurse care să asigure 
existența unui individ, nu în general, ci într-un context social specific. 
Abel Smith: "Prin necesități eu înțeleg nu numai cerințele care sunt 
indispensabile traiului, ci şi tot ceea ce, conform obiceiurilor țării respective, 
este indecent să nu posede oamenii respectabili, chiar şi cei din cea mai joasă 
categorie" (apud PNUD, 1998”, pg. 15). 


vai Ay 
Yà 5 saa 
mE oy 


Peter Townsend, Professor Emeritus, University of Bristol, School of Policy Studies 


!8 (1) Children of the Poor, în: Social Security Bulletin, Vol.26, nr. 7, 1963, pg. 3-13; (2) 
Counting the Poor: Another Look at the Poverty Porfile, în: Social Security Bulletin, 
Vol.28, nr.1, 1965, pg. 3-29; (3) Who's who Among the Poor: A Demographic View of 
Poverty, în: Social Security Bulletin, Vol.28, nr.1, 1965, pg. 3-32; (4) How Poverty is 
Measured, în: Monthly Labor Review, Vol.92, Nr.2, 1969, pg.37-42 

? Metode şi Tehnici de Evaluare a Sărăciei. Bucureşti 

Peter Townsend“ a fost unul dintre susținătorii necesității abordării 'pragului 
de sărăcie' într-o manieră relativă (Liddiard, 1999). El porneşte, în elaborarea 
unei metode relative de măsurare a sărăciei, de la conceptul de (de)yprivare 
relativă. De aici şi nevoia de a lua în calcul posibilitățile indivizilor de a participa 
în diferite activități sociale 'curente'. 

Townsend propune un indice al (deyprivării, calculat prin însumarea mai 
multor indicatori referitori la aproximativ 60 de activități/ probleme ale unei 
gospodării: dietă, îmbrăcăminte, sănătate, recreere, transport etc. Dintre 
aceştia alege 12 itemi pe care îi consideră necesari tuturor membrilor unei 
societăți. Apoi calculează proporția indivizilor deprivați de acestea. Fiecare 
gospodărie primeşte un 'scor' pentru indicele de (deyprivare. Apoi relaționează 
gradul de (deyprivare (scorul indicelui de (de)privare) cu nivelul venitului. În 
particular, raportează scorul mediu al gospodăriilor la diferite niveluri de venit. 
Pragul de sărăcie este acel nivel de venituri, sub care gradul de (de)privare 
creşte în mod dramatic. 

El consideră că măsura sa este obiectivă, în timp ce criticile adresate 
acestui model se referă, în primul rând, la arbitrariul listei de itemi întocmite de 
Townsend dar şi la valabilitatea acestora, ca indicatori ai (de)privării relative. De 
exemplu nu este clar de ce a 'nu mânca mâncare gătită este un indicator al 
(de)privării. De fapt este posibil ca unii oameni să prefere să mănânce sandwich- 
uri şi salate (David Pichaud, 1981*'). Ceea ce de fapt îi reproşează Piachaud lui 
Townsend este că itemii săi nu diferențiază între un comportament determinat 
de lipsa resurselor şi un comportament bazat pe preferințe şi alegere liberă. J. 
Mack şi S. Lansley (1985*?) reiau demersul lui Townsend şi încearcă să îl 
îmbunătățească în două feluri: 

-prima problemă se leagă de diferențierea comportamentului în funcție de 
determinanții săi: lipsa resurselor sau alegere liberă (preferință) ? 

-pentru a evita problema arbitrariului în alegerea anumitor itemi pentru 
construcția indicelui de (de)yprivare, ei aleg o nouă metodă: metoda consensuală, 
întrebând pe indivizi ce consideră ei ca fiind 'necesităţi de bază. Un item devine 
necesitate dacă mai mult de 50% dintre indivizi o consideră ca fiind o necesitate. 


Pragul de sărăcie relativ se calculează de obicei ca un procent (50%, 
60%, 70%) din media (mediana) cheltuielilor de consum într-o societate. Fixarea 
unui prag însă ca % din venitul (consumul) mediu este mai mult sau mai puțin 
arbitrar şi fără o semnificație deosebită. 


2 (1) The concept of poverty : Working papers on methods of investigations and life- 
styles of the poor in different countries, Peter Townsend (coord.), London, 1970; (2) 
Poverty in the United Kingdom : a survey of household resources and standards of living, 
Berkley: University of California Press, 1979; (3) The international analysis of poverty, 
New York : Harvester Wheatsheaf, 1993 

“ Peter Townsend and the Holy Grail, în: New Society , 57, pag. 419-422 

?? Poor Britain. London: Allen and Unwin 

De exemplu în Marea Britanie (în 2002) pragul oficial de sărăcie se 


plasează la 60% din consumului median 


C. Sărăcia subiectivă 


Conceptul de sărăcie subiectivă pune accentul pe determinarea sărăciei, ca 
stare socială, în baza estimărilor realizate de însăşi indivizii a căror stare de 
bunăstare este evaluată. 

Una dintre întrebările cele mai frecvent utilizate în chestionarele din 
România“ este cea referitoare la venituri comparativ cu nevoile. 


Cum estimați veniturile totale ale familiei dvs. în raport cu necesitățile? 

nu ne ajung nici pentru strictul necesar 

ne ajung numai pentru strictul necesar 

ne ajung pentru un trai decent, dar nu ne permitem cumpărarea unor bunuri mai 
scumpe (mobilă, maşină, alte utilități etc.) 

reuşim să cumpărăm şi unele obiecte mai scumpe dar cu eforturi 

reuşim să avem tot ce ne trebuie fără mari eforturi 

N.S./N.R. 


Sunt utilizate însă şi întrebările directe, ca de exemplu: 


Dacă ar trebui să vă evaluaţi utilizând o scală de la 1 la 10, cât de sărac 
considerați că sunteți ? 


3.3  Bunăstarea individuală 


Pentru a adresa problema bunăstării sociale să încercăm, pentru început să 
dăm o definire şi operaționalizare conceptului de bunăstare individuală. 
Am discutat mai devreme despre nevoi şi dorințe, despre limita fluidă între 
acestea. Care este efectul adresării acestora pentru inidivid? Satisfactia sau 
bunăstarea individuală. 


1. Definirea bunăstării individuale 
Bunăstarea este un sentiment de satisfacție individuală. Economiştii 


utilizează, ca echivalent al bunăstării un concept mai pragmatic orientat: 
utilitatea. Un individ derivă dintr-o activitate, din consumul unui bun sau serviciu 


“* Utilizată pentru prima oară în cercetările Institutului de Cercetare a Calităţii Vieții, 
Academia Româna 

- afirmă economiştii - o utilitate. Această abordare mai pragmatică işi găseşte 
sensul în nevoia de operaționalizare a conceptului de bunăstare. 

Dintr-o perspectivă economică, individul îşi derivă utilitatea din 
satisfacerea nevoilor sale, ierarhizate după criterii proprii, în baza unor 
preferințe individuale: aşa apare conceptul de preferințe sau set de 
preferințe individuale. 

Una dintre principalele probleme ale economiei este imposibilitatea 
cunoaşterii directe a preferințelor individuale. Preferințele individuale nu pot 
fi cunoscute decât prin revelarea lor în diferite alegeri ale individului, pornind de 
la premisa că prin orice acțiune sau decizie individul acționează în baza acestor 
preferințe, încercând să îşi maximizeze propria utilitate, deci bunăstare, 
acționând rațional din punct de vedere economic. Raționalitatea de tip economic 
a dominat gândirea secolului al 19-lea în mod definitiv, fiind pusă sub semnul 
întrebării abia la mijlocul secolului al 20-lea. 

În economie există un domeniu specific care problematizează aceast 
aspect: comportamentul consumatorului. Ştiinţa despre comportamentul 
consumatorului trebuie să răspundă în primul rând la întrebarea : cum reuşim să 
cunoaştem preferințele indivizilor? 


Preferințele nu numai că nu pot fi cunoscute în mod direct, ci numai 


revelate prin alegeri şi decizii, dar ele sunt instabile şi dinamice. Preferințele se 
pot schimba (care sunt factorii ce schimbă şi influențează modificarea 


preferințelor, este o altă problemă esențială pentru teoria comportamentului 
consumatorului). 

Pe piața liberă, aceste preferințe revelate prin alegeri individuale se 
reflectă în conceptul de cerere: pentru anumite bunuri, servicii etc. Preţurile 
pentru acestea se stabilesc în funcție de echilibrul cerere-ofertă. 

Aşa apare o nouă ştiință/ domeniu de cercetare: marketing-ul, care încercă să 
testeze' piața, mai precis preferințele individuale, în raport cu un produs (bun 
sau serviciu). 

Un alt domeniu care a luat amploare, derivat din aceaşi categorie de preocupări 
este, advertising-ul. Ştiinţa 'reclamei': reclamele pot modifica şi influența, la 
limită, manipula, preferințele ducând la creşterea cererii pentru un anumit 
produs. Acesta ar putea fi considerat un excurs în definirea conceptului. 
Conceptul însă, pentru a fi utilizabil, trebuie să fie operaționalizat şi deci 
măsurabil. 


2. Operaționalizarea conceptului de bunăstare individuală 


Unii economişti consideră de exemplu (şi despre acest aspect vom discuta mai 
pe larg când vom trata conceptul de bunăstare socială şi distribuţia veniturilor) 
că bunăstarea este măsurabilă: putem compara şi eventual aduna bunăstarea 
indivizilor (A.C. Pigou, 1920*). Alți economişti consideră însă că acest lucru nu 


24 The economics of the welfare. London: Macmillan 

este posibil, că bunăstarea nu poate fi măsurată. O concesie ar fi să o convertim 

şi să o exprimăm în termeni monetari. Dar şi aici apar probleme: putem să 

considerăm că utilitatea a doi indivizi - unul bogat şi altul sărac - este aceeaşi 
prin creşterea veniturilor lor cu 10.000 de lei? Răspunsul cel mai probabil este că 
nu. Funcția bunăstării depinde şi de nivelul acesteia. 

Bunăstarea trebuie totuşi operaționalizată: altfel acțiunea socială ar fi 
imposibil de proiectat şi evaluat. 

Există două mari categorii de abordări în acest sens: 

a. Aşa numitele teorii welfariste: ce reduc măsurarea bunăstării la aspectele 
strict monetare (venituri, consum). 

b. Teoriile non-welfariste: ce pornesc de la premisa că utilităţile individuale nu 
se rezumă la venituri monetare, respectiv la consumul monetar ci în plus 
trebuie luați în considerare şi alți factori. Aici putem distinge: 

- bunuri existente: bunuri de consum în gospodărie, bunuri de folosință 
îndelungată 

- gradul de acces la anumite tipuri de servicii sociale: de sănătate, 
educaționale, de asistenţă socială 

- timpul liber: timpul liber discriminează în ceea ce priveşte bunăstarea a doi 
indivizi ; singura problemă este modalitatea relativ complicată prin care 
acesta poate fi integrat într-o funcție a bunăstării 


Aceste măsuri sunt esențiale în stabilirea bunăstării indivizilor dar şi pentru 
teoriile ce încearcă să identifice şi definească conceptul de sărăcie sau 
excluziune socială. 


(A) În general însă măsurile cele mai frecvent utilizate se reduc la 
dimensiunea monetară, din motive pragmatice (posibilități de măsurare şi 
investigare). 

Măsura cea mai frecvent utilizată atunci când se măsoară bunăstarea 
monetară este consumul şi nu venitul. Există două argumente în favoarea 
utilizării consumului şi nu a venitului ca măsură monetară a bunăstării. În primul 
rând că venitul monetar 'scapă' din vedere un aspect esențial, în lipsa căruia 
comparația, de exemplu între mediul urban şi rural nu ar fi posibilă: 
autoconsumul (o componentă transformată în termeni monetari pe care 
măsurarea 'veniturilor' nu o surprinde). Autoconsumul se referă la acel consum al 
individului/ gospodăriei din propria producție, pentru care nu plăteşte direct bani 
(găini, ouă, murături din propria gospodărie etc). Această componentă face deci 
comparabil nivelul de trai al unei familii din mediul urban (a cărui consum este 
preponderent monetar) cu cel al unei familii din mediul rural (a cărui consum 
reflectă într-o măsură semnificativă propria producție). În al doilea rând, 
consumul este mai stabil şi mai inert decât veniturile. De exemplu, chiar dacă în 
prezent individul are venituri mai mici decât în mod normal (deci la momentul 
analizei), el va continua să îşi mențină cel puţin o perioadă de timp pattern-ul de 
consum neschimbat (sperând sau ştiind că veniturile sale vor creşte). Consumul 

pare a fi deci o măsură mai inertă în raport cu schimbările şi fluctuațile minore în 
statusul socio-economic al individului/ gospodăriei. 

Utilizarea veniturilor sau consumului este o decizie care se ia în general în 
funcție de perspectiva teoretică adoptată, de tipul de analiză necesară şi de 
datele disponibile. Vom discuta mai mult despre aceste aspecte atunci când vom 
identifica sursele, tipurile de venituri ale populației şi distribuția acestora în 
populație. 


+ Limitele impuse de o abordare monetaristă a bunăstării 


Barr (1993%) consideră că există trei tipuri de probleme ce limitează 
înțelegerea inegalității între indivizi prin prisma inegalității monetare. În primul 
rând alegerile individuale, neconstrânse, pot duce la niveluri inegale de venit. 
Dacă preferințele unui individ se centrează în jurul unor activități ce impun un 
nivel ridicat de consum (călătorii, restaurante, haine moderne) atunci opțiunea sa 
de a câştiga mai mult lucrând mai mult este determinată de preferințele sale. Alt 
individ, cu preferințe mai puțin consumatoare de bani, poate opta pentru un nivel 
mai scăzut de venituri, şi mai mult timp liber. Ambii indivizi încercă, prin alegerile 
pe care le fac, să îşi maximizeze utilitatea, iar considerarea lor ca 'inegali' în 
baza veniturilor inegale nu pare a fi justificată cu nimic. 

În alte cazuri diferențele pot fi determinate de vârstă, efecte ale 
ciclului de viață, ca de exemplu diferența în termeni monetari între între doi 
indivizi cu aceleaşi capacități dar având vârste diferite, şi deci experienţă şi 
poziții diferite, ce determină niveluri diferite de câştig. În acest caz nu putem 
vorbi de o diferență de oportunitate, sau şansă şi deci de inegalitate structurală. 

Diferențele între indivizi se pot datora unor fluctuații de venit fără ca în 
fapt diferențele observate la un moment dat să reflecte efectiv o stare de 
inegalitate. 


Dar indiferent de opțiunea pentru măsurarea bunăstării monetare prin 
venituri sau prin consum, dimensiunea monetară trebuie să surprindă şi 
redistribuția realizată în cadrul relaţiilor sociale familiale, de vecinătate, 
prietenie. A da bani copiilor sau părinților, a ajuta financiar tinerele familii prin 
instituția nunții sau a botezului, reprezintă de asemenea o formă de redistribuție 
a bunăstării ce nu poate fi surprinsă prin măsurarea veniturilor din muncă, 
curente. 


(B) In ceea ce priveşte dimensiunile mon-monetare ale bunăstării există mai 
multe modele de construire a 'bunăstării': 


- pentru bunuri în gospodărie, alte proprietăți: a) fie se întocmeşte, de către 
specialişti, o listă de bunuri considerate a fi strict necesare, distincte de 


cele relativ necesare sau de lux (acestea sunt ierarhizate, ca importanță, pe 


“* The Economics of the Welfare State. Stanford: Stanford University Press 

criterii normative); b) importanţa bunurilor şi proprietăților, ierarhizarea lor 
şi ponderea dată acestora în construirea unui indice agregat se obține nu 
printr-o metodă normativă (i.e. 'aşa trebuie să fie) ci prin măsurarea 
incidenței acestor bunuri, proprietăți în populație ; dacă, de exemplu, într-o 
populație 90% dintre persoane dețin telefon mobil, atunci acesta este 
considerat un bun de strictă necesitate, în comparație, de exemplu cu 
frigiderul, deținut de numai 70% din populație. În consecință acest bun va 

- “'primi' o pondere mai mare atunci când se va construi un indice agregat (un tip 
de definiție 'consensuală', utilizată în special atunci când se măsoară sărăcia 
sau excluziunea socială) 


- pentru accesul la servicii sociale: accesul la servicii, în funcție de tipul de 
serviciu, se stabileşte în baza unor seturi mai complexe de itemi, referitori 
atât la nevoi (acute' şi 'cronice' versus de 'prevenție', în domeniului sănătății 
de exemplu) cât şi la utilizarea efectivă a servicilor (frecvență, costuri 
implicate etc.); se pot lua în considerare şi indicatori legați de infrastructură, 
i.e. distanța până la furnizorul serviciului, densitatea acestor servicii într-o 
anumită zonă etc. 


De exemplu, accesul la servicii de sănătate trebuie măsurat ținându-se cont de 
dorința individului de a merge la medic, de natura/ frecvența nevoii de consultație, 


de costurile şi limitările frecventării servicilor de sănătate (distanța până la medic, 
timpul de aşteptare, orarul medicului, percepția asupra necesității acordării unor 
cadouri etc.). 


- timpul liber: Este evident că şi timpul liber constituie o componentă a vieții 
ce poate creşte sau scade utilitatea unui individ. De exemplu, este 
bunăstarea a doi indivizi egală dacă aceştia au aceleaşi venituri, bunuri şi 
proprietăți, dar unul dintre aceştia munceşte 18 ore pe zi pentru a obține 
acest nivel de trai iar celălalt doar 6 ore? Evident nu. Poate fi timpul 'muncit' 
în propria gospodărie considerat 'timp liber' sau nu? Unele modele consideră 
timpul liber numai acela utilizat de către individ pentru satisfacerea 
propriilor plăceri şi nu pentru satisfacerea unor nevoi domestice pentru care 
există o piață de servicii (de exemplu curăţenia în casă, îngrijirea copiilor, 
reparațiile casnice). Economiştii au reuşit să dea o formă măsurabilă, prin 
intermediul unor funcții, timpului liber, astfel încât acesta, împreună cu 
veniturile monetare, să poată fi agregat într-o funcție de utilitate. 


Evaluarea bunăstării este influențată de asemenea de alegerea unităţii de 
analiză, deci a unității în raport cu care măsurăm venitul, respectiv consumul“. 


“ Această secțiune este preluată din Dicționarul de Politici Sociale, Luana Pop (coord.), 
2002, editura Expert, Inegalitatea (Luana Pop, Lucian Pop), pg. 380-285 

Care unitate de analiză reflectă mai adecvat realitatea socială - individul, familia 
sau gospodăria? 

A ne raporta la individ ca unitate de analiză şi comparare a bunăstării 

înseamnă să pornim de la presupoziția că într-o societate este neadecvat, sau 
'imoral' să presupunem că individul împarte cu alții, în cadrul unei anumite grupări 
sociale, i.e. familia sau gospodăria, bunuri şi venituri. A opta pentru o analiză 
pornind de la individ înseamnă a respecta dreptul şi libertatea fiecărui individ de 
a decide singur asupra modului de utilizare a propriilor resurse. 
Dacă ne raportăm la familie, sau gospodărie, atunci presupoziția de la care 
pornim este că în realitate veniturile se distribuie în cadrul acesteia în raport cu 
nevoile specifice fiecărui membru. Această situație poate aproxima mai bine 
realitatea în anumite contexte socio-culturale. În acest caz distribuția 
veniturilor nu se prezintă pornind de la venitul fiecărui individ ci de la venitul, 
respectiv consumul, per capita al unei familii sau gospodării, pentru a ajusta 
acest venit, sau consum, la mărimea unității de analiză. 

În general se poate afirma că inegalitatea monetară este mai mare atunci 
când ne raportăm la veniturile unui individ, decât în cazul în care se alege ca 
unitate de analiză familia sau gospodăria. 


Despre sărăcia în România : 


În România nu există un prag oficial de sărăcie, în funcție de care să se 
adopte o serie de politici şi la care să se raporteze beneficiile sociale acordate 
celor aflați în nevoie. Legea Venitului Minim Garantat (L416/2001) reprezintă 
cadrul legislativ de acordare a unui ajutor monetar tuturor celor aflați în nevoie. 
Pragul utilizat de către această lege în stabilirea eligibilității este mai scăzut 
decât cel estimat în cadrul analizelor referitoare de sărăcie, şi nu reprezintă în 
fapt un prag de sărăcie. Deşi în România nu s-a adoptat un prag oficial de sărăcie, 
în 2000 ia naştere o comisie guvernamentală de promovare a incluziunii sociale şi 
reducere a sărăciei. 

Planul Naţional Antisărăcie şi de Promovare a Incluziunii Sociale, elaborat 
de CASPIS în 2002, diferențiază între sărăcie extremă, sărăcie severă şi 
sărăcie relativă. 

Sărăcia extremă este definită ca 'o lipsă atât de gravă a resurselor 
financiară încât condițiile de viață ale respectivei persoane sunt absolut 
inacceptabile pentru o societate civilizată ; alterează grav demnitatea ființei 
umane, producând degradări rapide şi greu reversibile ale capacităților de 
funcționare socială normală' (CASPIS, 2002, pag. 7). În România se estimează că 
aprox. 1% din totalul populației trăieşte în condiții de sărăcie extremă. 

Sărăcia severă este determinată de un nivel scăzut al resurselor (lipsuri 
masive şi persistente) care împiedică o funcționare socială normală, dar care nu 
blochează efortul de a ieşi din sărăcie şi nici redresarea în situația în care 
resursele revin la normal (CASPIS, 2002, pag.7-8). Estimarea procentului din 
populație care trăieşte în condiții de sărăcie severă este de 12%. 

În sărăcie, definită în raport cu un prag minim decent de existență, se 
află - în 2002, conform datelor CASPIS - aproximativ 17% din totalul populației. 


| |1995 |1996 |1997 |1998 |1999 |2000 |2001 |] 


Rata 25,2 23,3 27,7 27,3 26,6 30,6 29,6 
sărăciei 


Rata 12,3 13,5 11,8 12,2 11,9 
sărăciei 
severe 


Sursa tabelului : CASPIS, 2002, pag. 89 - dinamica sărăciei în perioada 1995- 
2001, conform metodologiei CASPIS 

4. Istoria implicării statului în 
protecția socială a indivizilor 


Istoria preocupărilor pentru protecția populației pare a fi destul de 
veche. Deşi într-o formă incompletă şi nestructurată, ajutorul acordat de către 
comunități anumitor (categorii de) indivizi reprezintă o formă străveche de 
întrajutorare. 

În Grecia antică cetatea îi ajuta pe cei năpăstuiți şi victime ale diferitelor 
calamități şi războaie. Ajutorul însă era canalizat numai către un segment redus 
de poopulație, cel mai adesea către cei care deveneau invalizi sau orfani în urma 
războaielor. 

Aceste preocupări erau însă fragmentare, punctuale şi reprezentau doar 
câteva puncte de sprijin în favoarea celor ce nu mai beneficiau (dintr-un motiv 
sau altul) de suportul material al familiei. Activitățile de caritate, realizate ceva 
mai târziu, în special de organizații religioase şi biserici, au reprezentat, pentru 
o lungă perioadă de timp singura formă de ajutor pentru cei săraci, năpăstuiți, 
lipsiți de resurse. 

Abia în secolul al XX-lea, statul devine un actor social implicat în mod 
sistematic şi coerent în protecția socială a cetățenilor săi, stabilindu-şi obiective 
referitoare la creşterea bunăstării individuale şi sociale. 


În Marea Britanie (N. Barr”, capitolul 2) patru momente marchează 
începuturile unor preocupări sistematice legate de protecția socială a populaţiei: 
- Legea Săracilor (Poor Law Act) - 1601 
- Amendamentul Legii Săracilor (Poor Law Amendment Act) - 1834 

Aceste două acte au reprezentat bazele legislative esențiale pentru 

combaterea sărăciei anterior secolului al 20-lea. 

- Reformele liberale din perioada 1906-1914 - ce au reprezentat o 
departajare reală de capitalismul secolului al 19-lea şi o schimbare a 
orientării în cadrul ideologiilor liberale. Începutul secolului al 20-lea a 
reprezentat un moment crucial pentru reforma socială în toate statele 
europene. 

- Legislația adoptată după cel de-al Doilea Război Mondial în perioada 
1944-1948, ce pune bazele statului bunăstării modern 


În 1576 -în Marea Britanie - se instituie, sub domnia reginei Elisabetha a I- 
a, un act normativ ce reglementa ajutorarea săracilor (Poor Relief Act). Acest 
act prevede o reglementare, ce a rezistat mai mult de trei secole în legislația 
britanică, aceea conform căreia săracii apți de muncă şi cerşetorii urmau să 
muncească în schimbul unui ajutor primit din partea autorităților locale. Banii 


27 Nicholas Barr, 1993: The Economics of the Welfare State, Stanford: Stanford 
University Press 

strânşi în acest scop erau destinați achiziţionării de materie primă, ce urma a fi 

prelucrată de către cei ce doreau să primească acest ajutor. 
Legea Săracilor din 1601 - prevede în plus: 

- obligația fiecărei parohii de a prelua responsabilitatea pentru proprii săraci 

- diferențierea populației sărace în trei categorii: (1) aşa-numiții 'săraci 
impotenți', cei bătrâni sau bolnavi, ce urmau să fie cazați în instituții de 
caritate (aziluri), (2) cei apți de muncă, ce urmau să muncească în aṣa- 
numitele 'case de corecție', ce însă nu reprezenta şi o reşedinţa permanentă 
pentru aceştia, şi (3) cei apți de muncă care refuzau să muncească, care erau 
pedepsiți să locuiască în aceste 'case de corecție! 


Războaiele napoleoneene (1799 - 1815) au avut două consecințe importante 
pentru poziția adoptată de diferitele țări europene în raport cu protecția socială 
a populației. În primul rând, chiar dacă războaiele napoleoneene s-au vrut a fi 
războaie de cucerire, ele au avut ca efect răspândirea ideilor Revoluţiei franceze 
în tot spațiul european, ceea ce a dus la facilitarea unei schimbări ideologice în 
ceea ce priveşte rolul statului. În al doilea rând războaiele purtate de armatele 
franceze împotriva a cinci coaliții (Anglia făcând parte din aproape toate aceste 
coaliții) au dus la creşterea numărului de săraci, la foamete, creşterea inflației şi 
sărăcirea masivă chiar şi a celor ce munceau. 


Într-o primă fază, la începutul secolului al 19-lea, presiunea puternică a lipsei 
de fonduri a comunităților locale, concomitent cu explozia problemelor sociale 
generate de război dar şi de schimbările economice majore, de debutul 
industrializării, au dus la o atitudine negativă în raport cu extinderea ajutoarelor 
şi asupra altor segmente de populație. Vechiul liberalism reprezenta în acea 
perioadă ideologia dominantă. 

Jeremy Bentham atacă aceste inițiative în baza demotivării muncii şi 
corupției morale pe care o induce în rândul celor ce beneficiază de aceste 
ajutoare. Malthus (Eseu asupra populației”), către sfârşitul secolului al 18-lea, 
prevede o creştere rapidă a populaţiei odată cu scăderea sărăciei, iar David 
Ricardo consideră că aceste ajutoare vor duce la scăderea salariilor şi mai 
departe la întărirea sărăciei. Argumentul decisiv a fost însă nu unul de natură 
teoretică, ci pragmatică: creşterea excesivă a costurilor pentru astfel de 
ajutoare, datorită creşterii şomajului după întoarcerea soldaţilor din războaiele 
napoleoneene. 

În Marea Britanie, raportul asupra Legii Săracilor şi Amendamentul Legii 
Săracilor din 1834 - reflectă acest climat social şi teoretic (vezi Barr, 1993). 
În 1832 este înființată o Comisie Regală ce urma să elaboreze un raport asupra 
acestei probleme şi a modului de adresare a acestei prin vechea Lege a Săracilor. 
Această Comisie era dominată de o gândire libertariană. Raportul milita pentru 
limitarea ajutoarelor la nevăzători, orfani şi handicapați sau bolnavi, inclusiv 
susținerea acestora în spitale şi aziluri. Celor apți de muncă dar săraci li s-au 
redus beneficiile, scăzându-le drastic astfel încât să motiveze angajarea 

acestora pe piața muncii. Raportul modifică vechea concepție prin introducerea 

următoarelor principii : 

- Noțiunea de eligbilitate redusă (less eligibility) aplicabilă celor apți de 
muncă, pentru a nu crea dependența acestora de beneficii şi pentru a-i 
încuraja să muncească 

- Testul caselor de muncă - a reprezentat un instrument de a încuraja 
eligibilitatea redusă, prin care cei apți de muncă erau obligați să trăiască în 
aceste 'case' şi să muncească pentru ajutorul oferit. Aceste case de muncă 
ofereau condiții de viață mai scăzute şi mai precare decât cele în care trăia 
un muncitor sărac. O condiție suplimentară impusă celor ce urmau să locuiască 
în aceste case era separarea strictă de familie, soții şi copii 

-  Centralizarea administrativă a ajutorelor - a fost promovată în vederea 
reducerii corupției şi incompentenţei la nivel local, uniformizarea ajutoarelor 
şi, ca o consecință, încurajarea mobilității pe piața muncii. 

Legea din 1601 intenționa să ofere muncă celor apți de muncă fără 
stigmatizarea acestora. Legea din 1834 descuraja solicitarea ajutorului prin 
condiționarea acestuia de condiții de viață precare şi stigmatizante. 


Schimbarea ideologică facilitată şi de răspândirea ideilor Revoluției Franceze 
începe să se facă simțită abia spre sfârşitul secolului al 19-lea. Principiile laissez- 
faire, ce caracterizau vechiul liberalism al sfârşitului de secol 18 şi începutul 
secolului al 19-lea încep să fie contestate şi supuse criticilor către sfârşitul 
secolului. Această schimbare este resimțită în mai toate țările europene. 

În Marea Britanie acest climat se reflectă prin diferite reglementări în 
domeniul protecției forței de muncă, educației şi sănătății (Barr, 1993) : 


(a) Dacă Actul fabricilor - ce protejează femeile şi copii limitând numărul orelor 
de muncă şi reglementând condițiile de muncă - este adoptat în 1802 abia în 
1833, prin Actul fabricilor a lui Althorp se impune un control mai strict în 
vederea respectării reglementărilor adoptate în 1802, accentuând dreptul 
statului de a reglementa anumite condiții sociale. 


(b) Educaţia. Majoritatea şcolilor la începutul secolului al 19-lea erau şcoli 
întreținute prin acțiuni de caritate, şi deci reflectând respectul social, 
moralitatea creştină şi voluntarismul. Intervenţia statului în acest domeniu a 
început, timid, în 1833 prin construirea unor şcoli protestante, prin acordarea de 
finanțare celor implicați în activități voluntare în acest domeniu. În 1847 un 
număr limitat de profesori sunt finanțaţi în vederea formării profesionale. În 
1870, Actul Educaţional (Education Act) stipulează dreptul oricărui copil (cel 
puțin în principiu) la o formă sau alta de şcolarizare. Mai târziu, după 1880, 
şcoala devine obligatorie şi gratuită. 


(c) Urbanizarea, ca rezultat al revoluției industriale, şi creşterea rapidă a 


populației urbane au dus la probleme legate de locuire. Astfel că apar din ce în ce 
mai pregnant probleme legate de condițiile sanitare minime de locuire, ce duc 

la probleme serioase de sănătate. Febra tifoidă, tuberculoza, holera devin 
realități presante şi amenințătoare. În 1842 este publicat Raportul asupra 
Condiţiilor Sanitare a Populaţiei Muncitoare în Marea Britanie. Actul pentru 
Sănătate Publică din 1875 stabileşte în mod clar obligațiile autorităților locale în 
acest domeniu. 


În Germania se pun bazele primului sistem de tip asiguratoriu, de 
protecție a populației angajate împotriva riscurilor datorate vârstei, bolii şi 


accidentelor. Acest sistem se datorează cancelarului Otto von Bismarck, 
cancelar al celui de-al doilea Reich. Adoptarea unui sistem de asigurări sociale 
reprezintă practic prima tentativă în istoria protecției sociale de a întemeia un 
sistem de întrajutorare pe alte principii decât cele ale ajutorului acordat celor 
mai săraci, deci pe principiile subsidiarității. Sistemul de asigurări are la bază 
principiul solidarității sociale. 

Adoptarea acestui sistem însă s-a datorat mai puțin unor argumente 
umaniste: Bismarck adoptă şi impune acest sistem din rațiuni politice pragmatice. 
Menţinerea diferențelor între clasele sociale, fără a genera un conflict între 
acestea, şi întărirea loialității indivizilor față de autoritatea centrală, monarhie 
au reprezentat justificările reale ale acestei măsuri. Sistemele de asigurări se 
generalizează în aproape toate țările europene, dar şi în spațiul anglo-saxon, 
către sfârşitul secolului al 19-lea. 

Germania introduce un sistem de asigurări sociale obligatoriu în 1880, 
Noua Zeelandă adoptă un sistem de pensii non-contributoriu în 1889. În 1901 
Danemarca, Norvegia,Suedia, Irlanda, Austria, Cehoslovacia şi Australia, 
Ungaria, Italia aveau deja un corp legislativ în domeniul protecției sociale. 


În România, o protecție socială cu caracter mai sistematic, realizată la 
nivelul statului, se cristalizează la sfărşitul secolului al 19-lea, deşi debutul 
acestor preocupări se poate plasa la mijlocul secolului al 18-lea. 

În 1775 este promulgată o lege pentru protecția copilului şi sunt 
înființate instituții specializate pentru ocrotirea persoanelor în nevoie: fete- 
mamă, săraci, bolnavi cronici, vârstnici, persoane cu handicap. În 1831 prin 
adoptarea Regulamentului Organic se pun bazele unui sistem de asistență socială. 
După Unirea principatelor din 1859 apar şi primele reglementări legale în ceea ce 
priveşte responsabilitățile concrete ale diferitelor autorități publice locale, 
județene şi centrale în raport cu asistența socială. Legea din 1931 privind 
organizarea servicilor de ajutor social reprezintă însă prima lege modernă, de 
referință pentru istoria asistenţei sociale în România. În perioada interbelică 
profesorul Dimitrie Gusti pune bazele formării profesionale dar şi a rețelei de 
servicii în domeniul asistenţei sociale, dezvoltând unul dintre cele mai moderne 
sisteme (vezi E. Zamfir, Asistenţa socială, 2002%8). 

În domeniul asigurărilor sociale, primele forme asiguratorii datează din 
1872. Acestea au luat, inițial, forma unor asocieri ale muncitorilor de 


2 În Dicționarul de Politici Sociale, Luana Pop (coord.), Bucureşti : Editura Expert, pag. 
116-126 


37 


întrajutorare în caz de boală sau deces. A.I. Cuza adoptă un sistem asiguratoriu, 
de plată a unor beneficii sub formă de pensii pentru funcționarii de stat 'civili, 
militari, ecleziastici', sistem însă cu acoperire foarte redusă. În 1902 este 
adoptată legea Missir, ce introduce un sistem asiguratoriu de tip corporatist. 
Prima lege ce prevede însă obligativitatea contribuției a fost adoptată în 1912 - 
Legea Neniţescu. Legea lărgeşte numărul şi tipul beneficiilor şi stipulează 
acoperirea obligatorie a tuturor muncitorilor şi meseriaşilor. În 1933 a fost 
introdusă o lege ce unifică şi generalizează sistemul de asigurări sociale, 
lărgind acoperirea acestuia la toate categoriile de angajați (vezi Marian Preda, 
Asigurări sociale, 20022, dar şi Ion Mărginean, Asigurări Sociale, 1995*). 


În general perioada reformelor sociale a debutat, în întreaga Europă, la 
începutul secolului al 20-lea. Preocupările în domeniul protecției sociale, deşi 
având la bază motivații şi argumentații diferite (e.g. eficiența națională, în Anglia, 
menținerea unei stratificări sociale în Germania, solidaritatea socială şi 
coeziunea națională în Franța) au devenit evidente ducând la măsuri şi sisteme de 
protecție socială statale. Aceste sisteme sunt caracterizate de o coerență 
scăzută, acoperind adesea segmente relativ restrânse ale populației, şi în special 
categoria celor ce muncesc. 


Reformele liberale de la începutul secolului al 20-lea” 


O influență importantă asupra preocupărilor sistematice în ceea ce priveşte 
protecția socială a populaţiei - în mai toate statele europene - au avut-o 
schimbările survenite la sfârşitul secolului al 19-lea în Germania, sub conducerea 
concelarului Bismarck, ce a inițiat primul sistem de asigurări sociale 
comprehensiv, obligatoriu, bazat pe principiul solidarității sociale, şi nu a 
ajutorului stigmatizant oferit de către societate celor mai săraci dintre săraci. 


Toate aceste preocupări pentru adoptarea unor sisteme naționale de 
protecție socială pot fi asociate unor fenomene sociale mai ample cum ar fi: 
a) procesul de industrializare şi, respectiv, de urbanizare. Industrializarea şi 

urbanizarea au condus la apariția unor probleme sociale noi, a unor forme de 

sărăcie specifice. Dependența din ce în ce mai crescută a populației de 
veniturile realizate din angajare duce la creşterea vulnerabilității populației. 

Aceste fenomene au dus şi la crearea unor grupuri de presiune din partea 

muncitorilor şi angajaților prin intermediul formelor sindicale. 


2 În Dicţionarul de Politici Sociale, Luana Pop (coord.), Bucureşti : Editura Expert, pag. 
110-115 

30 În Politici Sociale. România în Context European, Elena Zamfir şi Cătălin Zamfir 
(coord.), Bucureşti : Eidtura Alternative, pag. 78-99 

3t N. Barr, 1993, The Economics of the Welfare State, Stanford: Stanford University 
Press, capitolul 2 

b) Explozia demografică şi îmbătrânirea populației. Creşterea speranței de 
viață, reducerea mortalității infantile duce la nevoia din ce în ce mai acută de 


asistare a unui număr din ce în ce mai mare de populație inactivă. Familia 
lărgită, datorită migrațiilor către zonele urbane şi a condițiilor de viață 
urbane îşi diminuează rolul de suport permanent şi substanțial al membrilor 
săi. 

c) Accentuarea_ şi întărirea statelor națiune, prin centralizare politică şi 
conturarea unor interese naționale, şi creşterea resurselor statelor, pe 
fondul creşterii şi dezvoltării tot mai rapide a economiilor naționale. 


d) Extinderea progresivă a drepturilor civile, politice şi sociale 


Pe fondul acestor procese sociale iau naştere şi prind din ce în ce mai mult 
teren, diferitele opțiuni şi ideologii neo-liberale şi socialiste. 


Perioada interbelică 


Politica socială a SUA: New Deal-ul american“? 


Prăbuşirea bursei de la New York, în 1929, este un exemplu tipic. 
Depresia economică a fost resimțită puternic în SUA, dar şi în țările europene. 
Astfel au fost elaborate teorii economice ce considerau intervenția statului ca 
fiind necesară în prvenirea crizelor economice şi re-lansarea economiei (e.g. 
Keynes - 1936 - Teoria generală a folosirii mâinii de lucru, a dobânzii şi a 
banilor). New Deal-ul american reflectă angajarea statului în rezolvarea sau 
ameliorarea diferitelor probleme sociale explozive. 

Anii '30 au reprezentat un teren fertil pentru dezvoltarea politicilor 
sociale în aproape toate țările europene, dar şi în SUA. 

În SUA protecția socială, cel puțin la nivel federal, s-a realizat exclusiv în 
baza activităților caritabile şi filantropice până în 1930. Existau unele forme de 
asigurări sau asistență socială inițiate de diferitele state sau comunități locale, 
dar cuprinderea lor era relativ redusă. Până în 1929 majoritatea beneficiilor 
acordate erau susținute din fonduri locale şi până în 1933 nu a existat nici o 
finanțare la nivel federal a vreunui program de suport pentru săraci sau sistem 
asiguratoriu. 

Marea depresie din 1929 aduce cu sine probleme sociale, ce nu mai puteau fi 
rezolvate printr-o abordare punctuală şi nesistematică. În 1935 se adoptă 
Actul de Securitate Socială (Social Security Act), ce stipulează înființarea a 
două scheme de asigurări şi trei forme majore de asistență socială, administrate 
de către noul Consiliu pentru Securitate Socială. Acesta reprezintă primul pas al 
implicării statului federal în protecția socială a cetățenilor. 

Următoarele tipuri de programe se adoptă prin actul de securitate socială : 


32 Această secțiune reproduce, în mare parte istoria prezentată de N. Barr, 1993, The 
Economics of the Welfare State 

- Sistemul de asigurare federal de pensii, finanțat din contribuţiile 
angajaților şi angajatorilor. 

- Sistem de compensații pentru şomeri, dar care nu îi acoperea pe cei aflați 
fără loc de muncă, deci care nu contribuiau la sistem. În 1940 doar 60% 
dintre anagajți erau acoperiți prin intermediul celor două sisteme de 


asigurări. 
- Asistență socială pentru vârstnici, în baza testării mijloacelor de trai 
- Asistența socială acordată nevăzătorilor - bazată tot pe testarea 


mijloacelor de trai 
- Asistență oferită copiilor minori proveniţi din familii sărace 


În Europa perioada interbelică reprezintă o perioadă de redefinire legislativă şi 
instituțională a legilor adoptate în special perioada marilor reforme liberale de la 
începutul secolului al 20-lea. După 1930 însă are loc o stagnare a proceselor de 
instituționalizare a politicilor sociale. 


Cel de-al Doilea Razboi Mondial 


Cel de-al Doilea Război Mondial a reprezentat un moment decisiv în cadrul 
evoluției politicilor sociale şi ideologiilor social-democrate. Efectele războiului 
asupra populației au dus la acutizarea unor probleme sociale latente şi apariția 
unor noi probleme ce necesitau intervenție rapidă şi imediată. În toată Europa 
războiul a constituit un motiv suficient pentru reconstrucția socială. 


O semnificație deosebită o deține Raportul Lordului Beverdige, din 1942, în 
Marea Britanie. Acesta pleca de la ideea nevoii înfrângerii celor cinci ginganți: 
Lipsurile, Boala, Ignoranța, Mizeria şi Inactivitatea. Raportul recomanda: 

- adoptarea unui program de beneficii familiale 

- introducerea unui sistem de servicii medicale cuprinzător 

- intervenția statului în creşterea gradului de angajare, conform dezideratului 
angajării totale a forței de muncă (opțiunea pentru şomajul 0), ca modalitate 
de prevenție a crizelor economice, conform teoriei lui Keynes 

- extinderea sistemului de asigurări, ce urma să devină obligatoriu şi universal, 
şi să asigure beneficii egale minime tuturor indivizilor, fără introducerea unui 
sistem de testare a mijloacelor de trai (sistem asiguratoriu ce îi poartă 
numele, şi ce se bazează pe principii diferite decât cel bismarckian - vezi 
cursul centrat pe asigurări sociale) 


Raportul Beveridge devine baza actelor normative de instituire a unui Sistem 
Naţional de Asigurări: în 1944 sunt publicate carta albă a Asigurărilor Sociale 
(urmate de legea Asigurărilor în 1946) şi carta albă a sistemului Naţional de 
Sănătate. Lordul Beveridge instituie practic al doilea tip de sistem de asigurări 
sociale, ca o alternativă la cel adoptat de Bismarck cu aproape 60 de ani în urmă : 
un sistem de asigurări finanțat din impozitele generale, în care beneficiul este 

aproape universal, iar nivelul acestuia acelaşi indiferent de nivelul contribuţiilor 
sau venitului anterior. 


Conceptul de stat al bunăstării apare pentru prima asociat cu politica 
socială adoptată de Marea Britanie, în ciuda ideologiei şi culturii sale politice de 
tip liberal. Marea Britanie s-a numărat practic printre puținele țări care nu au 
fost grav afectate de cel de-al Doilea Război Mondial, datorită lipsei invaziunilor 
terestre, în ciuda faptului că Angliei s-a implicat în război încă de la început, 
dispunând aşadar de resursele financiare necesare dezvoltării unor programe 
sociale comprehensive imediat după război. Mobilizarea resurselor în vederea 
susținerii unui interes național duce la creşterea solidarității sociale, şi deci la un 
teren propice adoptării unor politici sociale de amploare, cu caracter universalist. 


Perioada Post-belică * 


George şi Taylor-Gooby disting două perioade în istoria post-belică a statului 
bunăstării: 
e primă perioadă 'optimistă' - între 1950 şi 1975, dominată de ideile 
social-democrației 
e perioadă de 'pesimism', - între 1975 şi 1990 -, perioadă în care 
ideologia neo-liberală a devenit dominantă 


Perioada optimismului post-belic 


Imediat după război ideia necesității dar şi moralității unei intervenții a 
statului în domeniul social a dominat toate societățile europene (Raportul 
Beveridge în Marea Britanie, raportul Marsh în Canada, raportul comisiei Van 
Rhijn în Olanda etc.). Creşterea solidarității sociale a fost o primă consecință 
pozitivă a războiului, reflectată în legitimarea intervenției statului în acordarea 
unui suport diferitelor categorii sociale vulnerabile. Intervenţia statului, prin 
efectele sale, era considerată, în această primă perioadă, a fi benefică şi pentru 
creşterea economică. 

În această perioadă rata şomajului era relativ scăzută, familia continua să 
prezinte o coeziune ridicată, reprezentând încă un puternic suport pentru individ, 
în timp ce resursele statului creşteau pe fondul unei creşteri economice rapide şi 
a unei inflații reduse. Această perioadă este considerată a fi epoca de aur a 
statului bunăstării. Condiţiile precare de viață ale populaţiei în timpul şi imediat 
în perioada următoare războiului au dus la un nivel relativ scăzut de aşteptări şi 
la o atitudine mai degrabă modestă a populației în raport cu serviciile şi 
beneficiile sociale, în timp ce cheltuielile sociale au crescut, diversificând şi 


* Următoarea secțiune reprezintă o sinteză a capitolului introductiv al lucrării lui Vic 
George şi Taylor-Gooby, European Welfare Policy. Squaring the Welfare Circle. 
Basingstone: Macmillan 

crescând calitatea servicilor oferite. Acest decalaj redus - între aşteptările 
populației şi protecția socială oferită de către stat - a dus la creşterea 
legitimității măsurilor comprehensive de politică socială. 


Incepând cu anii '70 creşterea economică a început să fie mai lentă, inflația 
mai accentuată şi ratele de şomaj au crescut. Până în anii '70 creşterea 
economică rapidă a fost însoțită şi de o creştere rapidă a cheltuielilor publice 
sociale. 


Perioada pesimismului în raport cu statul bunăstării 


Pe fondul creşterii economice mai lente şi a creşterii mai accelerate a 
prețurilor, şi deci a inflației, mulți adepţi ai ideologiei liberale au început să 
critice expansiunea cheltuielilor publice în general, şi a celor sociale în particular. 
Criza petrolului din 1972, care a reprezentat pentru toate economiile un şoc 
foarte puternic, a dus la explozia criticilor la adresa statului bunăstării. 
Legitimitatea nivelurilor crescute de taxare a început să scadă. 


Criticile noii drepte (liberale) la adresa statului bunăstării 


- Noua dreaptă economică atacă statul bunăstării pe motive de eficiență 
economică. Creşterea economică este amenințată de nivelul ridicat al 
cheltuielilor publice (sociale), respectiv de nivelul ridicat al impozitării. Acest 
nivel ridicat de impozitare are ca efecte adverse demotivarea muncii, 
demotivare economisirii de către populație şi deci şi a investițiilor. Toate 
acestea duc la scăderea eficienței economice. 

- În plus, consideră adepții noii drepte, acest tip de politică puternic 
intervenționistă a statului a dus la distrugerea sau atrofierea funcțiilor de 
întrajutorare şi solidaritate a comunităților locale şi a familiei. Statul 
bunăstării duce la distrugerea coeziunii familiei, la încurajarea celor ce nu vor 
să muncească şi tinde să încurajeze minciuna şi corupția, în defavoarea 
corectitudinii şi onestității. 

- O altă consecință a expansiunii statului bunăstării este aceea a scăderii 
legitimității politice a statului, datorită nivelului ridicat de responsabilități 
asumate de către statul bunăstării concomitent cu scăderea posibilităților 
reale de rezolvare a problemelor asumate. 


Puterea noii drepte economice a fost mai semnificativă în SUA şi Marea Britanie, 
țări cu tradiție şi cultură liberală mult mai puternică. 


Criticile stângii la adresa statului bunăstării 

Paradoxal, pe fondul recesiunii economice, adepții marxismului s-au constituit şi 
ei în critici fervenți ai statului bunăstării. Statul bunăstării consideră aceştia, 
este incompatibil cu o economie capitalistă, dovadă criza financiară la care s-a 
ajuns. Statele au doar două opțiuni: să dezvolte o societate socialistă, cu o 
economie planificată, sau să degenereze în haos. 

Alte critici ale stângii atacă statul bunăstării din prisma stigmatizării pe care o 
induce, represiunii şi controlului pe care îl deține în raport cu indivizii. Modul în 
care acesta a acordat ajutor indivizilor a fost mai degrabă de natură a submina 
independența individului. 

Criticile ecologiste şi feministe se centrează în jurul ignorării statului 
bunăstării a unor probleme fie de natură ecologică, cu implicaţii şi consecințe 
destructive, catastrofice şi ireversibile, fie a unor grupuri sociale, ca de 
exemplu femeile. 


Din toate direcțiile ideologice au existat şi critici la adresa birocrației şi 
administrației de stat, supradimensionată şi ineficientă, ce îşi urmăreşte 
propriile interese şi îşi derivă din banii publici avantaje particulare. Proiectele şi 
inițiativele de evaluare a implementării programelor sociale şi a administrației 
publice cunosc un adevărat boom, ducând la conturarea unor noi teorii legate de 
administrația publică, cu ajutorul 'demascării' raționalității organizaționale, în 
cadrul teoriilor organizaționale. 


Anii '80 sunt caracterizați de o situație critică: 


1. Rata din ce în ce mai ridicată a şomajului are două efecte: 

- scade resursele necesare statului pentru cheltuielile publice sociale 

- crește nivelul necesar de protecție socială 

2. Scăderea ratei productivităţii 

Combinația între şomaj ridicat şi o rată scăzută a productivității duce la o 

creştere economică mai lentă. Această tendință a marcat mai evident 

populația salarială, ducând la o erodare a veniturilor în termeni reali mai 

puternică decât a profiturilor, fapt ce a determinat scăderea suportivității 

populației în raport cu un nivel relativ ridicat de impozitare 

4. Cheltuielile publice sociale continuă să crească, dar mult mai lent decât în 
perioada precedentă. 

Exemplu : Dinamica cheltuielilor publice sociale 


U 


Evoluția cheltuielilor publice (sociale) în unele țări OECD ca procent din PIB 


Cheltuieli publice ca procent din PIB Cheltuieli publice sociale ca 
procent din PIB 


|1960 |1970 | 1975 |1960 | 1975 
38 

Sursă: George şi Taylor-Gooby, 1997, pg. 4 


Evoluția cheltuielilor publice (sociale) în unele țări OECD ca procent din PIB 


Cheltuieli publice ca procent din PIB Cheltuieli publice sociale ca 
procent din PIB 


Total țări OECD 
Danemarca 
Franţa 
Germania 
Grecia 


Olanda 
Spania 
Suedia 
Marea Britanie 43 
SUA 
* - datele pentru Grecia se referă la anul 1989 iar cele pentru Spania sunt provizorii 

Sursă: George şi Taylor-Gooby, 1997, pg. 10 


1 
1 
i 
: 
i 
i 
1 
i 
i 


Italia 


Ce reflectă de fapt creşterea cheltuielilor publice în această perioadă? 


- scade rata de creştere a PIB-ului (cheltuielile publice se raportează la PIB, 
pentru comparabilitatea nivelului efortului realizat de către stat), deci 
creşterea cheltuielilor publice ca procent din PIB reflectă în fapt o creştere 
mai lentă a cheltuielilor în termeni reali 

- deşi cheltuielile publice cresc şi în termeni reali, această creştere nu se 
reflectă într-o îmbunătățire a nivelului sau standardelor (calității) servicilor 
şi beneficilor 

- creşte populația peste 65 de ani, ce necesită costuri mai ridicate de 
protecție socială, ceea ce duce la creşterea cererii de protecție socială 

- creşte şomajul ce duce la costuri crescute de protecție socială 

- creşte populația de familii monoparentale, fapt ce, din nou, supune sistemul 
de protecție socială la o presiune suplimentară 

- pe piața muncii apar din ce în ce mai multe persoane ce lucrează în regim 
part-time, cu intermitențe - ceea ce din nou duce la venituri reduse sau 
neregulate ale indivizilor, crescând astfel nevoia de protecție socială 

cresc concomitent şi aşteptările populaţiei în raport cu nivelul şi calitatea 
servicilor 


Concluzii generale: 


nivelul cheltuielilor publice nu a scăzut în termeni reali în anii '90 

creşterea nivelului cheltuielilor publice sociale a fost mai accelerată decât 
creşterea cheltuielilor publice în general, în special datorită creşterii cererii 
şi nu datorită îmbunătățirii calității protecției sociale oferite de către state 
au crescut datoriile externe ale statelor, ca modalitate de a susține 
finanțarea servicilor şi politicilor publice, ce impuneau o creştere a costurilor 
mai ridicată decât creşterea economică 

În ciuda creşterii lente a cheltuielilor publice în anii '80 nu au existat explozii 
sociale majore 

Nu pare a exista o corelație consistentă între nivelul cheltuielilor publice 
şi sociale şi ideologia partidelor de guvernare. Ce se schimbă odată cu 
ideologia guvernelor este mai degrabă tipul politicilor sociale 

La fel, o corelație semnificativă nu pare să existe între nivelul de trai al 
populației şi nivelul cheltuielilor publice, respectiv sociale 


Cum şi-au rezolvat statele acest impas generat de criza economică? 


Un guvern poate opta pentru una dintre următoarele măsuri: să îşi crească 
resursele sau să reducă cererea de protecție socială 


(a) Cum pot fi crescute resursele? 


prin îmbunătăţirea ratei de creştere economică. Creşterea economică este 
una dintre metodele cele mai agreate de guvern, cele mai populare şi legitime. 
Problema este însă că țările industriale nu mai pot genera o creştere 
economică rapidă 

O altă modalitate ar fi creşterea nivelului de taxare şi impozitare. Nivelul 
de impozitare a crescut la începutul anilor '90 comparativ cu anii '80. 
Schimbarea ideologiei dominante în anii '80, a dus la susținerea tot mai 
puternică a novicității unui nivel crescut de taxare, atât pe motive ideologice 
(încălcarea libertății individuale) cât şi pe motive de eficiență economică. 
Unele guverne au încercat să 'ocolească' problema prin creşterea impozitelor 
indirecte. 

Problema creşterii nivelului de impozitare, într-o economie globală, cuprinde 
şi un nou aspect: această creştere poate duce la 'emigrarea' capitalului către 
țări cu un nivel de impozitare mai scăzut, pe de-o parte, şi la îngreunarea 
atragerii capitalului străin, pe de altă parte. 

guvernele se pot împrumuta. Strategia compensării prin împrumuturi, dacă 
devine o strategie de termen lung, poate deveni nesustenabilă. 

Vânzarea proprietăților statului este altă metodă. Această strategie nu este 
utilizată în mod special pentru creşterea resurselor necesare protecției 


45 


sociale, în general ea se asociază cu o ideologie radical liberală ce pleacă de la 
premisa ineficienței statului ca agent economic. 

Prin introducerea unor taxe noi sau creşterea nivelului taxelor existente 
pentru anumite servicii. Această strategie este periculoasă, în măsura în 
care ea poate duce la inegalităţi de acces la servicile publice, respectiv 
sociale, şi deci dezavantajarea segmentului celui mai defavorizat. 


(b) Scăderea cererii de protecție socială, respectiv a cheltuielilor publice 


sociale: 

transferarea  responsabilității administrative pentru furnizarea unor 
servicii sociale unor agenți non-statali, ca de exemplu angajatorii. 
Această tehnică a fost utilizată în Marea Britanie în '80: beneficiile de 
maternitate şi boală au fost transferate în responsabilitatea angajatorilor. 
Dezvantajul major este faptul că îi face şi mai vulnerabili pe cei care deja 
sunt vulnerabili pe piața muncii (oameni cu probleme de sănătate, mame în 
devenire etc.) 

Introducerea unor criterii mai severe de determinare a eligibilităţii 
pentru diferitele beneficii sociale. Această strategie presupune creşterea 
focalizării unor beneficii prin acordarea beneficiilor numai celor cărora le 
sunt destinate, fără erori de incluziune (deci plăți către cei ce nu sunt în fapt 
eligibili) sau excluziune (în raport cu ce în fapt sunt eligibili). Focalizarea este 
însă un concept cu sens atunci când sunt luate în considerare acele servicii şi 
beneficii ce sunt destinate unor categorii defavorizate, săracilor sau 
grupurilor cu risc crescut de sărăcie 

Scăderea standardelor sau calității servicilor oferite. Neindexarea 
beneficilor în raport cu inflația sau cu creşterea veniturilor din muncă, duce 
la o erodare a acestora în termeni reali ce scade, într-o oarecare măsură, 
cheltuielile publice sociale. În cazul altor beneficii poate fi scăzută perioada 
de acordare a acestora: de exemplu reducerea perioadei de acordare a 
beneficiului de şomaj (Germania este un exemplu în acest sens) 

Scăderea salariilor medii ale salariaților statului sau reducerea numărului 
acestora. Astfel sunt scăzute o parte a cheltuielilor publice sociale, 
respectiv cele de tip administrativ. Aceste strategii se legitimează prin 
justificarea lor în termenii 'luptei împotriva bicrocrației'. 

Adoptarea unor noi tehnici manageriale în sectorul public: cvasi- 
marketizarea unor servicii, subcontractarea integrală a unor servicii agenților 
economici privați 

Chartere ale cetățenilor. reprezintă un fel de bonuri valorice ce pot fi 
utilizate numai pentru cumpărarea anumitor servicii, pe care individul le alege 
pe piața liberă 

Implicarea comunității, strategie ce este considerată a creşte 
responsabilitatea cetățenilor şi interesul acestora de a utiliza banii publici 
într-un mod cât mai eficient. 

Probleme recente cu care se confruntă statele bunăstării 


cererea pentru servicii şi protecție socială creşte mai rapid decât resursele 
necesare pentru satisfacerea acesteia 

indivizii sunt mai educați, au un nivel de trai mai ridicat, sunt mai sănătoşi şi 
au o speranță de viață mai mare, ceea de duce la creşterea cererii pentru 
servicii mai bune în termeni calitativi 

comportamentele maritale şi familiale s-au schimbat radical. Nu numai 
numărul mare de divorțuri, familii monoparentale, copii născuți în afara 
căsătoriei, dar şi creşterea cererii pentru o egalitate mai mare între sexe. 
Această creştere a egalității este costisitoare pentru stat. 

Pattern-urile ocupaţionale s-au schimbat semnificativ. Ocupațiile în regim 
parțial, intrările şi ieşirile de pe piața muncii au deveni frecvente (deci a 
crescut mobilitatea forței de muncă), munca realizată direct la domiciliu a 
devenit o formă frecventă, facilitată de dezvoltarea internetului. Acestea au 
efecte asupra sindicalismului, deci şi asupra distribuției puterii în societate, 
scăzând presiunile formale pentru respectarea şi garantarea drepturilor 
angajaților. 

Economiile actuale sunt puternic influențate de către capitalul internațional 
şi de către corporațiile transnaționale 

Solidaritatea socială constituită în baza omogenității populației naționale, dar 
şi în baza omogenității statusului social (ocupație şi venit, în mod special) este 
amenințată de fragmentarea populației şi heterogenitatea intereselor 
individuale. În plus, apar o serie de segmente cu interese clar structurate în 
afara structurii de clasă definită în raport cu tipul de ocupație şi venit: 
grupuri etnice, grupări feministe, ecologice 

Asistăm la o creştere fără pecedent a consumerismului, ceea ce reprezintă o 
amenințare din ce în ce mai mare pentru întreg mediul înconjurător. 

În ciuda creşterii nivelului cheltuielilor publice, problemele sociale grave, 
sărăcia, criminalitatea, drogurile au luat amploare şi s-au accentuat. 


Alte surse bibliografice: 


E. Zamfir, C. Zamfir (coord.), 1995: Politici sociale. România în Context 


European, Bucureşti: Alternative 
Cap.5: Asigurările sociale (I. Mărginean) 
Cap. 6: Servicii de asistenţă socială: Asistenţa socială în România (E. Zamfir) 

5. Modele de justiție socială: 


5.1 Justiţie distributivă versus justiție procedurală 


Justiția socială (sau echitatea socială) se referă la reprezentarea asupra 
justiției distributive, spre deosebire de justiția procedurală Este ceea ce 
Rothstein? numeşte teoria normativă asupra statului, care răspunde la 
întrebarea: ce ar trebui să facă statul? 

Justiția procedurală, spre deosebire de teoria normativă, este o teorie de 
natură empirică, şi se axează pe modul în care statul ar trebui să procedeze, 
pentru a face ceea ce ar trebui să facă. În funcție de tipul de alocare ce stă la 
baza  redistribuției -  universalistă,  discreționară sau personalizată 
(individualizată) - justiția procedurală se poate traduce prin tratarea egală a 
tuturor indivizilor (în cazul beneficiilor universalist categoriale - o distribuție 
universalistă), tratarea tuturor indivizilor în funcție de circumstanțele specifice 
în care se află, în baza unor criterii considerate a fi relevante şi definitorii 
pentru acestea (în cazul beneficiilor de asistenţă socială - o distribuție de tip 
individualizat), sau tratarea tuturor indivizilor în funcție de nevoie (în cazul 
servicilor sociale personalizate, dar şi în cazul acordării, de exemplu, a asistenței 
medicale). 


5.2 Despre justiție socială 


+ Ce presupune un model de justiție socială? 


Un model de justiție socială reflectă modul în care anumite resurse sociale - 
venitul, bunuri, servici, bunăstarea în general, libertatea sau drepturile - trebuie 
(re)distribuite în societate pentru a obține o configurație socială 'corectă' sau 
'echitabilă. Mai concret, justiția socială presupune o distribuire proporțională a 
bunăstării (i.e. a resurselor sociale considerate a fi definitorii pentru 
bunăstarea individului) în raport cu un anumit criteriu considerat a fi 
relevant, adecvat sau legitim. Criteriile cele mai frecvent utilizate sunt 
statusul, munca, libertatea, drepturile, meritele, nevoia (Spicker“*, pg. 135). 


* după Nicholas Barr, The Economics of the Welfare State, 1993, Stanford: Stanford 
University Press, capitolul 3 

35 Rothstein, B., 1998: Just Institutions Matter. The moral and political logic of the 
universal welfare state. Cambridge: Cambridge University Press 

36 Spicker, P., 1988: Principles of Social Welfare. An Introduction to Thinking about 
the Welfare State. London: Routledge 

La întrebarea 'Care este rolul justiției sociale? John Rawls, filosoful 
contemporan care a reuşit, la începutul anilor '70, să aducă în atenția comunității 
ştiinţifice conceptul de justiție socială, răspunde: 


"Justiția este prima virtute a instituțiilor sociale, aşa cum adevărul este 
pentru sistemele de gândire. O teorie, oricât de elegantă şi economică 
este, trebuie rejectată sau revizuită dacă nu este adevărată; în mod 
analog, legile şi instituţiile, indiferent cât de eficiente şi bine 
structurate, trebuie reformate sau desființate dacă sunt injuste" 
(Rawls*, 1976, pg. 3). 


+ Ce face obiectul redistribuirii? 


Ce resurse sociale ar trebui redistribuite, conform cu o anumită opțiune de 
justiție socială este o problemă foarte controversată: unii autori consideră că 
redistribuirea veniturilor nu se suprapune cu redistribuirea bunăstării, astfel 
încât redistribuirea trebuie să vizeze şi altceva în afara venitului. Exemple de 
resurse sociale ce ar putea duce la o mai corectă redistribuire a bunăstării sunt: 
serviciile sociale, bunuri (ca de exemplu locuința), facilitățile, drepturile; Rawls 
merge până acolo, încât consideră ca facând parte din categoria 'bunurilor 
primare”, ce ar trebui să facă obiectul redistribuirii toate acele resurse ce 
constituie 'baza respectului de sine' (Rawls, 1976), o definiție prea abstractă 
pentru a căpăta o valoare operațională (pentru moduri de definire a bunăstării 
vezi 'bunăstare individuală”). 


+ Justiție socială, bunăstare socială, libertate şi drepturi 


Între justiție socială şi bunăstare socială există o legătură puternică, atâta 
timp cât realizarea unui model sau deziderat de justiție socială implică 
redistribuirea resurselor, i.e. împărțirea beneficilor şi obligațiilor în cadrul unei 
cooperări sociale. O legătură de asemenea foarte importantă poate fi 
considerată şi cea între justiție socială şi libertate şi drepturi, pe de-o parte, 
justiție socială şi egalitate, pe de altă parte. 

Unii autori consideră că libertatea este incompatibilă cu orice formă 
redistributivă (e.g. Nozick). Alți autori consideră că redistribuirea resurselor 
într-o societate, pentru a fi justă trebuie să aibă la bază în primul rând 
respectarea libertății individuale (e.g. John Rawls). Utilitariştii consideră că 
redistribuire poate fi justă numai în măsura în care ea nu afectează eficiența 
economică.  Egalitariştii consideră că primordială este egalitatea, iar 


37 Rawls, J., 1976 (1972): A Theory of Justice (ed. a 3-a). Oxford: Oxford University 
Press 
38 Nozick, R., 1974: Anarchy, State and Utopia. Oxford: Basil Blackwell 

redistribuirea resurselor contribuie la realizarea justiției sociale numai în 
măsura în care creşte egalitatea distributivă, i.e. egalitatea rezultatelor; această 
creştere a egalității, consideră aceştia, nu se poate realiza decât distribuind în 
funcție de nevoi 


5.3 Trei paradigme de gândire 


Cele mai importante reprezentări asupra justiției sociale se regăsesc în trei 
paradigme teoretice majore asupra societății: teoria libertariană, teoria 
liberală şi teoria colectivistă (Barr, 1993, cap.3). Ideologiile politice reprezintă, 
în mare parte, variații ce pendulează într-unul dintre aceste trei cadre 
paradigmatice. 


a. Libertarianismul 


Libertarianismul, descendent al 'vechiului liberalism' al secolului al 19-lea, 
i.e. al ideologiei laissez-faire-ului, susține trei valori fundamentale: libertarea 
individuală, dreptul la proprietate şi pre-eminența mecanismelor pieței libere. 
Aceast curent de gândire incriminează orice intervenţie a statului, considerată a 
viola cel puțin una dintre cele trei valori susținute. Rolul statului vis-à-vis de 
impozitare şi redistribuire trebuie să fie foarte redus. 
Argumentele în baza cărora sunt susținute aceste valori şi este justitficată 
non-intervenția statului sunt însă diferite. Putem distinge două mari curente în 
cadrul libertarianismului: dreptul natural şi dreptul empiric. 


(1) Libertarienii adepți ai dreptului natural (e.g. Robert Nozick, 1974) resping 
orice intervenție a statului, statuând primordialitatea libertăţii individuale, 
proprietății private şi a pieței libere şi invocă ca argument dreptul natural al 
fiecărui individ la 'a deține": a deține şi a decide în raport cu veniturile din 
muncă sau moştenite este just în virtutea unui drept natural al oricărui 
individ. 

Teoria ‘justiției în a deține’ (Nozick, 1974) presupune: 

(a) dreptul individului la a deține orice bun sau venit muncit - deținerea prin 
achiziționare 

(b) dreptul individului la a deține orice bun sau venit moştenit, şi care la 
rândul său a fost achiziționat prin muncă - deținerea prin transfer 

(c) dreptul statului de a redistribui numai acele bunuri sau venituri realizate 
de către un individ în mod ilegal - principiul rectificator 

Singurul drept al statului este cel de 'corectare', prin redistribuirea acelor 

bunuri sau venituri dobândite de către individ în mod ilegal. Pentru Nozick 

(1974) taxarea şi impozitarea veniturilor, respectiv transferurile 

neîntemeiate pe achiziție sau moştenire, reprezintă un jaf. 

Această interpretare îşi are rădăcinile în teoria lui Herbert Spencer (The 
Man versus the State, 1884) asupra societăţii. În acest spirit intervenția 
statului nu este justificată pe motive de ordin moral: ea este moral greşită, 
ducând la încălcarea drepturilor naturale ale indivizilor. 

Din această perspectivă statul trebuie să fie un simplu gardian, un paznic 
care să vegheze asupra desfăşurării corecte a contractelor libere între 
indivizi. Impozitarea reprezintă nu numai un jaf, dar şi o formă modernă de 
sclavagim, căci obligă indivizii să muncească un număr de ore în favoarea 
statului. 


(2) Libertarienii adepți ai dreptului empiric apelează la argumentele utilitariste 
sau empirice ale unor autori ca David Hume (1770 - Enquiry Concerning the 
Principles of Morals), Adam Smith (1776 - The Wealth of Nations), Jeremy 
Bentham (1789 - An Introduction to the Principles of Morals and 
Legislation), John Stuart Mill (7863 - Utilitarianism): orice intervenție a 
statului în procesul distributiv duce la scăderea eficienței pieței şi deci a 
bunăstării sociale. Bunăstarea socială este considerată a putea fi crescută 
exclusiv pe baza mecanismelor economiei de piață. Justiția socială din 
perspectiva libertarienilor empirici nu există, acest concept odată propulsat 
în cadrul societății nu poate decât să amenințe liberatatea individuală. Iar 
dacă justiția socială există atunci ea se reduce la cele trei valori majore, ce 
trebuie să reprezinte scopuri în sine pentru societate: libertatea individuală, 
proprietatea şi economia de piaţă. În consecință, intervenția statului este 
rejectată nu pe motive morale, ci din motive de ordin “tehnic”, fiind 
considerată a avea un impact negativ asupra eficienței economice. 

Libertatea individuală este înțeleasă ca absenţă a oricăror contrângeri, iar 
individualismul este un corolar al libertății. 

Printre cei mai importanți reprezentanți moderni ai libertarianismului empiric 
se numără Milton Friedman (7962 - Capitalism and Freedom, Milton Friedman şi 
Rose Friedman, 1980 - Free to Choose) şi Friedrich A. Hayek (1960 - The 
Constitution of Liberty, 1944 - The Way of Serfdom). 

Pentru Friedrich Hayek (1960) rezultatele sau efectele distributive ale 
economiei de piață nu pot fi juste sau injuste; ele pot fi rele sau bune, în funcție 
de cine pierde şi cine câştigă. Pentru ca o circumstanță să poată fi considerată 
justă sau nu, ea trebuie să fie cauzată de acțiunea, respectiv lipsa de acțiune, a 
unei persoane, deci a cuiva care să fie responsabil pentru producerea acesteia. 
Piaţa liberă este însă o forță impersonală, similară cu forțele naturale, şi ca 
atare ea nu poate produce justiție sau injustiție. 

Pentru aceştia statul are un rol foarte limitat, în termenii lui Adam Smith 
(1776, The Wealth of Nations), 'cea mai bună politică guvernamentală este cea 
care guvernează cât mai puțin. 

Pentru libertarieni deci scopul în sine al unei societăți este deci respectarea 
şi garantarea libertății individuale, a proprietății private şi a pieței libere. 


b. Liberalismul 

Pentru liberali cele trei principii fundamentale - i.e. garantarea libertății 
individuale, garantarea proprietății private şi economia de piață - joacă un rol 
esențial, dar nu ca scop în sine a unei societăți ci ca instrumente necesare pentru 
realizarea dezideratului justiției sociale. Creşterea bunăstării sociale este în 
fapt obiectivul principal, iar cele trei principii fundamentale reprezintă 
instrumentele cele mai eficace pentru realizarea acestui obiectiv. 
Teoriile liberale derivă din aşa-numitul 'noul liberalism', având la bază 
filosofia utilitaristă şi rawlsianismul. În politica socială aceast tip de abordare s- 
a reflectat în argumentația unor teoreticieni ca Beveridge, Keynes şi Galbraith 
şi în politica unor guverne, ca de exemplu administrația John Kennnedy. 
Liberalii deci consideră că: 

- societatea trebuie să fie analizată pornind de la indivizii ce o constituie (deci 
de la utilităţile individuale) 

- proprietatea privată şi economia de piață reprezintă principalele instrumente 
de realizare a dezideratelor sociale 

- statul este îndreptățit să intervină în măsura în care această intervenție nu 
distorsionează mecanismele pieței libere şi nu încalcă garantarea libertății şi 
proprietății private şi în măsura în care duce la creşterea bunăstării colective 
fără a reprezenta o amenințare la adresa bunăstării individuale 
(utilitarismul). 


John Rawls (1972 - A Theory of Justice) - o figură proeminentă a filosofiei 
liberale - propune o soluție mai elaborată în definirea obiectivelor de justiție 
socială. Pentru Rawls conceptul de justiția socială nu se justifică numai în termeni 
de moralitate, dar şi dintr-o perspectivă funcțională: instituțiile nu pot 
supraviețui decât în măsura în care ele sunt juste. Justiţia socială poate fi 
înfăptuită, din perspectiva lui Rawls, prin respectare libertății fiecărui individ, 
prin redistribuirea bunăstării în favoarea celor mai defavorizaţi indivizi dintr-o 
societate şi - nu în ultimul rând - prin garantarea unei egalități de şanse în ceea 
ce priveşte accesul la diferite poziții sociale. 


c. Colectivismul 

Colectiviştii pun în prim plan egalitatea, înțeleasă în sensul cel mai 
comprehensiv, ca egalitate de rezultat. Atât socialiştii cât şi marxiştii consideră 
că redistribuția este absolut necesară într-o societate pentru a realiza 
dezideratele de justiție socială. Pe lângă egalitate, libertatea şi fraternitatea 
(i.e. solidaritatea socială) constituie premisele unei societăți juste. În termenii 
lui David Miller (1976) accentul cade mai mult pe drepturi şi nevoi, decât pe 
recompense. 

Principalul criteriu redistributiv pentru aceştia este nevoia: egalitatea 
poate fi realizată distribuind fiecăruia după nevoi. 

Care este rolul statului în realizarea acestor deziderate, este o problemă 
controversată. 


(1) Socialiştii fabianişti (vezi R.H. Tawney”, A. Crosland“, R.M. Titmuss“) 

consideră că aceste obiective se pot realiza şi în condiţiile existenței unei 

economii de piață, iar intervenția statului este fundamentală. Din punctul 

acestora de vedere, statul bunăstării este esențial pentru realizarea justiției 

sociale. 

În accepțiunea acestora: 

- piața liberă duce la obținerea unor avantaje personale, individuale, şi nu a 
avantajului general 

- creşterea utilităţilor individuale nu duce automat la creşterea bunăstării 
generale, sociale 

- piața liberă are un caracter nedemocratic, în sensul că multe dintre deciziile 
ce afectează pe toți sunt luate de către grupuri restrânse, de către elite 
economice adesea 

- piața nu duce la o distribuție în raport cu nevoile sau cu meritele individuale, 
ci distribuie costurile diferitelor acțiuni economice arbitrar, fără 
discernământ 

- piața liberă nu se poate auto-reglementa în toate cazurile 

- piața liberă singură nu a reuşit să elimine sărăcia sau inegalitatea într-o 
societate 


Denumirea de socialişti fabianişti provine de la un grup constituit în Anglia 
la sfârşitul secolului al 19-lea, aşa numitul grup pentru reformă socială, în jurul 
lui Thomas David (un anarhist scoțian) şi având ca reprezentanţi de seamă pe 
Sydney Webb (în calitate de 'ideolog' şi 'gânditor' al grupului) şi pe scriitorul 
George Bernard Shaw. Grupul s-a intitulat 'fabianist' pornind de la personalitatea 
lui Quintus Fabius Maximus, om politic şi general roman (280-203 î.e.n). Acesta a 
devenit cunoscut ca Fabius Cunctator, în urma tacticii pe care a adoptat-o în 
lupta împotriva lui Hanibal: tactica hărțuielii şi amânării unei bătălii decisive. La 
fel ca Fabius Cunctator, aceştia considerau că lupta pentru socialism nu se 
câştigă prin confruntare directă, i.e. prin lupta de clasă şi marxism revoluționar, 
ci prin educație şi persuasiune. Socialismul nu este o problemă de confruntare 
între două clase - burghezii şi muncitorii - ci o problemă mai generală, ce nu are o 
determinare de clasă. 

Scopul ultim al Societății Fabiane era tranformare şi modernizarea ordinii 
sociale prin instaurarea unei societăți social-democrate. 


39 Tawney, R.H., 1931: Equality. London: Unwin 
4 Crosland, A., 1956: The Future of Socialism. London: Cape 
1 Titmuss, R.M., 1968: Commitment to Welfare. London: Allen and Uwin 

(2) Marxiştii, pe de altă parte, consideră că justiția socială nu se poate realiza în 
prezența unei economii de piață; singura modalitate de intervenție efectivă este 
schimbarea regimului economic, într-o economie planificată, de tip socialist. 


Rezumat 

Să rezumăm, ca o concluzie generală, rolul pe care aceste paradigme îl 
atribuie statului în realizarea justiției sociale. Libertarienii rejectează 
intervenția statului mai mult decât cea necesară pentru ca acesta să 
îndeplinească o funcție de gardian. Justificarea acestei convingeri este însă 
diferită, adepții dreptului natural dezvoltând o argumentație în termeni morali în 
timp ce adepți ai dreptului empiric îşi întemeiază argumentația pe o analiză a 
pieței economice. Liberalii, ca de altfel şi socialiştii fabianişti, consideră 
intervenția statului în redistribuirea unor resurse sociale ca fiind necesară, fără 
o limitare strictă a intervenționismului: liberalii condiționează intervenția 
statului de aspectul eficienței economice - optimalitate Pareto (în particular 
Rawls o condiționează şi de principiul maxi-min, fără însă a fi un egalitarist), în 
timp ce socialiştii o condiționează de creşterea egalității rezultatelor. 

În ceea ce priveşte criteriile în raport cu care redistribuția ar trebui să 
aibă loc, adepții dreptului natural consideră dreptul la deținere ca unic criteriu 
de distribuire a bunăstării, ceea ce implică lipsa necesității oricărui tip de 
redistribuire, iar libertarienii empirici susțin ca şi criteriu redistributiv meritele 
şi drepturile (civice, politice). Liberalii au în acest sens o poziție mai ambiguă, 
luând în considerare ca şi criteriu al redistribuției atât meritele şi/ sau 
drepturile cât şi nevoile, ceea ce îi apropie, într-o oarecare măsură de socialişti, 
care optează pentru nevoie ca şi criteriu fundamental. 

În ceea ce priveşte bunurile 'de redistribuit', şi aici opțiunile sunt împărțite: 
opțiunile sunt determinate pe de-o parte de criteriul redistributiv favorizat, şi, 
pe de altă parte, de modul în care este operaționalizată bunăstarea. 


5.4 Semnificațiile conceptului de egalitate 


Un concept important în cadrul analizelor justiției sociale este cel de 
egalitate. Egalitatea înseamnă în termeni foarte generali identitatea în raport cu 
o anumită caracteristică, cu un anumit criteriu, şi deci se referă la înlăturarea 
diferențelor sau dezavantajelor unora în raport cu criteriul considerat a fi 
relevant. Doar într-un sens restrâns egalitatea este înțeleasă şi definită ca 
egalitate de rezultat, ca egalitate distributivă. 


Cele mai frecvente tipuri de egalitate, sau criterii în raport cu care sunt 

promovate politici egalitariste, sunt: 

a. Egalitatea tratamentului aplicat indivizilor, i.e. toți indivizi sunt tratați 
la fel', astfel încât să fie înlăturate dezavantajele de acces la diferitele 
servicii/ beneficii publice, respectiv sociale. Tratarea egală în mod uzual 

se referă la tratarea indivizilor de către stat, respectiv administrația 
publică, în aşa fel încât să nu îngrădească sau să creeze dezavantaje în 
ceea ce priveşte accesul indivizilor la resursele sau serviciile sociale la 
care potențial sunt îndreptățiți. Ideea în spatele acestui concept este de 
a elimina favoritismul, respectiv discriminările bazate pe prejudecăți 
(ceea ce se numeşte şi echitate orizontală). Tratarea egală ține de 
justiție procedurală. Tratarea tuturor indivizilor ca egali este un 
principiu esențial în concepția libertariană. Acesta stă la baza posibilității 
garantării libertății individuale, înțeleasă ca o libertate universală: 
fiecare individ este liber, în măsura în care nu încalcă libertățile celuilalt. 
Principiul egalității - în grijă şi respect față de indivizi -este deci esențial 
Chiar şi pentru cei mai radicali apărători ai economiei de piaţă şi 
contestatari ai rolului statului. Principiul ‘egalității grijii şi respectului' în 
modul de tratare a indivizilor nu spune nimic despre nivelul implicării 
statului în distribuția economică şi protecția socială, consideră Rothstein 
(1998); acest principiu poate fi combinat cu orice tip de politică, fie ea 
una minimalistă, fie una înalt comprehensivă, având la bază ideea kantiană 
a 'egalității valorice şi autonomiei morale a tuturor ființelor umane. O 
astfel de concepție asupra modului de tratare a individului nu presupune 
deci o implicare morală sau valorică a statului. 


b. Egalitatea de şansă, sau oportunități egale, cu scopul înlăturării 
diferitelor dezavantaje în ceea ce priveşte poziția competitivă în raport 
cu alții. Egalitatea de şansă poate fi deci înțeleasă ca egalitate a poziției 
inițiale, astfel încât indivizii să nu aibă dezavantaje de pornire atunci când 
intră în competiție unii cu alții. Astfel competiția poate fi câştigată de 
oricine, fără ca poziţia inițială să favorizeze, respectiv defavorizeze pe 
cineva. Aceast mod de definire a egalității de şansă vizează evitarea 
perpetuării inegalităților. Egalitatea de şansă astfel înțeleasă a 
reprezentat un concept deosebit de important în cadrul politicilor 
educaționale. 

c. Egalitatea distributivă, sau egalitatea rezultatelor, ceea ce, la limită, 
inseamnă reducerea tuturor dezavantajelor. Aceast mod de întelegere a 
egalității este caracteristic ideologiilor de tip colectivist. 


Relația între egalitate şi discriminare pozitivă. Disciriminarea pozitivă, 
ca strategie de redresare a dezechilibrelor, depăşeşte granițele egalității, prin 
încercarea sa de a compensa anumite segmente sau grupuri sociale, într-o 
anumită zonă a socialului, pentru dezavantajele asociate acestora în cadrul 
societății. Această strategie presupune o tratare favorizantă a grupurilor 
considerate a fi dezavantajate, ceea ce are ca şi consecință majoră, crearea 
unor noi forme de inegalitate, respectiv discriminare. 

Într-o primă fază, discriminarea pozitivă are scopuri egalitare în sensul că 
fie compensează anumite grupuri într-o anumită zonă a socialului pentru 

dezavantajele ce le caracterizează în alte zone ale socialului, fie compensează 
pentru dezavantaje suferite în trecut. Ea poate duce la creşterea egalității 
rezultatelor în ansamblu, dar numai pe seama egalității oportunităţilor şi tratării 
egale, consideră Spicker (1998, pg.132). În ceea ce priveşte aceste ultime două 
forme de egalitate, ele sunt grav încălcate prin promovarea unor strategii de 
discriminare pozitivă. Avantajând un grup, automat dezavantajezi pe restul. Dacă 
de exemplu discriminarea pozitivă se aplică unei minorități etnice, pe baza unei 
corelaţii semnificative între aceasta şi nivel de sărăcie ridicat, atunci 
dezavantajați nu vor fi numai cei din afara grupului, dar şi cei din interiorul 
grupului, care sunt săraci, în raport cu cei care sunt înstăriți. 

O practică de discriminare pozitivă este de exemplu acțiunea afirmativă 
întreprinsă în SUA, în vederea favorizării negrilor şi femeilor la admiterea în 
cadrul programelor educaționale universitare. 

6. Beneficii/ servicii contributorii: 
asigurările sociale 


6.1 Sisteme asiguratorii - considerații teoretice 


1) De ce se asigură indivizii? 

Orice individ rațional tinde să îşi minimizeze riscurile în mod voluntar atâta 
timp cât valoarea siguranței sale este mai mare decât costurile nete de asigurare 
a riscurilor. 


2) De ce statul impune obligativitatea contribuției la un sistem de asigurări 
național? 
Argumentul standard al voluntarismului vizează faptul că este eficient ca un 
individ să aibă dreptul să decidă singur asupra nevoii de a se asigura atâta timp 
cât costurile asociate deciziei sale sunt suportate numai de el. Ceea ce însă nu se 
întâmplă întotdeauna. Adesea există o serie de exfernalități pentru societate 
asociate deciziei de ne-asigurare. 
Dacă nu te asiguri împotriva riscului de a-ți pierde integral veniturile, nu numai tu 
eşti cel ce va suporta costurile. Poţi muri de foame, dar şi familia şi cei ce depind 
de tine vor muri de foame. Costurile de înmormântare le suportă tot cei din jur, 
la fel şi dacă vei da cuiva în cap sau vei omorâ pentru bani. Acest rezultat impune 
deci costuri externe pentru ceilalți, ducând la o reducere directă a utilității 
altor indivizi. 
Adesea obligativitatea asigurării anumitor riscuri se limitează la acoperirea 
costurilor externe pe care le-aş putea crea ne-asigurându-mă, în timp ce 
costurile legate de propriile mele pierderi sunt asigurate pe piața privată, în mod 
voluntar: pot să mă îmi asigur propriile mele pierderi dacă vreau. Ex.: asigurarea 
obligatorie auto de răspundere civilă, în România 


3) De ce şi în ce condiții furnizează statul însuşi asigurarea? 

De exemplu, în cazul asigurărilor obligatorii de răspundere civilă pentru 
deținătorii de autoturisme, statul impune obligativitatea asigurării dar nu 
produce, organizează el însuşi sistemul de asigurare. De ce în cazul sistemelor de 
asigurări sociale se întâmplă acest lucru? 

Pentru a exista şi a fi eficientă o asigurare pe piața privată este necesar să fie 
îndeplinite câteva condiții: 

Probabilitatea de apariție a evenimentului asigurat trebuie să fie: 

- independentă în populație - i.e. probabilitatea de apariție a unui eveniment 
pentru un individ nu este influențată de probabilitatea de apariție a aceluiaşi 
eveniment pentru alt individ 

- mai mică de unu - apariția unui anumit eveniment (cel asigurat) este probabilă, 
dar nu se constituie ca certitudine pentru nici un segment de populație (ca de 
exemplu şomajul în cazul anumitor ramuri industriale restructurate, cum ar fi 
minieritul în România) 

- cunoscută sau estimabilă - probabilitatea de apariţie a unui risc să poată fi 
calculată în baza unor date şi indicatori generali, de tipul ratei de dependenţă 
demografică, ratei de mortalitate, ratei de morbiditate etc. 

- cunoscută în aceeaşi măsură tuturor celor implicați - informaţia necesară 
calculului probabilității de apariție a unui eveniment să fie cunoscută 
asiguratului, accesibilă asiguratorului şi costurile de colectare a acestei 
informații să fie fezabile pentru asigurator 

- exogenă - probabilitatea de apariţie a unui eveniment pentru un individ să nu 
depindă de comportamentul respectivului individ, deci să nu poată fi 
influențată de acesta 

Toate aceste condiții, dacă sunt îndeplinite, probabilitatea de apariție a 

evenimentului poate fi estimată în baza unui calcul actuarial. În aceste condiții 

asigurarea evenimentului se poate realiza pe piața privată. În caz contrar, statul 
trebuie să preia organizarea unui sistem de asigurări pentru respectivul 
eveniment. 


Asigurările de pensii reprezintă tipul de asigurări cel mai frecvent prezent şi pe 
piața privată. În cazul sistemelor de pensii piața privată poate produce astfel de 
servicii. În general, pe lângă cele de stat, mai există scheme de pensii 
ocupaţionale sau scheme de pensii pentru top-manageri, organizate de corporații 
sau asociații, sau private. Cele private se bazează pe sistemul de capitalizare a 
fondurilor, nefiind ancorate într-un principiu de solidaritate socială sau 
intergenerațională (vezi mai departe). 

Asigurările de sănătate impun costuri foarte ridicate pentru estimarea 
probabilităților individuale de apariție a diferitelor boli cât şi pentru colectarea 
şi controlul informației relevante, necesare acestui calcul. Ca urmare, asigurările 
de sănătate apar mai puțin frecvent pe piața privată. Cel mai frecvent acest tip 
de asigurare privată se regăseşte în sistemul american, în care numărul şi 
densitatea firmelor private de asigurări pentru o serie largă de evenimente (de 
la asigurări de viață, maşină, locuință, geamuri până la asigurări împotriva 
diferitelor erori profesionale) este foarte mare, preluând o serie de costuri 
asociate servicilor de sănătate. 

Asigurările de şomaj reprezintă singura formă de asigurări ce nu se regăseşte 
pe piața privată. În cazul şomajului probabilitățile individuale de a ajunge şomer 
sunt corelate. Dacă o persoană rămâne şomeră, acest lucru va influența piață 
muncii prin presiuni asupra nivelului salarial, ducând la scăderea acestuia. Deşi 
probabilitatea de a rămâne şomer este estimabilă, istoria de angajare a 
individului reprezintă o informaţie esenţială pentru realizarea acestui calcul. 

Acest tip de informație este greu de controlat şi verificat de către asigurator 
cu costuri rezonabile. Cea mai mare problemă însă în ceea ce priveşte şomajul 
este faptul că probabilitatea de apariție a acestui eveniment nu este exogenă. 
Individul asigurat poate influența el însuşi probabilitatea de a deveni şomer. De 
exemplu, mă asigur apoi lucrez pe gratis o perioadă pentru cineva cu condiția ca 
angajatorul să mă concedieze. Mai mult decât atât individul însuşi poate influența 
durata şomajului. 

Pe scurt, piața nu poate asigura riscul de şomaj; astfel statul intervine printr-un 
sistem propriu de asigurări, ce nu funcționează însă pe baza unor calcule 
actuariale. 


4) Principiul solidarităţii sociale 

Sistemele de asigurări sociale obligatorii au luat naştere în baza unei 

solidarități sociale în fața riscului. 
Solidaritatea socială, intra- şi intergenerațională, poate fi definită ca o formă de 
interdependență care nu se reduce la reciprocitate bazată pe interese 
individuale. Solidaritatea socială este rezultatul unei inter-relaționări reciproce 
susținute. 

Solidaritatea socială diferă atât de caritate cât şi de altruism, prin faptul 

că nu este unilaterală. 
Durkeim explică geneza solidarității organice, spre deosebire de cea mecanică, 
ce caracteriza societățile tradiționale, pre-moderne, ca o reacție la riscurile şi 
incertitudinile asociate unei economii complexe. Dacă numărul celor ce 
împărtăşesc aceleaşi riscuri este foarte mare, acoperind o proporție 
semnificativă a unei colectivităţi, atunci creşte şi probabilitatea de apariție a 
unei forme de solidaritate socială. 

Solidaritatea socială se manifestă deci prin difuzarea asumării riscurilor 
la nivelul întregii societăți, astfel încât oricine este în situația de a face faţă 
efectelor nedorite ale apariției unui eveniment/ acțiune socială să poată fi 
ajutat. 

Libertarienii contestă puternic principiul ajutorului la nivel social. Aceştia 
favorizează mai degrabă un model de justiție socială ce are la bază principiul 
auto-suficienței şi auto-ajutorării. 

Liberalii favorizează un principiu de tip meritocratic, bazat pe răsplată, limitând 
ajutorul doar la cei mai săraci, acesta fiind privit mai degrabă ca un act de 
caritate, decât un drept social al indivdului de a fi ajutat. 

Solidaritatea socială stipulează dreptul la ajutor , ce se dobândeşte prin 
renunțarea - la nivelul întregii societăți - la ideea de auto-suficiență în fața 
nevoii. Principiul s.s. se reflectă în ideologiile colectiviste, regăsindu-se chiar şi 
în cele trei deziderate formulate de către mişcările socialiste: egalitate, 
libertate, fraternitate. 

S.s. începe acolo unde "conceptul de cetățenie se extinde şi asupra aspectelor cel 
mai personale ale riscurilor şi nenorocirilor (...) Ca ființe umane supuse riscurilor, 
indivizii devin egali“ (Baldwin, 1990“). 

Asociat solidarității sociale apare un alt concept important: acela de 
universalism în raport cu riscurile, respectiv în raport cu asumarea acestora. 


Asumarea colectivă a costurilor asociate unor riscuri se realizează în principal 

atunci când: 

- este necesară (din considerente de eficiență, moralitate sau echitate 
socială) impunerea obligativității asumării colective a riscurilor (dacă laşi un 
om fără venituri acesta: se poate îmbolnăvi şi impune costuri asupra 
sistemelor de sănătate publică, sau poate deveni infractor şi duce la crearea 
unui climat de insecuritate socială, sau 'nu este bine să laşi pe cineva să moară 
de foame, sau 'toți putem ajunge în această situație şi în consecință 
societatea trebuie să preia această responsabilitate”) 

- riscurile nu pot fi calculate pe baze actuariale, deci probabilitatea de 
apariție a riscurilor nu poate fi calculată, deci cunoscută 


5) Impactul redistributiv al sistemelor de asigurări sociale 


a Costuri şi beneficii 

Asigurările sociale, spre deosebire de cele private (bazate pe contribuţii 

actuariale, deci în baza unui calcul al probabilității de apariție a unui eveniment), 

redistribuie costurile, adesea către cei pentru care aceste costuri sunt mai uşor 
de suportat. Acest fapt se realizează prin impunerea unei contribuții 
proporționale cu veniturile. Plata deci se face în funcție de posibilități. 

Beneficiile sunt distribuite în funcție de nevoi. 

Redistribuirea nu se realizează de la cei bogați către cei mai săraci, ci mai 

degrabă de la cei mai norocoşi către cei mai puțin norocoşi. 

Modul în care sunt calculate beneficiile şi nivelul acestora în cazul apariţiei 

evenimentului asigurat are consecințe puternice asupra structurii distribuției 

bunăstării într-o societate: 

- În cazul sistemelor de asigurări de sănătate, tipul beneficiului şi mărimea sa 
depinde de nevoia particulară a individului, având un caracter puternic 
personalizat. Indiferent de mărimea contribuţiei mele, beneficiul pe care îl 
voi obține, sub forma tratamentului medical, este acelaşi şi este determinat 
de tipul de afecțiune şi nevoile mele de sănătate 

- În cazul asigurărilor de şomaj, beneficiile depind de un număr minim de ani de 
contribuție, iar nivelul acestora se fixează, cel mai adesea, în funcție de 
numărul de ani de muncă şi de venitul anterior. Acest beneficiu este limitat în 
timp, pentru a nu crea o demotivare a muncii cât şi pentru a deveni suportabil 
din fondul constituit pe baza contribuţiilor individuale. Adesea acest 


“ Baldwin, P., The Politics of Social Solidarity. Class Bases of the European Welfare 
State 1875-1975. Cambridge, US: Cambridge Unviersity Press, 1990 

beneficiu, dependent de veniturile anterioare ale individului, este suplimentat 
de un beneficiu ulterior, având un nivel constant, egal pentru toţi indivizii. În 
unele țări acesta este acordat numai celor mai săraci şomeri, în baza testării 
mijloacelor de trai. 

- În cazul asigurărilor de pensii nivelul beneficiul poate fi: 

a) constant - ca în sistemele de asigurări de tip Beveridge 

b) cvasi- proporțional cu veniturile anterioar 

c) proporțional cu veniturile anterioare 


a Ce impact au aceste tipuri de beneficii asupra inegalității sociale? 
Beneficiile perfect proporționale cu veniturile anterioare sunt de natură a 
menține inegalitatea veniturilor constantă într-o societate, în timp ce orice 
formă cvasi-proporțională duce la scăderea, într-o măsură sau alta, a inegalității 
veniturilor într-o societate. Cea mai puternică scădere a inegalității se realizează 
în cazul acordării unor beneficii constante ca nivel 

În cazul asigurărilor de şomaj nu se pune problema unei redistribuții între 
cei mai săraci şi cei mai bogați, deci a scăderii inegalității; în acest caz 
redistribuţia se realizează mai degrabă de la cei mai norocoşi către cei mai puțin 
norocoşi. 

În cazul asigurărilor de pensii avem de-a face cu un sistem redistributiv 
mai accentuat în funcție de gradul de corelare a beneficiului cu venitul, respectiv 
contribuția, individului. 

Dacă pensia reprezintă un beneficiu cu nivel constant pentru toată lumea, 
atunci gradul de redistribuire de la cei mai bogaţi către cei mai săraci este 
maxim, scăzând deci inegalitatea de venit cel mai mult. 

Dacă pensia este proporțională cu venitul atunci inegalitatea se menține, 
sistemul de asigurări ne-având un caracter redistributiv. 

De obicei însă sistemele de asigurări de tip bismarckian adoptă o soluție 
intermediară, cu beneficiul corelat într-o oarecare măsură cu venitul, dar nu 
integral. Aceste sisteme, în funcție de modul de calcul al nivelului beneficiului, 
prezintă un oarecare grad de redistribuție, ducând, într-o măsură mai mare sau 
mai mică la scăderea inegalității. 


Redistribuția se realizează şi de la bărbați la femei. În general - în termeni 
statistici - contribuțiile sunt mai mari în cazul bărbaților (ce au un venit în medie 
mai ridicat decât femeile) iar şomajul în rândul femeilor este mai ridicat, în timp 
ce vârsta de pensionare este mai scăzută, iar speranța de viață la naştere mai 
crescută în rândul acestora. 


a Obiectivele sistemelor de asigurări sociale: 

- într-o oarecare măsură reducerea sărăciei, prin creşterea echităţii 
orizontale: sistemul de asigurări sociale creşte gradul de echitate socială, 
deci de acces egal la beneficii/ suport în caz de pierdere a veniturilor 
primare, din muncă 

- atenuarea diferențelor de venit de-alungul vieţii individului, prin realocarea 
consumului 

- securitatea economică: asigurarea în fața unor pierderi neaşteptate a 
veniturilor 

- solidaritatea socială 


6) Tipuri de sisteme de asigurări sociale 


a. Sistemul de asigurări sociale de tip Bismarck versus sistemul de asigurări 
sociale de tip Beveridge 


Sistemul de asigurări de tip Bismarck. Cancelar al celui de-al doilea Reich, Otto von 
Bismarck a introdus, pentru prima oară în Europa, un sistem legal de asigurări sociale. 
Cancelarului I se atribuie crearea primului stat modern german prin reformele 
instituțional- organizatorice inițiate ca replică la problemele datorate procesului de 
industrializare în Europa. 

Protecția socială în Europa, limitată la o formă mai degrabă rudimentară de asistență 
socială ocazională bazată pe caritate şi voluntariat, a început să devină la sfârşitul 
secolului al 18-lea, ca urmare a unei recesiuni economice puternice, într-o oarecare 
măsură o problemă de interes pentru stat. Implicarea statului însă s-a redus în mai toate 
țările europene la subveționarea, respectiv sprijinul iniţiativelor private, caritabile, fără 
a se materializa într-un suport comprehensiv şi sistematic. În 1881 Bismarck introduce 
pentru prima oară un sistem de asigurări sociale de stat obligatoriu, adăugând la acesta 
în 1883 plățile pentru cazuri de boală, în 1884 asigurările împotriva accidentelor de 
muncă şi în 1889 o schemă comprehensivă de pensii de vârstă şi invaliditate. Esenţial 
pentru acest sistem este caracterul său obligatoriu, asociat contractelor de muncă. 
Sistemul este suportat de către trei părți: angajator, angajat şi stat. Acest sistem 
reprezintă practic o primă structură de cooperare între două clase sociale cu interese 
antagoniste: clasa muncitoare şi capitalişti. Administrarea sistemului s-a realizat inițial 
prin intermediul unor structuri teritoriale, 'case de ajutor', conduse în regim tripartit. 
Acest prim sistem de asigurări sociale acoperea categorii relativ reduse de populație, 
adresându-se în special muncitorilor stabili din fabrici. 

Sistemul bismarckian de asigurări are şi o importanţă istorică deosebită, fiind prima 
inițiativă anti-liberală la nivel statal în Europa. Pentru Bismarck asigurările sociale jucau 
rolul de 'posturi de cruce roşie în spatele frontului capitalist”. Acest sistem poartă în 
mare măsură amprenta autoritarist-paternalistă a convingerilor sale. 

Adoptarea acestui sistem nu a fost motivată de prncipiul solidarității sociale, ci mai 
degrabă rațiuni de ordin politic. Scopul Lui Bismarck a fost, în primul rând, menținerea 
diferențelor de clasă, fără explozii sociale, şi legarea loialității indivizilor de o formă 
politică autoritară: monarhia. 


Sistemul bismarckian s-a extins ulterior în toată Europa occidentală, 
devenind modelul alternativ la sistemul de asigurări beveridgean sau anglo-saxon, 
sistem caracterizat de beneficii relativ reduse şi fixe, finanțate din bugetul de 

stat, din taxe şi impozite generale, reprezentând un nivel minim de protecție 
combinat adesea cu sisteme de asigurări private. 


Lordul Beverdige publică în 1942 un raport asupra stării societății 

britanice, în care propune adoptarea unui sistem de pensii plătite din impozitele 
şi taxele generale, de la bugetul de stat, având un nivel constant pentru toți 
beneficiarii. 
În sistemul beverdigean actorii sociali semnificativi - sindicate, patronat - nu 
sunt implicați în structurarea şi nici administrarea sistemului. Sistemul 
continental reprezintă o protecție comprehensivă, adesea nedublată de sisteme 
private, cu beneficii proporționale cu contribuția, respectiv veniturile. 


Asigurări sociale de tip | Asigurări sociale de tip 
Bismarck Beveridge 


Sursa de finanțare | Fondul de Asigurări sociale - | Bugetul de stat - finanțarea se 
contribuțiile indivizilor se | realizează din taxele şi 
constituie într-un fond distinct | impozitele generale 

Administrarea a | Fondul este administrat cel mai | Administrarea se face exclusiv 

fondului destinat | frecvent în regim tripartit: | de către stat 

asigurărilor sociale | statul, contribuabilii şi 
beneficiarii, prin reprezentanți 
ai unor asociații a acestora 
Şomaj: stat- sindicate-patronat 
Pensii: Stat- pensionari- 
angajatori 
Sănătate: stat-medici-sindicate 

Nivelul beneficiilor | Beneficiile sunt corelate cu | Beneficiile sunt constante, şi 
veniturile, respectiv nivelul | relativ scăzute ca nivel 
contribuției 


Importanța Scăzută Mare 
asigurărilor private 


b. Sisteme asiguratorii în flux continuu (Pay-as-You-6o) versus sisteme 
asiguratorii cu capitalizarea fondurilor 


Sisteme cu capitalizare de fonduri. contribuțiile sunt investite în diferite 
activități economice aducătoare de profit 

Avantaje: Astfel de sisteme nu depind de rata de dependenţă, şi nici de evoluția 
demografică; aceste fonduri vor avea întotdeauna bani pentru a plăti pensiile 
Dezavantaje: Aceste sisteme nu pot face față inflației neanticipate post- 
pensionare; indexarea beneficiului în raport cu o inflație neaşteptată devine 
aproape imposibil, ceea ce duce la scăderea veniturilor reale din pensie 

Sisteme îh regim Pay-As-You-Go (excepții: sistemul diferențial, de pensii 

asociate cu contribuția, în Suedia şi Japonia): acest sistem presupune plata 

pensiilor din banii plătiți de contribuabili, respectiv salariați 

Avantaje: 

- protejează pensiile de inflație 

- pot creşte pensiile ca valoare reală în linie cu creşterea economică 

- criteriile de eligibilitate pentru o pensie integrală pot fi oricând modificate, 
ajustate astfel încât să ajusteze beneficiul la situația economică prezentă 

Dezavantaje: 

- puternic dependent de rata de dependență 

- poate intra în incapacitate de plată 


În România, principalele sisteme asiguratorii sunt: 
a) sistemul de pensii, modificat în anul 2000 şi în continuare supus revizuirii; 
b) sistemul de protecție a şomerilor 
c) sistemul de asigurări de sănătate 


Pentru detalii vezi, L. Pop (coord), Dicţionarul de Politici Sociale (2000), 
capitolul introductive referitor la aranjamentele legislative şi administrative a 
politicilor sociale în România 


Alte surse bibliografice: 


L.M. Pop (coord.), 2002: Dicţionar de politici sociale, Bucureşti: Expert 

Capitolul introductiv: Structura instituțională şi a finanţării protecției sociale în 
România în tranziție (L.M. Pop) 

Acreditarea servicilor de sănătate (C. Vlădescu), Beneficii contributorii (L.M. Pop), 
Caracteristici ale sistemelor de sănătate (C. Vlădescu), Finanțarea servicilor de 
sănătate (C. Vlădescu), Ghiduri de diagnostic şi tratament (C. Vlădescu), Sisteme de 
asigurări de pensii (Simona Ilie), Sisteme de sănătate (C. Vlădescu), Politici pasive (S. 
Ilie), Politici sanitare (C. Vlădescu) 


Cristian Vlădescu, 1999. "Politica de reforma a sistemului de sanatate din Romania", 
Ed. Infomedica 


C. Zamfir (coord.), 1999: Politici sociale în România 1990-1998. Bucureşti: Expert 
Cap. 8: Tendinţe în evoluția asigurărilor sociale din România (I. Mărginean) 

Cap. 13: Politica de reformă a servicilor de sănătate în România după 1989: Cadru, 
actori, proces şi conținut (C. Vlădescu) 

7. Beneficii non-contributorii“ 


Beneficiile non-contributorii sunt acele beneficii sociale, monetare, în natură 
sau sub formă de servicii, necondiționate de plata prealabilă a unei contribuții de 
către individ. Astfel de beneficii sunt finanțate în general din taxele şi 
impozitele generale. 

Din categoria beneficii non-contributorii fac parte beneficiile sau servicile 
universalist-categoriale, de tipul servicilor educaţionale, alocaţiei pentru copii, 
sau alocației pentru familii cu mai mulți copii, dar şi beneficiile selective, 
acordate pe baza unui test aplicat mijloacelor de trai ale individului sau familiei. 

Principiile alocative la baza acestor două categorii de beneficii non- 
contributorii sunt diferite, la fel şi impactul lor redistributiv. Beneficiile 
universalist-categoriale beneficiază de un proces alocativ în baza unor criterii 
categoriale, fiind instituite ca drepturi sociale, în baza unui sentiment de 
solidaritate socială, în timp ce beneficiilor selective le este asociat un principiu 
alocativ de tip discreționar, iar eligibilitatea acordării acestora este conferită în 
baza unui test al nevoii, în sensul mijloacelor de trai. 

Dacă beneficiile universalist-cateogoriale sunt asociate unei redistribuții 
preponderent intrapersonale, redistribuția prin intermediul beneficiile selective 
are un caracter eminamente progresiv, interpersonal. 

Legitimitatea beneficii non-contributorii este esențială, cât timp acestea 
sunt susținute din taxele şi impozitele generale. 


7.1 Beneficii universalist-categoriale 


Beneficii universalist-categoriale sunt beneficii sociale de tip non- 
contributoriu, acordate în funcție de criteriul apartenenţei la o o anumită 
categorie, la limită oricărui individ în baza drepturilor sale de cetățean. În acest 
caz limită se poate vorbi de beneficiu universalist. Acestea sunt mai rare, şi ele 
vizează mai degrabă anumite servicii sociale, ca de exemplu servicile medicale 
(dacă acestea nu se acordă în baza unui sistem de asigurări, ci sunt gratuite şi 
finanțate din taxele şi impozitele generale) şi educația. În România exemple de 
astfel de beneficii sunt alocația pentru copii (acordată tuturor copiilor 
indiferent de familia de proveniență), alocația suplimentară pentru familii cu 
mulți copii (acordată tuturor familiilor indiferent de veniturile acestora). Nivelul 
acestor beneficii este acelaşi pentru toți beneficiarii. 


Beneficii universalist-categoriale se constituie mai degrabă ca o reflecţie a 
unui drept social şi nu a unui ajutor acordat celor considerați a fi în nevoie, şi 


8 vezi şi K. Blakemore,Social Policy. An Introduction. Buckingham: Open University Press, 
1998; B. Davies, M. Reddin,Universality, Selectivity and Effectiveness in Social Policy. 
London: Heinemann, 1978 

deci dependenți sociali, ca în cazul beneficiilor sociale selective. Beneficiile 
universalist-categoriale au ca obiectiv principal creşterea solidarității sociale, 
desființarea graniţei între 'avantajați' şi 'dezavantajați', între cei ce au şi cei ce 
nu au nevoie. Această delimitare între 'noi' şi 'ei', caracteristică beneficiilor 
sociale selective, este asociată de un proces de stigmatizare a celor ajutați. 


Univer'salismul - ce stă la baza acestor beneficii - presupune o renunțare la ideea 
auto-suficienței şi statuează egalitatea tuturor indivizilor în fața riscurilor. 
Redistribuția asociată acestor tipuri de beneficii are mai degrabă un 
caracter intrapersonal, de minimizare a fluctuațţilor financiare şi de bunăstare 
ale unui individ, familie sau gospodărie în decursul existenței lor, i.e. de ajustare 
a veniturilor, respectiv bunăstării, în timp. 


a Avantaje ale beneficii universalist- categoriale 


- Un prim avantaj este legat de faptul că b.u.c. duc la creşterea echităţii 
orizontale, deci la integrarea socială a indivizilor, prin respectarea demnităţii 
individuale şi prin prevenirea excluziunii sociale, la promovarea unor bunuri 
sociale considerate a fi importante şi la corectarea unor dezechilibre între 
resurse şi nevoi. 


- Un al doilea avantaj se referă la rata de cuprindere a beneficilor 
universalist-categoriale, mai ridicată decât în cazul beneficiilor sociale 
selective, având ca efect creşterea bunăstării unor segmente largi ale populației. 
Într-o societate în care astfel de beneficii sunt predominante, toți indivizii, 
ajung, într-o formă sau alta, la un moment dat în decursul vieții lor, să fie 
beneficiari direcți. Acest lucru, asociat cu un nivel satisfăcător al beneficiilor şi/ 
sau calitatea crescută a servicilor oferite, poate duce şi la o creştere a 
suportului politic pentru astfel de programe. Acesta pare a fi cazul Suediei, unde 
suportul politic pentru servicile şi beneficile de tip universalist-categorial 
rămâne foarte crescut. 


- În al treilea rând, din punctul de vedere al administrării beneficiilor, 
beneficiile universalist-categoriale prezintă clare avantaje în raport cu sistemele 
de beneficii sociale selective. Criteriile de elegibilitate sunt simple şi clare, iar 
beneficiile sunt acordate prin intermediul unui sistem administrativ relativ 
simplu. Costurile administrative asociate sunt minime în raport cu 
administrarea altor tipuri de beneficii. 


- Un alt avantaj este cel al unei rate de acoperire relativ ridicate, i.e. a gradului 
în care cei eligibili primesc în fapt beneficiul. Rata ridicată de acoperire se 
datorează, în final, tot sistemului simplu de administrare, chiar şi din perspectiva 
utilizării acestuia de către beneficiar. 

a Dezavantaje ale beneficiilor universalist-categoriale 


Dezavantajele asociate acestor tipuri de beneficii sunt în special de natură 
economică: costurile pe care le presupun astfel de sisteme sunt foarte 
ridicate, ducând, în consecință, la creşterea cheltuielilor sociale ale statului. 
Creşterea cheltuielilor sociale presupune, mai departe, creşterea nivelului de 
taxare şi impozitare a indivizilor. Unele state, şi acesta este în mare parte şi 
cazul țărilor Europei de Est şi Centrale, nu îşi pot permite cheltuieli sociale atât 
de ridicate în condițiile unei economii încă sub-optimale, ce presupune crearea 
unor structuri motivaționale şi concurențţiale. Acesta pare să reprezinte un 
argument central al unor organizaţii internaționale (ca de exemplu Banca 
Mondială) în defavoarea adoptării în țările în tranziție a unor astfel de sisteme 
de beneficii. 


Criticile la adresa acestor sisteme de beneficii/servicii sunt şi de natură 
morală. Sistemele universalist-categoriale tind să ducă la standardizarea 
servicilor oferite populaţiei (e.g. aceleaşi servicii medicale pentru toți) şi deci la 
lipsa de opțiune a indivizilor în raport cu tipul acestora. Acesta pare a fi şi un 
efect al descurajării sectorului privat în oferirea unor alternative de protecție 
socială. În ce măsură - se întreabă criticii - este statul îndreptățit să se implice 
într-un grad atât de ridicat în viața cetățenilor, privându-i de libertatea alegerii 
unui proiect de viață individual? 

Universalismul, legat de ideologia colectivistă, presupune că statul nu este 
neutru din punct de vedere moral, ci purtător al unor opţiuni valorice în ceea 
ce priveşte, cel puțin unele proiect de viață (Rothstein“). Statul porneşte de 
la o imagine mai mult sau mai puțin perfectă asupra modului în care cetățenii săi 
ar trebui să îşi structureze viața. Aceasta poate reprezenta o opțiune pentru 
colectivități foarte omogene; odată cu apariția unei diversități foarte mari în 
ceea ce priveşte stilurile şi proiectele individuale de viață, aceasta încetează a 
mai fi o posibilitate reală, consideră criticii. Creşterea funcțiilor paternaliste ale 
statului, în detrimentul libertăţii individuale pare a fi critica cea mai importantă 
a liberalismului. 


Relaţia între sistemele universalist-categoriale şi rolul statului în ceea ce priveşte 
protecția socială. 

Adoptarea preponderentă a unor servicii/ beneficii sociale de tip universalist duce, cu 
necesitate, la creşterea valențelor paternaliste ale statului, la implicarea mai puternică a 


acestuia în viața indivizilor, la renunţarea la o neutralitate valorică. 

Astfel că, toate statele ce îşi asumă acest rol 'paternalist', ajung să reglementeze, într-o 
formă sau alta, toate comportamentele 'de tip James Dean' (strategii carpe-diem de 
viață), ale indivizilor. Cele mai evidente astfel de intervenții ale statului sunt interzicerea 
sau limitarea puternică a consumului de băuturi alcoolice (prin raționalizare de exemplu - 


“ B. Rothstein, Just Institutions Matter. The moral and political logic of the universal 
welfare state. Cambridge: Cambridge University Press, 1998 

cazul Suediei pentru mai bine de 50 de ani), interzicerea şi penalizarea puternică a 
consumului de tutun şi droguri etc. Aceste forme de control stricte duc la dezvoltarea 
unor politici sociale de tip curativ, mai degrabă decât preventiv, în ceea ce priveşte 
persoanele dependente de droguri, alcoolicii sau alte categorii expuse unor riscuri 
similare. În egală măsură, 'tratarea' celor care optează pentru stiluri de viață alternative, 
nevalorizate social, se asociază cu puternica lor sancționare. Prevenţia presupune într-o 
oarecare măsură acceptarea de către stat, ca şi alternative de viață liber alese şi 
posibile, astfel de comportamente. Ca urmare, prevenția ajunge să devină caracteristică 
mai degrabă regimurilor de tip liberal. 

În ceea ce priveşte serviciile de sănătate, un sistem universalist, deci de servicii 
gratuite pentru toți cetățenii, duce la uniformizarea şi standardizarea serviciilor de 
sănătate, limitând puternic apariția oricăror servicii de sănătate alternative. Rolul pieţei 
în furnizarea unor servicii alternative este în prinul rând limitat de lipsa capacității 
financiare a indivizilor, ca urmare a unui nivel ridicat de impozitare (ce susține un sistem 
universalist), de a opta - contra cost - pentru servicii alternative. Astfel nici piața în 
domeniul serviciilor de sănătate nu se va dezvolta, lăsând practic sistemul de sănătate în 
seama statului. Statul va oferi deci servicii standardizate, uniforme şi de calitate medie, 
având în vedere costurile mult prea ridicate pentru a furniza servicii de cea mai înaltă 
calitate pentru întreaga populație. 


Alte dezavantaje majore sunt legate de încurajarea dependenței de stat, 
cu consecințe negative nu numai asupra motivației de a munci şi deci asupra 
productivității şi creşterii economice (argumente utilizate de către majoritatea 
economiştilor), dar şi asupra relațiilor familiale şi de rudenie, deci a rețelelor de 
tip familial. 


Un alt dezavantaj se referă la fiscalitatea ridicată pe care o presupune 
adoptarea unor beneficii universalist-categoriale comprehensive 


7.2 Beneficii selective 


Beneficii selective sunt acele beneficii sociale non-contributorii, acordate 
în funcție de nevoie, în urma aplicării unui test în raport cu nivelul de trai. Ele se 
regăsesc în literatura de specialitate şi sub denumirea de beneficii bazate pe 
testarea mijloacelor de trai. Exemple de astfel de beneficii sunt ajutorul social 
(în sistemul românesc), subvențiile oferite în vederea plăţii cheltuielilor de 
întreținere sau chirie (Suedia), ajutorul social pentru familiile cu copii în 
întreținere (SUA). 

Beneficii selective au ca obiectiv principal asigurarea unui minim social 
acceptabil de trai, indivizilor, familiilor sau gospodăriilor (în funcție de unitatea 
de măsură a bunăstării aleasă - vezi bunăstare socială), dintr-un motiv sau altul 
nu se află sub acest minim. Ele vizează deci în mod special reducerea sărăciei. 
B.s. sunt gândite ca un ultim resort al protecției sociale, atunci când piața, 
sistemele de asigurări sociale sau alte tipuri de beneficii sociale non- 
contributorii, eventual şi rețelele de tip tradițional (în funcție de unitatea de 
măsură aleasă) eşuează în a oferi individului un suport minim sau altfel spus când 

orice formă de auto-ajutoare devine inoperantă pentru individ. Beneficile 
selective sunt înalt focalizate asupra segmentului celor 'cu adevărat în nevoie'. 
O consecinţă a beneficilor selective este reducerea inegalității sociale. 


Principiul redistributiv. Filosofia acestor beneficii este cea a ajutorării 
de către societate numai a celor ce nu se pot ajuta singuri. Redistribuţia, prin 
intermediul b.s., se realizează de la cei cu venituri (mai ridicate) - prin 
intermediul sistemului de taxare şi impozitare - către categoriile de indivizi cu 
venituri mici sau fără venituri. Acest tip de redistribuție are, spre deosebire de 
beneficiile universalist-categoriale - un caracter mai degrabă interpersonal. 


Eligibilitate şi tipuri de testare a mijloacelor de trai. Eligibilitatea 
pentru b.s. se stabileşte pe baza unui 'test' aplicat individului, familiei sau 
gospodăriei în vederea evaluării nivelului mijloacelor de trai în general (inclusiv 
bunuri de lungă folosință, alte bunuri mobilirare şi imobiliare, economii personale 
etc.), sau a veniturilor în particular. 

Testarea se poate face prin mijloace strict birocratic-administrative, în 
special atunci cănd 'mijloacele de trai' luate în calcul se reduc la venituri 
monetare. Un astfel de mecanism de testare presupune deci o limitare a 
definiției mijloacelor de trai, dar şi existenţa unui control suficient de efecient 
în raport cu declarațiile personale ale indivizilor (deci o instituție a fiscului 
'puternică'), cu scopul diminuării pierderilor inerente unui astfel de sistem, i.e. a 
plăţilor în surplus sau a plăţilor către cei neeligibili. 

O altă modalitate de testare presupune implicarea sistemelor expert, în 
special când mijloacele de trai sunt definite în termeni mai comprehensivi, 
incluzând nu numai venituri monetare şi bunuri de consum, ci şi nevoi de consum 
personale, deci atunci când beneficiile sunt personalizate. Sistemul expert în 
acest caz îl reprezintă asistența socială. 

Cele două modalități de testare diferă atât în ceea ce priveşte costurile asociate 
procedurii de testare, cât şi în ceea ce priveşte impactul redistributiv. Dacă 
sistemul de testare strict admnistrativ-birocratic presupun costuri mai scăzute, 
prin standardizarea procedurii, erorile de focalizare, i.e.plățile în exces (către 
cei eligibili sau către cei ne-eligibili) şi ne-plățile către cei eligibili, sunt însă mult 
mai iminente decât în cazul testării prin intermediul sistemelor expert. În cazul 
celei din urmă, focalizarea este mai fin calibrată, cu prețul însă a unor costuri de 
administrare a procedurii de testare mult mai ridicate. 

Alocarea beneficiilor selective are deci un puternic caracter discreționar, 
chiar şi în cazul în care testarea se realizează într-o manieră administrativ- 
birocratică. Un astfel de mecanism alocativ are ca efect direct scăderea 
echităţii orizontale. 


Testarea mijloacelor de trai nu se realizează numai cu scopul stabilirii 
eligibilității, dar şi pentru stabilirea nivelului beneficiului. Beneficiile acordate 
nu sunt, în cadrul unui sistem de beneficii selective, egale pentru toți indivizii, ci 
depind de nivelul inițial al bunăstării, respectiv veniturilor individului, familiei sau 

gospodăriei. Beneficiile selective au ca scop aducerea tuturor beneficiarilor la 
acelaşi nivel, considerat a fi minim social acceptabil (poate reprezenta un prag de 
sărăcie sau nu) indiferent de nivelul lor inițial (atâta timp cât acesta este mai 
mic). 


Unitatea în raport cu care se evaluează mijloacele de trai, i.e. 
individul, familia sau gospodăria, reprezintă o alegere foarte importantă, cu 
implicaţii de natură morală, dar şi pragmatică. Alegerea individului ca unitate de 
măsură are ca premisă centrală respectarea autonomiei şi libertăţii individuale, 
în ceea ce priveşte propriile opțiuni în raport cu stilul de viață, proiectele 
individuale de viaţă, şi, în particular a deciziilor legate de patternul de consum. 
Costurile asociate unui sistemul de b.s. ce utilizează ca unitate de măsură 
individul vor fi mult mai ridicate, datorită lărgirii sferei de definire a nevoii, 
astfel încât conceptul să subsumeze şi nevoia de libertate de decizie asupra 
propriului consum şi stil de viață. Alegând familia ca unitate de analiză, individul 
este privat de libertatea deciziei fiind 'condamnat” la împărtăşirea nevoilor dar şi 
a resurselor. Costurile asociate unei astfel de opțiuni sunt însă reduse. 
Argumentul utilizat în favoarea alegerii gospodăriei ca unitate de evaluare este 
legat de contextul 'natural!' în care trăieşte individul; familia reprezintă adesea o 
unitate artificială, pe când gospodăria este mediul natural al individului. Contra- 
argumente de natură morală pot fi aduse şi în cazul alegerii gospodăriei ca 
unitate de măsurare a bunăstării: mai multe familii care trăiesc împreună, adesea 
aparținând unor generații diferite, nu au obligația de a împărți veniturile şi nu se 
poate presupune că ar trebui să utilizeze resursele monetare şi nemonetare în 
comun. În majoritatea țărilor unitatea de măsurare o reprezintă familia. 


În ceea ce priveşte servicile selective, testarea  eligibilității se 
realizează similar cu testarea în cazul acordării unor beneficii monetare. Un bun 
exemplu de servicii selective sunt cele două programe federale menite să 
acopere cheltuieli medicale elementare pentru anumite categorii de persoane 
sărace sau grupuri cu risc crescut de sărăcie: (1) programul Medicaid, destinat 
în principal copiilor, femeilor însărcinate şi indivizilor cu venituri foarte reduse, 
aflați sub pragul de sărăcie şi (2) programul Medicare, de tip asiguratoriu, dar 
destinat în principal persoanelor vârstnice şi celor cu disabilităţi. 


a Avantaje ale beneficilor selective 

- Un prim avantaj îl reprezintă costurile relativ scăzute care sunt asociate unei 
focalizări înalte. Prin natura lor, beneficile selective oferă posibilitatea unei 
protecții sociale minime, asociate cu costuri relativ reduse. Acest argument a 


fost utilizat cu precădere de ideologiile partidelor de factură neo-liberală. 


- Un al doilea avantaj este că prin caracterul lor 'rezidualist' permit o 
intervenție minimă a statului în economie. Degrevarea populației de taxe şi 

impozite ridicate duce la o stimulare a productivităţii, şi, implicit, la 
eficientizarea economiei. In acelaşi timp stimulează piața privată în domeniul 
serviciilor sociale, acolo unde acestea sunt oferite doar selectiv de către stat. 


- Prin însăşi natura lor, sistemele de servicii/beneficii selective contribuie, într-o 
măsură mai mare decât cele universalist-categoriale, la creşterea echităţii 
verticale, i.e. la redistrbuirea cu precădere de la cei cu venituri mai ridicate, 
către cei cu venituri mai scăzute. 


a Dezavantaje ale beneficilor selective 


- În raport cu eficiența economică la nivelul alocării resurselor destinate 
protecției sociale, beneficile selective pot avea consecințe pozitive sau negative. 
Un argument des utilizat în favoarea adoptării sistemelor selective este cel al 
posibilității reducerii sărăciei, printr-o focalizare înaltă, cu costuri relativ 


reduse. Acest argument însă nu poate fi de-contextualizat în întregime: eficiență 
unor astfel de programe depinde în egală măsură de aranjamentele instituționale 
(care pot influența costurile administrative asociate unui astfel de sistem de. 


beneficii), dar şi de distribuţia bunăstării într-un context socio-economic dat. În 
țări ca România, cu o distribuție a veniturilor mult deviată înspre venituri mici şi 
foarte mici, fără acea 'clasă de mijloc economică, deci cu un segment 
semnificativ al populației având venituri mici şi foarte mici în raport cu întreaga 
populație, beneficile selective pot fi mai costisitoare (şi eventual şi mai 
ineficiente) comparativ cu beneficiile universalist-categoriale, în condițiile unor 
rezultate redistributive similare. 


- Un alt dezavantaj major al beneficilor selective este demotivarea integrării 
indivizilor pe piața muncii. Asigurarea beneficiarilor a unui nivel minim de trai 
duce la lipsa de motivaţie în găsirea unui loc de muncă, în special în cazul 
indivizilor necalificaţi, cu perspective reduse de a găsi un loc de muncă 
semnificativ mai bine remunerat decât beneficiul obținut. Acest efect este 
numit şi 'capcana sărăciei'. Principalele mecanisme de corecție şi deci de 
prevenire a căderii indivizilor săraci în 'capcana sărăciei' sunt: 

Un prim mecanism corectiv utilizat este recompensarea muncii remunerate, sub 
pragul stabilit de eligbilitate, prin acordarea, în plus față de beneficiul în sine, a 
unui bonus. Nivelul bonusului, dar şi relaționarea lui la câştigurile din muncă sunt 
decisive pentru ca acesta să reprezinte un instrument eficace. 

Un al doilea mecanism utilizat este determinarea, şi chiar reducerea, perioadei 
de acordare a beneficiului, astfel încât acesta să nu constituie o soluție 
permanentă pentru individ, ci să ofere beneficiarului posibilitatea de a-şi 
restabili, prin integrarea pe piața muncii, situația fianciară proprie. 

Un al treilea mecanism se referă la descurajarea indivizilor de a solicita 
ajutorul social în detrimentul căutării unui loc de muncă prin condiționarea 

beneficiului de prestarea unei munci în favoarea comunității. Această procedură, 
frecvent utilizată în mai toate tările, duce la încurajarea căutării unui loc de 
muncă, beneficiul acordat reprezentând în fapt un salariu mai redus decât un 
salariu minim pe economie. 


- O altă problemă majoră derivă şi din statutul de recipient pasiv al 
beneficiarului, care 'condamnă' adesea individul la dependenţă, şi, respectiv, la 
prezervarea condiției de 'neajutorat' şi beneficiar de ajutor social. 


- Beneficiile selective influențează, de asemenea, şi o serie de 
comportamente sociale ale indivizilor, pe lângă cele de natură economică (ca 
demotivarea integrării pe piața muncii, demotivarea comportamentului de 
economisire etc.). Astfel de comportamente se pot referi la stilul de viață, la 
comportamente maritale, educaționale. Nicholas Barr” ilustrează o astfel de 
schimbare prin rezultatele unui studiu de impact a beneficilor selective în SUA, 
în anii '70, care ajungea la concluzia că odată cu creşterea în termeni reali a 
nivelului beneficilor selective acordate familiilor cu copii în întreținere a crescut 
şi numărul de familii monoparentale, în special în cadrul populației de culoare. 
Unul dintre studiile realizate sub auspiciile Comisii pentru Justiție Socială “* 
confirmă, de exemplu, dependența comportamentelor în ceea ce priveşte 
integrarea pe piața muncii a femeilor căsătorite, de tipurile de beneficii 
existente“ (A. Pratt, 1997). 


- Beneficiile selective prezintă şi unele probleme în raport cu îhsăşi obiectivele 
pe care se presupune că le deservesc, şi în special în raport cu reducerea 
sărăciei. De exemplu, 'războiul împotriva sărăciei, declarat de către 
administrația Johnson în SUA în anii '60 a avut ca efect extinderea programelor 
de beneficii selective. Eficacitatea acestora însă nu s-a dovedit prea mare. Multe 
din studiile de evaluare realizate în anii '70 şi '80 asupra a acestor programe 
atestă lipsa acestora de eficacitate. Gosta Esping-Anderson şi John 
Micklewright** prezintă ratele de reducere a sărăciei ca urmare a taxării şi 
impozitării şi a transferurilor sociale în trei țări cu profiluri sociale ale statului 
foarte diferite (Suedia, SUA şi Germania), la începutul anilor '80. Din datele 
prezentate rezultă că cele mai mici rate ale sărăciei dar şi cele mai mari rate de 
reducere a sărăciei, se regăsesc în cadrul modelului suedez, urmat de cel german. 
SUA, cu o preponderență a b.s. în raport cu beneficiile universalist-categoriale, 


45 Nicholas Barr, The Economics of the Welfare State (ed. a II-a). Stanford:Stanford 
University Press, 1993 

“ instituită la inițiativa partidului laburist în Marea Britanie, în 1992 

7 A. Pratt, Universalism or Selectivism? The Provision of Services in the Modern 
Welfare State, în Social Policy. A Conceptual and Theroetical Framework, M. Lavalette, 
A. Pratt (coord.). London: Sage, 1997 

“5 Gosta Esping-Anderson şi J. Micklewright, Welfare State Models in OECD countries: 
An Analysis for the Debate in Central and Eastern Europe, în: G.A. Cornia, S. Sipos 
(coord.), Children and the Transition to Market Economy, Avebury, 1991 

prezintă cele mai ridicate rate de sărăcie, atât pentru întreaga populație, cât şi 
pentru familii cu copii şi familii monoparentale. Pauperizarea pare a fi inerentă 
sistemelor de beneficii selective, este şi concluzia la care ajunge Comisia pentru 
Justiție Socială din Marea Britanie (CJS, 1993). 


- Beneficiile selective ridică cele mai mari probleme, în comparație cu oricare 
alte tipuri de beneficii sociale, în ceea ce priveşte echitatea orizontală. Atât 
datorită faptului că acordarea acestora presupune o serie de criterii asociate 
testării mijloacelor de trai (de multe ori incomplete, sau discutabile) cât şi 
datorită principiului distributiv ce stă la baza alocării acestora (de tip 
discreționar), sistemele selective au o putere discriminatorie, în ceea ce priveşte 
tratarea în mod egal a tuturor indivizilor aflați în situaţii similare, foarte 


scăzută. Discreționaritatea alocării duce şi la variații geografice, regionale sau 
zonale semnificative în ceea ce priveşte protecția socială a cetățenilor 


- Un alt dezavantaj major, caracteristic sistemelor de beneficii selective, este 
legat de stigmatizarea socială a beneficiarilor. Această demarcație între 'noi', 
cei care plătim, şi 'ei, cei care primesc, duce cel mai adesea la marcarea socială 
negativă a beneficiarilor sistemelor selective. Stigma poate reprezenta, în unele 
cazuri, şi una dintre cauzele care duc la o acoperire insuficientă a populaţiei 
țintă: datorită stigmei asociate mulți indivizi eligibili în fapt nu solicită 
beneficiile de acest tip. Stigmatizarea adesea contribuie la excluziunea socială a 
celor mai dezavantajați. În plus, testarea mijloacelor de trai reprezintă un 
instrument adesea asociat cu o violare a vieții private a individului (prin anchete 
sociale în locuinţa solicitantului, de exemplu) ceea ce duce la pierderea a ceea ce 
Rawls (1971, Social Justice) numea 'bazele respectului de sine'. Titmuss’? a fost 
primul care a asociat stigma cu sistemele de b.s., acesta fiind şi argumentul său 
principal, de ordin moral, în favoarea beneficiilor universalist-categoriale. 


- Ratele de acoperire a populației țintă prin intermediul beneficilor/ servicilor 
selective sunt relativ scăzute în raport cu cele ale beneficiilor universalist- 
categoriale. În analiza sa, întemeiată pe politica socială în Marea Britanie, A. 
Pratt (1997), confirmă că rareori se întâmplă ca rata de acoperire a beneficilor 
selective să ajungă la 50%. Chiar şi cu ajutorul unor campanii susținute de 
informare a publicului (adesea costisitoare), ratele de acoperire sunt greu de 
crescut peste un anumit nivel. Printre cele mai frecvente cauze ale ratelor 
scăzute de acoperire se numără lipsa de informare a populației eligibile în raport 
cu existența beneficiilor, dar şi cu modalitatea de aplicare, stigma asociată 
revendicării beneficiilor, dar şi costurile crescute, în termeni monetari şi de 
timp, asociate procesului de solicitatre a beneficiului de către individ. 


” R.M. Titmuss, Income Distribution and Social Change. London: George Allan and Unwin, 
1962 

- Un ultim set de dezavantaje este legat de administrarea beneficiilor şi 
costurile asociate acesteia. Structura şi aranjamentele instituționale şi 
organizaționale ale administrației publice pot facilita, sau, dimpotrivă, bloca 
eficacitatea şi eficiența acestor tipuri de programe. Costurile de administrare, 
în general superioare celor de administrare a beneficiilor de tip universalist- 
categorial, sunt în mare măsură influențate şi de aranjamentele instituționale 
pre-existente. A. Pratt (1997), de exemplu, invocă studiile Comisiei pentru 
Justiție Socială (1993) pentru a ilustra ordinul de mărime al costurilor 
administrative. "Pentru fiecare liră plătită pentru Suplimentarea Venitului, în jur 
de 11 penny sunt cheltuiţi de către administrație, în timp ce cifrele pentru 
Fondul Social sunt uluitoare, cu 45 de penny în administrație pentru fiecare liră 
plătită ca beneficiu. În contrast, beneficiul pentru copii (beneficiu universalist, 
n.n.) costă 2 penny pentru a administra o liră iar pensia în jur de 1 penny pentru 
fiecare liră plătită" (A. Pratt, 1997, pg. 205). 


Oportunitatea adoptării unor sisteme de beneficii selective trebuie 
evaluată, în general, nu numai în raport cu obiectivele generale ale politicilor 
sociale, dar şi în contextul unor aranjamente instituționale specifice şi a unei 
distribuții particulare a bunăstării. 

7.3 Beneficii şi servicii ne-contributorii în România 


Alocaţia pentru copii 


Alocaţia suplimentară pentru 
familii cu doi şi mai mulţi copii 


Gratuităţi/ subvenții pentru elevi/ studenţi/ 
pensionari în vederea creşterii accesului la 
anumite produse /servicii (culturale, de 
sănătate, transport, etc.); în plus, familiile 
tinere beneficiază, în principiu, de credite cu 
dobândă subvenționată pentru construcția/ 
cumpărarea de locuințe 


Facilităţi/ beneficii monetare 
pentru anumite categorii de 
persoane cu handicap : abonamente 
telefon/ TV, pensii sociale, 
asistent personal, etc. 


Servicii educţionale gratuite: inclusiv la 
nivelul formelor universitare 


Venitul minim garantat: 
beneficiu în bani celor cu 
venituri sub un anumit prag 
VMG-ul reprezintă principalul 
program anti-sărăcie în 
România (L416/2001) 


Servicii de asistență socială de tip rezidențial 
dar şi sub forma centrelor de zi pentru grupuri 
în dificultate: persoane cu handicap, copii 
abandonați, familii cu risc de abandon, bătrâni 
cu venituri reduse 

Servicii la domiciliu pentru vârstnici 


Burse sociale pentru 
elevi şi studenți 

provenind din familii cu 
venituri reduse 


Locuinţe sociale pentru 
Subvenţionarea cheltuielor de familiile cu venituri 
întreținere pentru perioadele reduse şi fără locuință 


de iarnă pentru categoriile 
sociale cu venituri reduse 

În ceea ce priveşte beneficiile monetare categoriale cele mai importante 

sunt cele destinate copilului şi familiilor cu copii. Deşi ele reprezintă ponderea 
cea mai mare în totalul cheltuielilor cu astfel de beneficii, impactul lor este 
relativ redus datorită nivelului foarte scăzut al acestora. 
Cel mai important beneficiu selectiv, de asistență socială, este venitul minim 
garantat, menit să suplimenteze veniturile celor ce se plasează sub nivelul 
pragului stabilit de către Ministerul Muncii şi Solidarităţii Sociale. Nivelul 
acestui prag este mai scăzut decât pragurile de sărăcie stabilite de diferiți 
specialişi. 

Deşi beneficiile şi servicile ne-asiguratorii depăşesc ca număr şi varietate 
beneficiile şi servicile asiguratorii, impactul lor este din ce în ce mai redus, datorită 
nivelului scăzut de finanțare a acestora. De exemplu, ținând seama de toate sursele 
publice de finanțare, fără a include însă costurile administrative asociate acestor. 
programe sociale, asistența socială (inclusiv a copilului în dificultate şi a persoanelor 
cu handicap) a reprezentat, în 1997, 2,18% din PIB. Cheltuielile publice pentru 
educație şi sănătate s-au ridicat, în acelaşi an, la 5,3% din PIB în timp ce cheltuielile 
destinate beneficiilor şi programelor de asigurări sociale de stat au avut o 
contribuție de încă 6,1% din PIB. Nivelul întregii protecții sociale în 1997 a fost, pe 
ansamblu, de 13,5% din PIB. 


Alte surse bibliografice: 


L.M. Pop (coord.), 2002: Dicţionar de Politici Sociale, Bucureşti: editura Expert 
Cap. Introductiv, L.M. Pop 

Beneficii bazate pe testarea mijloacelor de trai (L.M. Pop), Beneficii selective (L.M. 
Pop), Costuri administrative asociate programelor sociale (L.M. Pop), Costuri de 
aplicare (L.M.Pop) 


C. Zamfir, 1999: Politici Sociale în România, Bucureşti: Expert 

Cap. 9: Evaluarea sistemului românesc de ajutor social bazat pe testarea 
mijloacelor de trai (L.M. Pop) 

Cap. 10: Sistemul servicilor de asistență socială în România (E. Zamfir) 

8. Clasificări şi tipologii ale 
regimurilor de protecție socială” 


Clasificările şi tipologiile referitoare la politicile sociale au început să ia 
naştere pe fondul unei nevoi crescânde de identificare, descriere şi explicare a 
profilurilor politicilor sociale în țări diferite, cu orientări ideologice dar şi istorie 
socială şi politică diferite. Mai concret, s-a pornit de la nevoia explorării naturii 
relației între diferitele moduri de abordare a protecției sociale la nivelul 
statelor şi alte variabile ca de exemplu ideologia politică dominantă, cultura 
social-politică, nivelul dezvoltării economice, istoria socială etc. 


Nivelul cheltuielilor publice sociale reflectă gradul de implicare a statului în 
protecția socială a cetățenilor săi. George şi Taylor-Gooby” consideră însă că 
dinamica acestor cheltuieli (creşterea, respectiv scăderea acestora în termeni 
reali) nu este determinată în mod semnificativ de opțiunea pentru un anumit 
model de justiție socială sau de tipul de ideologie dominantă la un moment dat 
(vezi Modele de justiție socială). 

Nivelul cheltuielilor publice sociale nu spune însă nimic despre modul în care 
cetățenii sunt protejați prin intermediul politicilor sociale, deci despre 
redistribuția bunăstării prin intermediul statului: care sunt categoriile sociale 
ce beneficiază în primul rând de măsurile de protecție socială? Care sunt 
diferențele între diferitele categorii sociale în ceea ce priveşte protecția 
socială? Un al doilea criteriu de analiză a profilului statului social este deci 
natura programelor sociale şi ponderea diferitelor tipuri de programe în totalul 
acestora. 


a Richard Titmuss” identifică 3 modele de state (i.e. de politici sociale): 

a. Statul rezidualist (având ca reprezentant SUA): Statul deţine un rol 
marginal în protecția socială a cetățenilor săi, intervenind doar atunci când 
piața liberă şi familia eşuează în a oferi o protecție socială minimă individului. 
Intervenţia statului se justifică deci doar în situații extreme, şi chiar şi 
atunci această intervenție trebuie să ia o formă temporară, punctuală, pentru 
a nu induce efecte de demotivare a muncii. 

b. Statul bazat pe merit/ performanţă (Germania). Statul intervine într-o 
oarecare măsură în protejarea cetățenilor săi dar această intervenție are la 
bază criterii de merit şi performanță în muncă. Statul are în acest sens o 
funcție de completare a pieței economice, recompensând munca şi 


% vezi Marian Preda, Modele de politici sociale, în: Luana Pop (coord.), Dicţionarul de 
Politici Sociale, Bucureşti: Editura Expert, 2002, pag. 435-446 

“t Vic George şi Peter Taylor-Gooby, European Welfare Policy. Squaring the Welfare 
Circle. Basingstone: Macmillan, 1996 

% Richard Titmuss, Social Policy: An Introduction, London: Allen and Unwin, 1974 

performanța. Tipul de politică socială dominantă este sistemul de asigurări 
sociale. 

c. Sfatul redistributiv-instituţional. Statul devine un actor central în cadrul 
sistemului de protecție socială, iar bunăstarea socială o instituție bazată pe 
principii universaliste, având ca şi criteriu redistributiv nevoia, în baza 
drepturilor sociale asociate statutului de cetățean. 


Regimurile reale reprezintă combinaţii între aceste tipuri ideale, cu 
dominanța unuia sau altuia dintre profilurile ce caracterizează tipurile ideale. 
Istoria statului bunăstării în general, deci istoria statului ca promotor al 
protecției sociale, atestă o evoluție a majorităţii statelor europene de la modelul 
rezidualist (caracterizat de o ideologie de tip libertarian) la cel instituțional (ce 
poartă amprenta unei ideologii de tip colectivist). 


Cele trei dimensiuni ce stau la baza identificării regimurilor de bunăstare ale lui 


Esping-Andersen sunt: Ss 


gradul de de- 
comodificare 


gradul de implicare a 


sectorului privat în furnizarea impactul 
de servicii sociale, respectiv redistributiv al 
asigurarea unor forme de beneficiilor/ 


beneficii sociale serviciilor sociale 


1. Gradul de de-comodificare indus de servicile sociale - se referă la gradul 
în care indivizii sau familiile pot beneficia de un nivel acceptabil de bunăstare 
independent de participarea lor pe piața muncii. Indivizii - în calitatea lor de 
'mărfuri' (commodities) - se supun mecanismelor pieței: cu cât sunt mai mulți, 
cu atât creşte competiția iar prețul acestora (a forței de muncă pe care o 
vând) scade. Individul, prin munca sa, este o marfă: gradul în care statul 
atenuează această condiție a individului se traduce prin gradul de 'de- 
comodificare'. Decomodificarea reflectă deci gradul în care individul are 
acces la beneficiile şi servicile sociale (şi implicit la bunăstare) în mod 
necondiționat, deci independent de participarea sa pe piața muncii şi 
independent de un sistem bazat pe testarea mijloacelor de trai, sau de tip 
asiguratoriu. 

Un grad relativ crescut de  de-comodificare asigură indivizilor 
posibilitatea de a opta - voluntar şi fără o a-şi pierde venitul sau nivelul de 
bunăstare - pentru ieşirea de pe piața muncii atunci când consideră acest 
lucru necesar. 

Există o legătură puternică între gradul de de-comodificare şi nivelul 
drepturilor sociale, consideră Esping- Andersen (1990). Ilustrarea aceastei 
legături autorul o realizează prin explicitarea rolului celor două concepte în 

cadrul celor trei tipuri de ideologii: liberală, conservator-corporatistă şi 

colectivistă. 

a) Într-un regim de bunăstare dominat de asistență socială (de tip 
liberal), în pofida faptului că protecția socială are la bază nevoia, şi nu 
performanța dovedită prin muncă, beneficiile acordate de către stat sunt 
reduse, nivelul lor asigurând doar supraviețuirea individului. În cadrul unui 
astfel de sistem de protecție socială efectul de de-comodificare, 
consideră Esping-Andersen, este doar evitat. Rezultatul este de a întări 
piața economică, atâta timp cât toți, cu excepția celor ce eşuează pe piața 
muncii, sunt încurajați să îşi contracteze servicii/ beneficii în sectorul 
privat. 

b) Într-un regim de tip asiguratoriu  bismarck-ian  (conservator- 
corporatist) beneficiile sociale depind de contribuţii, deci de muncă şi 
angajare. Nu prezența dreptului social dictează măsura în care 
programele sociale reprezintă o alternativă viabilă la dependența de piața 
muncii (economică), ci regulile şi condiţiile ce guvernează astfel de 
sisteme: sistemele de asigurări sociale reproduc diferențierea existentă 
pe piața muncii. Sistemele de asigurări de tip Beverdige prezintă un grad 
mai ridicat de decomodificare, având la bază principiul solidarității sociale 
şi garantând tuturor celor ce au contribuit la bugetul statului un beneficiu 
egal, în virtutea unui drept social. Gradul de de-comodificare a unui astfel 
de sistem de asigurări de tip Beverdige depinde de nivelul beneficilor 
garantate, deci de măsura în care acestea pot reprezenta o alternativă 
viabilă, reală la participarea pe piața muncii. 

c) Sistemele de tip scandinavic (social-democrate) garantează, prin 
universalitatea lor, un grad înalt de de-comodificare. Beneficiile şi 
servicile sunt garantate în virtutea drepturilor sociale ale tuturor 
cetățenilor/ rezidenților unui stat, şi nu sunt condiționate de participarea 
la piața muncii. Mai mult, nivelul acestora nu este fixat în funcție de 
nivelul contribuției şi este suficient cât să asigure un nivel decent de trai. 


2. Impactul redistributiv al beneficiilor/ servicilor sociale. Tipul de politici 
sociale adoptate poate duce cu preponderență la: 

- reducerea sărăciei 

- reducerea inegalității 

- menținerea stratificării sociale 

- creşterea egalității 


Sistemele în care predomină asistența socială duc la accentuare a 
stratificării sociale, mai mult chiar la promovarea unui dualism social, datorită 
apariției unei categorii distincte: cei ce sunt în nevoie, ce supraviețuiesc din 
ajutorul statului (acordat în baza testării mijloacelor de trai), ce au eşuat pe 
piața muncii. Ajutorul acestora este un proces social stigmatizant, ce îi separă de 
ceilalți. Lumea se împarte în noi (cei ce plătim) şi ei, cei ce primesc, ce sunt 
ajutați. 


79 


Sistemele de tip asiguratoriu promovează explicit reproducerea în cadrul 
protecției sociale a stratificării sociale realizate pe piață muncii. În astfel de 
sisteme cele mai vulnerabile grupuri sunt cei ce se plasează în afara pieței muncii 
şi cei cu o poziție instabilă pe piața muncii. 

Sistemele social-democrate promovează egalitate de status. Toţi cetățenii 
sunt îndreptățiți la protecție socială, indiferent de statusul lor derivat pe piața 
muncii. Statele ce optează pentru sisteme de protecție socială de tip universalist 
acordă beneficii relativ reduse ca nivel, datorită costurilor foarte ridicate pe 
care le presupun aceste tipuri de politici sociale. Astfel încât, adesea, în cadrul 
unor astfel de sisteme, există tendința ca cei cu venituri mai ridicate, 
nesatisfăcuţi de nivelul/ calitatea beneficilor sociale să intre pe piața privată a 
furnizării de servicii/ beneficii sociale. Acest lucru duce, mai departe, la o 
polarizarea/ dualizare socială, similară cu cea prezentă în sistemele în care 
predomină asistența socială. 


3. Combinația între sectorul de stat şi sectorul privat în raport cu 
asigurarea cu beneficii/ servicii sociale. Preponderența (ponderea) sectorului 
de stat, respectiv a sectorului privat, în asigurarea beneficilor/ servicilor sociale 
este un criteriu de discriminare puternic între diferitele regimuri ale bunăstării. 

Până în 1930, consideră Esping-Andersen (1991), nu existau decât două 
modele constrastante: a) regimurile liberale (Scandinavia, lumea anglo-saxonă), 
bazate pe sistemele tradiționale de ameliorare a sărăciei şi de încurajare a 
soluțiilor şi arnajamentelor pe piața privată, respectiv în sfera privată; b) 
modelul european continental, de tip corporatist, bazat pe obligativitatea 
contribuției la sisteme de asigurări sociale, cu accentuarea rolului puternic al 
statului şi asociate cu menținerea diferențierilor de status dobândit. Acest ultim 
model reflectă economia politică paternalistă, etatistă şi conservativă a 
capitalismului timpuriu în țări ca Franța, Germania şi Austria. 

După cel de-al doilea Război Mondial, un grup de state (cele anglo-saxone) 
au reformat doar marginal sistemul tradițional de protecție socială. În aceste 
state nu există un sistem comprehensiv de sănătate publică, beneficii de 
maternitate sau pentru copii. Statele scandinave au reformat radical sistemele 
de protecție socială, adoptând o ideologie colectivistă şi, în consecință, un sistem 
de protecție socială bazat pe solidaritate socială şi universalism. 


În funcție de cele trei dimensiuni enunțate mai sus Esping-Andersen identifică 
trei modele de state ale bunăstării: 

Ce constituie baza 
drepturilor în 
virtutea căreia se 
acordă protecția 
socială? 

Care este principiul 
redistributiv? 


Principiul de 
organizare - tipuri 
dominante de 
programe 

Cine administrează 
aceste programe? 


Rolul pieței 


Rolul testării 
mijloacelor de trai 


Gradul de angajare a 
statului față de 
furnizarea de 
servicii sociale 
Gradul de angajare a 
statului în raport cu 
ocuparea totală a 
forței de muncă 


Redistribuirea 


v Yv 


Sărăcia 


Modelul liberal - 
rezidualist (USA) 


Nevoie/ muncă 


Focalizare asupra 
segmentului cel mai sărac 
Reducerea sărăciei 
extreme 


- Asistenţă socială bazată 
pe testarea mijloacelor 
de trai 

- Asigurări private 

- Mix guvernele locale şi 
central (federal) 

- Piaţa liberă 


Modelul 
conservator- 
corporațist 
(Germania) 


Menţinerea 

stratificării sociale 

în raport cu 

statusul 

ocupațional 

- Asigurări 
sociale 


corporațiile în 
principal: auto- 
guvernare 
corporatistă 
statul în plan 
secundar 


Limitat 


Modelul Social democrat 
(Suedia) 


Cetăţenia 


Universalism 
Creşterea egalității de status 
social 


- Beneficii/ servicii sociale 
universalist-categoriale 

- Asigurări sociale cu 
tendințe de egalizare 


- Statul 


Major 


Sursa: Esping-Andersen şi Micklewright (1991), pg. 51 


Statul liberal 


- centrat pe piață 
- prezintă un grad scăzut de de-comodificare 
- se bazează pe principiul subsidiarității 

- beneficiile se acordă numai celor aflați în nevoie, în baza testării mijloacelor 


de trai 


- nivelul beneficiilor este modest 
- procesul de ajutorare a celor aflaţi în nevoie este stigmatizant 
- piața privată joacă un rol central în asigurarea protecției sociale a tuturor 


celor ce participă pe piața muncii 


- exemple tipice: SUA, Canada, Australia 

Statul bunăstării conservator-corporatist 


-  comodificarea şi eficiența economică nu sunt dezideratele principale ale 
acestor regimuri; esențială este întărirea autorității statului, dublată de 
menținerea unei strațificări sociale dobândite 

- principiul subsidiarității este valabil şi în acest caz, însă rolul central în 
proctecția socială nu este atribuit pieței libere ci în primul rând familiei şi 
comunității 

- exemple: Austria, Franța, Germania, Italia 


Statul bunăstării social-democrat 


- grad ridicat de de-comodificare 

- grad ridicat de egalitate socială 

-  predominanţa beneficilor/servicilor universaliste 
- exemple: Suedia, Norvegia, Danemarca 


În ceea ce priveşte regimurile de bunăstare care se prefigurează în țările 
foste socialiste, Bob Deacon”* (1993) propune o nouă tipologie, care să cuprindă 
şi aceste noi state emergente pornind, în mare parte, de la aceleaşi variabile ca 
cele utilizate de Esping-Andersen în analiza regimurilor europene şi anglo-saxone. 
Astfel Deacon ajunge la următoarea clasificare: 


a 
[eemi | Corporatism conservator — | 


| Slovenia o |Liberal-copitalist | 
| Serbia | Corporatismconservatoristpost-comunist | 
Sursa: Deacon, 1993, pg. 196 (tabelul 9.3) 


Corporatism conservaţorist post-comunist 


” Bob Deacon, Developments in East European Social Policy, în: C. Jones (coord.), New 
Perspectives on the Welfare State in Europe, London, NY: Routledge, 1993 

Profilul politicilor sociale în România. Nivelul cheltuielilor publice, respectiv 
a cheltuielilor publice sociale (asistenţă socială, beneficii categoriale, asigurări sociale de 
pensii, sănătate, şomaj, educaţie, locuire) în România este relativ scăzut față de alte țări 
din Europa Centrală şi de Est, prefigurând, mai degrabă un regim de tip liberal, din acest 
punct de vedere. Un regim liberal însă se caracterizează printr-un nivel redus de 
fiscalitate şi printr-o pondere relativ ridicată a servicilor private de protecție socială 
(sisteme asiguratorii etc.). România însă a fost, în 1999, țara cu cel mai înalt nivel al 
contribuţiilor sociale pe cap de locuitor în lume, ceea ce o apropie mai degrabă de 
regimurile de tip conservator -corporatist. Datorită contribuţiilor relativ crescute la 
bugetul de stat şi la diferitele fonduri sociale puterea de cumpărare a indivizilor de 
servicii de protecție socială pe piața privată a fost scăzută, determinând o pondere 
scăzută a componentei private la nivelul protecției sociale a cetățenilor. 


Cheltuieli Publice Sociale ca procent din PIB, pe tipuri de cheltuieli (fără cheltuieli 
administrative) 


- sănătate 


Sursa datelor: Anuarul Statistic al României, Ministerul de Finanțe 

Notă: unele cheltuieli cuprinse adesea în rapoartele statistice în domeniul educației sau sănătății, care se 
referă însă la protecția socială a copiilor instituționalizați (pentru anii 1996 şi 1997) au fost incluse în capitolul 
‘asistență socială”, schimbănd astfel ponderea şi nivelul cheltuielilor comparativ cu datele prezentate în alte 
rapoarte statistice relevante (e.g. Anuarul Statistic al României). 


Cheltuieli Publice Sociale, ca procent din PIB, pe surse de finanțare: 


Venituri proprii ale diferitelor 
structuri guvernamentale 
teritoriale 


Sursa datelor: Anuarul Statistic al României, Ministerul de Finanțe 


Cheltuieli publice sociale ca % din PIB 


|______|1989 | 1990 | 1991 | 1992 | 1993 | 1994 | 1995 | 1996 | 1997 | 


UE 


| 1998 | 
[173 | 
l 
212 

Sursa tabelului : CASPIS, 2002, pag. 95 


Sursa TIE CASPIS, 2002, pag. 97 


Datele indică un nivel general scăzut al finanțării protecției sociale în 
România, cu o creştere uşoară a acestuia în 1998, comparativ cu 1996 şi 1997. 
Jumatate din cheltuielile publice sociale sunt de tip asiguratoriu, iar sistemul de 
asigurări sociale de stat (pensii) deține rolul central. Datele se schimbă pentru 
1998, când, pentru prima dată a fost colectat fondul de asigurări de sănătate: 
ponderea cheltuielilor de tip asiguratoriu creşte, în totalul cheltuielilor publice 
sociale, la 64,2%. 

Schimbarea principiilor la baza sistemului de sănătate şi colectarea 
fondului de asigurări de sănătate nu a dus, în primul an (1998) la creşterea 
cheltuielilor pentru sănătate ca procent din PIB, nivelul acestuia continuând să se 
plaseze în jurul valorii de 2,2%din PIB (fără cheltuieli administrative). 

Asistenţa socială indică un nivel foarte scăzut de finanțare, cu o uşoară 
creştere în 1998 datorită schimbărilor operate în domeniul protecției sociale a 
copilului în dificultate. În 1999 nivelul finanţării protecției sociale a copilului în 
dificultate scade la nivelul său din 1997, deci este de aşteptat ca şi nivelul 
general al finanțării asistenței sociale să scadă în consecință, ca procent din PIB. 

Ponderea finanțării de la bugetul de stat a protecției sociale descreşte în 
1998 ca urmare a shimbărilor operate în sistemul de finanțare a sănătății. 
Paradoxal însă, în ciuda creşterii responsabilităților financiare ale consiliilor 
locale, ponderea cheltuielilor de la bugetele locale scade în 1998. În 1999, 
respectiv 2000, ar trebui să asistăm, datorită multiplicării responsabilităților 
financiare la nivelurile locale, la creşterea ponderii finanțării de la bugetele 
locale; dar strategiile adoptate de către acest nivel administrativ ca răspuns la 
modul în care a fost realizată dezcentralizarea protecției sociale în ultimii ani, 
sugerează, mai degrabă, o stagnare în gradul de implicare efectivă a nivelelor 
locale în finanțarea protecției sociale, având ca şi consecință directă o criză în 
finanțarea asistenței sociale şi a educației. 

Această analiză indică o situație mai degrabă paradoxală: un sistem de 
protecție socială de tip continental, centrat pe sisteme asiguratorii, dar cu un 
nivel al finanțării foarte redus, caracteristic mai degrabă sistemelor anglo- 
saxone. Cheltuielile publice sociale cele mai mici se observa la nivelul 


i A e) "perspectivă europeană. Nivelul acestor variază în 
limite reduse în funcție de gradul de erodare al acestora, respectiv în funcţie de 


b:M-bepl (seond:)» 2002 Piciionar de pelitici sociale, Bucureşti: Editura Expert 


Politica socială în România în tranziție (C. Zamfir) 


M. Preda, 2002: Politica Socială Românească. Între Sărăcie şi Globalizare. Iaşi: Polirom 


C. Zamfir (coord.), 1999. Politici Sociale ÎN' România, Bucureşti: Expert 
Cap. 3-6: Politica socială în tranziție/ Bunăstarea la răscruce (C. Zamfir) 

9. Evaluarea programelor sociale 


9.1 De ce este importantă evaluarea programelor sociale? 


Administrația publică - spre deosebire de organizațiile private, a căror 
supraviețuire depinde de eficiența modului de producere a bunurilor sau 
servicilor oferite, dar şi de gradul de satisfacție (şi deci de utilizare) a 
populației cu produsul oferit - nu depinde de aceste două elemente esențiale 
pentru a 'supraviețui'. Evaluarea propriilor activități şi programe nu este motivată 
de faptul că individul nu va mai 'cumpără produsul', deoarece individul depinde de 
aceste organizații ale administrației publice, neavând altă alternativă, la fel de 
puțin costisitoare pe piața liberă. Evaluarea se realizează de obicei în 
concordanță cu criteriile stabilite de organizaţiile administraţiei centrale 
(ministere, agenții guvernmentale). Dacă aceste criterii vizează rata de reducere 
a sărăciei, atunci administrația locală va tinde să realizeze cât mai bine acest 
obiectiv specific cu costuri cât mai reduse (aceasta constituind o strategie 
rațională a respectivei administrații), fără a mai ține cont de alți factori sau 
consecințele acestei opțiuni. Orice program va lua forme specifice în funcție de 
modul în care este evaluat, ca atare prezentarea unei liste cât mai 
comprehensive de criterii de evaluare (necesare pentru a testa efectiv modul în 
care un obiectiv social este adresat) duce la o proiectare cât mai bună, în 
concordanță cu obiectivele pe care le adresează, şi un grad mai ridicat de 
eficacitate şi eficienţă. 


9.2  Specificități ale evaluării programelor sociale 


Un program social se caracterizează prin existența unor obiective 
specifice, resurse dedicate, grupuri țintă prestabilite şi limitare în timp 
(Mățăuan, 2002), ceea ce îl delimitează de politicile sociale, a căror abordare 
este mai degrabă holistă, integrativă, punând accentul pe obiectivele generale, 
formulate în termeni principiali. Politicile sociale abordează problemele 
diagnosticate sau nevoile umane în concordanță cu un model mai larg, de justiție 
socială. Deşi definirea programelor sociale în literatura de specialitate se 
raportează strict la prezența celor patru aspecte specifice menționate mai sus, 
orice beneficiu sau serviciu social va fi considerat, în continuare, drept un 
program social indiferent de caracterul său temporar sau premanent. Premisa 
definirii unui beneficiu sau serviciu social drept program, în cele ce urmează, se 
referă la existența unor resurse dedicate - financiare şi instituționale - pentru 
realizarea obiectivelor mai generale, în baza unor principii de echitate socială, a 
politicilor sociale. 

Evaluarea programelor şi politicilor sociale reprezintă o întreprindere 
mult mai dificilă decât evaluarea unor activități economice. Ce diferențiază 
programele sociale de activitățile economice curente? 


A. În primul rând obiectivele programelor. Dacă în cazul activităților 
economice obiectivele sunt relativ neproblematice, iar operaționalizarea acestora 
este mai degrabă o problemă de ordin tehnic, în cazul programelor sociale 
stabilirea unor obiective clare, lipsite de vaguite şi fără un grad prea mare de 
generalitate reprezintă o problemă. 

Principala decizie ce trebuie luată deci în evaluarea eficacității unui 
program social este legată de obiectivele în raport cu care este evaluat 
acest aspect: se porneşte de la nişte obiective formulate explicit înainte de 
a iniția/ proiecta activitatea (în cazul în care acestea există) sau se porneşte 
de la modul în care sunt reflectate obiectivele - implicit sau explicit - în 
legislația socială (în cazul în care ele nu există de exemplu formulate explicit la 
nivel politic sub altă formă, ca de exemplu plan de acțiune, plan de guvernare, 
strategie sectorială etc.) ? În identificarea acestor obiective, mai mult sau 
mai puțin explicitate, pornim de la logica particulară a programului respectiv, 
sau de la logica integrată a sistemului ce vizează asigurarea unei protecții 
sociale adecvate? Deşi logica ,sectorială', ce stă la baza fiecărei componente a 
politicilor sociale, diferă de la un program la altul, agregarea acestor logici 
parțiale - datorită funcțiilor lor puternic interrelaționate - dă naştere unei logici 
diferite, ce tinde să se impună şi să se substituie logicilor parțial-sectoriale, 
golindu-le pe acestea de semnificație, de „viață. 

Un aspect al definirii obiectivelor programelor, dar şi o problemă cu care 
se confruntă adesea evaluatorul, este acela referitor la relația între obiective 
şi nevoi. Dacă evaluatorul porneşte de la premisa că programele sociale trebuie 
să adreseze nevoi existente, indiferent de modul în care acestea au fost 
diagnosticate, atunci evaluarea se va realiza în raport cu problema diagnosticată 
şi considerată a fi scopul programului şi nu cu obiectivele acestuia, indiferent de 
„distanța' acestora față de nevoi. Nevoile pot fi diagnosticate de către sisteme 
expert (e.g. sociologi, asistenți sociali, medici, profesori sau specialişti în politici 
sociale/ administrație publică), pot fi definite în spațiul public şi agregate în 
cadrul discursului public la un nivel scăzut de formalizare, formulate ca cerințe 
sau revendicări de către actorii sociali relevenți, diagnosticate la nivel formal de 
către instituţiile guvernamentale şi administrative. Dar indiferent de unde 
pornim evaluarea unui program, un pas semnificativ al oricărei analize evaluatorii 
se referă şi la adecvarea (obiectivelor) programelor la problemele şi nevoile 
sociale percepute public, articulate în spațiul public la un nivel general sau 
formalizate la nivelul instituțiilor guvernamentale sau administrative şi a 
sistemelor expert. 


B. Operaționalizarea obiectivelor programelor sociale este adesea 


anevoiasă şi rar se găseşte explicit formulată în cadrul unei structuri formale. 
Evaluatorul porneşte mai degrabă de la operaționalizările ce pot sta în spatele 

acțiunilor, considerându-le mai degrabă rezultate ne-explicitate ale formulării 
unor obiective generale. 

În cazul activităților economice mijloacele de realizare a obiectivelor 
propuse depind în mare măsură de natura bunurilor/ servicilor produse, şi - cu 
excepția anumitor bunuri/ servicii ce presupun ‘tehnologii’ mai puțin 
standardizate - marea majoritate a activităților economice presupun ‘tehnologii’ 
relativ certe, uşor de stabilit în funcție de gradul de dezvoltare tehnologică. În 
cazul programelor sociale, ‘tehnologiile’ de realizate a unor deziderate sociale 
sunt mult mai puțin certe şi clare. 


C. O ultimă diferenţă semnificativă se referă la rezultatele programelor 
sociale. Dacă produsele finite ale unei activități de producție sunt definibile şi 
caracterizabile, 'produsele' programelor sociale sunt adesea greu de circumscris, 
definit şi măsurat, cu atât mai mult cu cât pe lângă rezultatele imediate acestea 
pot avea efecte pe termen mediu şi lung asupra multor altor fenomene şi 
aranjamente sociale. Efectele perverse ale multor programe sociale - efecte 
neaşteptate - se dovedesc a lua adesea proporții mai mari decât efectele 
scontate şi intenționate. Identificarea tuturor efectelor programelor sociale 
asupra diferitelor aranjamente sociale şi individuale reprezintă o analiză în sine 
în cadrul procesului de evaluare. Rezultatele şi efectele programelor sociale 
trebuie, mai departe, operaționalizate şi măsurate, pentru a putea fi utilizabile 
într-un context evaluatoriu. Măsurarea diferitelor efecte şi a impactului 
programelor asupra diferitelor fenomene/ aranjamente este o problemă delicată, 
cât timp ea este limitată adesea de lipsa sau insuficiența datelor. 


În continuare vom prezenta câteva dintre conceptele fundamentale în jurul 
cărora se centrează studiile de evaluare a politicilor sociale: eficacitate, 
eficiență, echitate şi justiție socială, pe de-o parte şi organizații ale 
administrației publice, pe de altă parte. 


9.3 Eficacitatea, eficiența şi focalizarea programelor sociale - 
considerente teoretice 


A. Eficacitatea unei activități se referă la gradul în care respectiva 
activitate şi-a atins scopul, deci a reuşit să realizeze obiectivul propus. În cazul 
în care scopul şi obiectivele specifice sunt clare, neproblematice şi explicitate 
înainte de proiectarea/ inițierea activității iar rezultatele acesteia sunt 
neproblematic cuantificabile, calculul eficacității este posibil şi facil. În cazul 
programelor sociale măsurarea eficacității devine o serioasă aventură: care sunt/ 
ar trebui să fie indicatorii care surprind cel mai bine un fenomen difuz definit 
(i.e. scopurile)? Ce tipuri de date se pot produce pentru a măsura fenomenul? Ce 
date sunt disponibile pentru a evalua eficacitatea programului? 

În afara acestor probleme mai există o întrebare care umbreşte 
încrederea într-o astfel de măsură: rezultate ample, cum este de exemplu 
creşterea bunăstării, nu pot fi determinate/ influențate şi de alți factori? 
Amelioarea sărăciei sau creşterea bunăstării de exemplu, s-au datorat 
intervenţiei proiectate în acest sens sau sunt efectele unei conjuncturi 
economice generale sau locale? Această problemă reflectă un dezavantaj mai 
general al evaluării oricărui proces social, ce se sustrage posibilității 
transformării evalurării într-un joc experimental. 


B. Eficienţa este definită în termenii relației între inputuri şi outputuri, 
cu o eficiență crescută când outputul este crescut deşi inputul rămâne constant 
sau când minimizăm inputul pentru acelaşi output”. Conceptul de eficiență este 
puternic valorizat de către toți economiştii iar metodele utilizate în „detectarea' 
şi măsurarea lui variază împreună cu modelele explicative utilizate în înțelegerea 
unui anumit context particular sau cu scopurile analizei de evaluarea a eficienţei. 
Analiza clasică a eficienței se centrează în jurul eficienței alocative, marcând fie 
eficiența tehnică/ tehnologică” sau eficiența tranzacțională”. Cea mai adecvată 
abordare pentru un astfel de demers este analiza de tip cost-beneficiu. Atunci 
când programele şi beneficiile sociale fac obiectul evaluării, analizele cost- 
beneficiu, în ciuda varietății lor, se transformă în acele întreprinderi complicate 
ce se sforțează din răsputeri să transforme totul în termeni monetari. Dar 
indiferent pe ce ar cădea accentul - fie pe preferințe agregate sau individuale, 
fie pe tehnologie şi motivații manageriale - analizele economice de tip cost- 
beneficiu ocupă un rol marginal în evaluarea programelor sociale. 

O problemă a utilizării acestui tip de analiză în cadrul programelor de 
evaluare a programelor sociale este aceea a posibilității reduse de a distinge 
între rezultatele (produsele) unui program social şi efectele sale pe termen 
mediu şi lung”. În cazul unui program social rezultatul imediat, produsul se 
referă la servicile/ beneficiile produse şi furnizate de către agențiile 
guvernamentale sau non-guvernamentale, în timp ce efectele se referă mai 
degrabă la gradul în care sunt satisfăcute nevoile, prin raportare la un concept 
mai mult sau mai puțin vag de bunăstare, definit la nivelul obiectivelor specifice 
(Bramley şi Hill, 1986). Această diferență ne permite să măsurăm gradul de 
eficiență al rezultatelor relative în raport cu obiectivele formulate inițial în 
termenii unei distribuții specifice a bunăstării. Putem afirma împreună cu 


* G. Bramley şi M. Hill, Analysing Social Policy, Oxford: Basil Blackwell, 1986 

% Ce se referă la analiza costurilor şi a resurselor alocate iniţial prin compararea 
diferitelor moduri/ modalități de producție (Bramley, Hill, 1986) 

% se referă, în cazul programelor sociale, la analiza posibilităților de creştere a 
bunăstării prin adecvarea mai bună a produsului (în cazul nostru beneficii sau servicii 
sociale) la preferințele individuale, categoriale sau agregate, în condiţiile unui buget fix 
sau dat (Bramley, Hill, 1986) 

5 În limba engleză distincția aceasta este capturată de perechea output-outcome. 
„Output'-ul se referă la rezultatul imediat, la produsul unei activități, în timp ce 
„outcome' este un concept ce vizează impactul produselor/ rezultatelor programului/ 
activității asupra celor vizați de către respectiva intervenție 


89 


Atkinson” că noțiunea de eficiență este dependentă atât de modul în care 
definim şi măsurăm bunăstarea cât şi de modul în care este formulată problema 
ce impune o intervenție în termeni de politici sociale. Conceptul de eficiență este 
sensibil la modul în care sunt definite şi explicitate obiectivele sociale cât şi la 
modul de operaţionalizare a diferitelor concepte implicate în formularea 
acestora. 


C. Conceptul de eficiență în evaluarea politicilor sociale, acolo unde el nu 
este strict dependent de obiective sociale prea largi (e.g. solidaritate socială), 
este adesea strâns legat de conceptul de focalizare. Programele sociale ce se 
adresează anumitor segmente specifice, având deci un grad de cuprindere mai 
redus (de obicei programele ce adrează anumite nevoi specifice - sărăcie, 
deprivare relativă, nevoi particulare asociate unei etape de viață, unei stări 
specifice de sănătate sau unei anumite situații sociale) sunt cele cărora 
conceptul de focalizare se adresează în primul rând. 

Focalizarea” se referă la direcționarea explicită a beneficiilor sociale 
către un segment țintă - adesea cel mai defavorizat. În general, beneficiile 
sociale selective sunt considerate a reprezenta instrumentul cel mai adecvat 
pentru creşterea focalizării în cazul în care segmentul țintă este segmentul de 
populație cel mai defavorizat. Focalizarea presupune o direcționare diferențiată 
a beneficiilor în funcție de nivelul bunăstării indivizilor, prin intermediul unui 
proces de alocare discreționar, caracteristic beneficiilor selective sau a unor 
criterii categoriale. 

Focalizarea beneficiilor selective este adesea legată de obiectivul specific al 
reducerii sărăciei. 


În selectarea anumitor tipuri de beneficii cu scopul creşterii gradului 
de focalizare trebuie luate în calcul mai multe variabile relevante, ca de exemplu 
modul de măsurare a sărăciei, respectiv a reducerii sărăciei, modul de definire a 
sărăciei, respectiv a obiectivului propus, cât şi modul de măsurare a bunăstării. 
În funcție de aceste trei variabile, adecvarea sau optimalitatea unei alegeri 
poate diferi în mod substanțial (Atkinson, 1995). 


Pe lângă aceşti indicatori de eficacitate şi eficiență în evaluarea 
programelor de beneficii selective trebuie să se țină cont şi de suma de bani 
asociată administrării acestor beneficii, deci de costurile de administrare. 
Suma necesară adoptării unui sistem bazat pe testarea mijloacelor de trai nu se 
reduce la suma alocată sub formă de beneficii ci include şi o componentă ce se 
adresează susținerii administrative a programului: aceşti bani sunt cheltuiţi 
pentru plata salariilor funcționarilor publici responsabili pentru evaluarea 
solicitărilor, stabilirea eligibilității şi a nivelului beneficiului sau pentru plata 


% A. B. Atkinson, Incomes and the Welfare State. Essays on Britain and Europe. 
Cambridge, UK: Cambridge University Press, 1995 

” Următoarele paragrafe, referitoare la focalizare, au fost publicate în Dicţionarul de 
Politici Sociale, Luana Pop (coord.), pg. 341 

profesioniştilor, în acest caz a asistenţilor sociali. În funcție de modalitatea de 
testare a mijloacelor de trai pentru care s-a optat (strict administrativă sau pe 
baza analizei sistemelor expert, de asistență socială) costurile administrative 
pot fi mai reduse sau mai mari. În general, sistemele ce se bazează pe o 
procedură strict administrativă de testare a mijloacelor de trai vor fi asociate 
cu costuri administrative mai scăzute, având însă dezavantajul de a fi mai puțin 
focalizate. Sistemele bazate pe o testare a mijloacelor de trai şi a eligibilității 
prin intermediul profesioniştilor, deci a asistenților sociali, în baza unor anchete 
sociale ce individualizează sistemul de evaluare a eligibilității, tind să fie 
asociate cu costuri administrative mai ridicate, având însă avantajul de a fi mai 
bine focalizate, fiind deci asociate cu un grad mai scăzut de plăți în exces şi de 
neconcordanţă între eligibilitatea reală şi cea stabilită de sistem. 


Ce determină optiunea pentru un anumit tip de beneficiu? 


Nu numai beneficiile selective pot duce la reducerea sărăciei; chiar dacă 
obiectivele principale ale altor tipuri de beneficii (asiguratorii, universalist- 
categoriale) nu vizează ajutorarea celor aflați în nevoie, şi acestea contribuie, 
într-o măsură mai mare sau mai mică la reducerea sărăciei. 

Dacă prioritatea unei societăți este acea de a reduce sau limita sărăcia, 
opțiunea pentru un anumit tip de beneficiu este determinată de o multitudine de 
factori, ce depăşesc simpla opțiune ideologică pentru un sistem de politici sociale 
sau altul şi deci simpla opțiune pentru un anumit model de justiție socială. 

Alegerea unui tip de beneficiu sau a altuia, în condițiile unui buget limitat, 
depinde de modul de măsurare a sărăciei, de modul de măsurare al bunăstării şi 
deci de modul de testare al mijloacelor de trai, de capacitatea administrativă 
(deci de aranjamentele instituționale existente) şi de costurile administrative 
asociate unui sistem sau a altuia. 

De exemplu, dacă sărăcia este definită în termeni foarte stricți, sub 
forma unui prag minim de subzistență, atunci programele selective, şi dintre 
acestea garantarea unui venit minim cu precădere, sunt mai eficiente în ceea ce 
priveşte focalizarea lor. Dacă însă sărăcia este definită în termeni mai largi, 
utilizănd un prag de sărăcie mai generos, sau conferind o valoare pozitivă şi 
transferurilor către cei aflați peste pragul de sărăcie, dar în apropierea 
acestuia, atunci eficiența relativă a beneficiilor selective în general începe să 
scadă, odată cu creşterea eficienţei relative a beneficiilor universaliste. În 
cadrul beneficiilor selective, garantarea venitului minim tinde să devină în 
termeni relativi mai puțin eficient, în timp ce eficiența altor tipuri de beneficii, 
ca de exemplu suplimentarea veniturilor, începe să crească. Aceasta se 
datorează în fapt ponderii mai scăzute acordate celor foarte săraci, sau sărăciei 
absolute, în raport cu alți indivizi sau familii cu venituri relativ mici. Această 
pondere nu este însă, de data acesta, dată de tipul de măsură a sărăciei utilizată 
ci de modul de definire a obiectivului social. 

10. Organizațiile administrației 


publice: principalii actori care 
implementează politicile sociale 


Evaluarea programelor sociale nu are sens în afara contextului 
instituțional în care aceste programe se desfăşoară. Înțelegerea raționalității 
actorilor care implementează strategiile guvernamentale în domeniul social este 
un aspect fundamental, indispensabil pentru înțelegerea succesului sau eşecului 
unei politici sociale. 


Pentru a depăşi multe dintre problemele întâmpinate de evaluarea 
programelor sociale prin intermediul analizelor clasice provenite din economie, s- 
a dezvoltat un domeniu de graniță, care să înglobeze logicii economice aspectele 
legate de eficiența comportamentului, deciziei şi managementului organizațional 
în sfera administrației publice. 

Eficiența administrativă este un concept subsumat conceptului mai larg 
utilizat în economie de eficiență X, sau realizarea unui maxim de produs final 
(indiferent de natura acestuia) în baza unui minim de resurse alocate. Ineficiența 
de tip X poate fi datorată lipsei de organizare a producției sau, în termeni 
generici, a unei organizări deficitare. Eficiența administrativă vizează costurile 
administrative presupuse de un anumit program sau o anumită politică socială, dat 
fiind contextul instituțional şi obiectivele specifice ale acestor programe. 
Ineficienta administrării unui program social reprezintă adesea o problemă 
majoră în cadrul politicilor sociale. 

Problematizarea costurilor administrative - delimitarea analizelor 
eficienței administrative de analiza eficacității programelor sociale şi 
contextualizarea acestora - a început să capete contur odată cu boom-ul 
analizelor de evaluare a programelor sociale în anii '70 pe fondul unui pesimism în 
ceea ce priveşte realizarea unor obiective sociale mai cuprinzătoare. 

'Implementarea'“_ şi 'discreționaritatea' în domeniul politicilor sociale 
sunt două concepte contradictorii. Dacă organizația care furnizează politica 
socială dispune de putere discreționară, ceea ce presupune delegarea 
responsabilității şi slăbirea, sau chiar cedarea, într-un anumit grad, a controlului, 
atunci orice studiu asupra 'implementării' respectivei politici va conduce la 
concluzii legate de lipsa de eficacitate sau eficiență, sau chiar eşec. Cea mai mică 
reinterpretare a unei reguli la nivelul organizației 'implementatoare' duce la 
distorsionarea rezultatelor scontate la nivel principial. 


s Secţiunea referitoare la implementarea politicilor sociale este reprodusă după 
Dicţionarul de Politici Sociale, Luana Pop (coord.), 2002, Implementarea politicilor 
sociale, L. Pop, pag. 365-369 

Pe scurt, utilizarea conceptului de implementare are sens şi este 
relevantă strict în cadrul unei paradigme raționaliste de analiză a 
comportamentului organizațional (care presupune printre altele organizația ca 
actor unitar, deci ce acționează ca o persoană individuală cu interese şi 
preferințe bine structurate). Într-o astfel de paradigmă organizația reprezintă 
un simplu instrument de înfăptuire a unor decizii luate la un nivel ierarhic 
superior, deci - în contextul politicilor sociale - la nivelul administraţiei centrale, 
guvernului sau parlamentului. Conştientizarea acestui fapt este esențială în 
realizarea unei analize de evaluare a politicilor sociale. 


Rothstein (1998) consideră că cercetările legate de implementarea politicilor 
sociale reprezintă o adevărată patologie a ştiinţelor sociale, datorită câtorva 


probleme comune acestora: faptul că adesea obiectul analizelor de implementare 
îl constituie programele sociale eşuate sau predispuse către eşec, iar dacă 
acestea sunt orientate către evaluarea unor programe 'ne-eşuate', aceste 
programe depind în mare măsură de cooperarea între diferitele niveluri politice 
şi presupun o discreționaritate crescută a actorilor sociali la toate nivelurile. 
Acestea din urmă sunt sortite din start unor evaluări 'raționaliste' negative, aşa 
cum s-a arătat mai devreme. Perspectiva raționalistă a conferit conceptului de 
implementare sens, dar un sens mecanicist, rigid şi asociat unei realități statice. 

Studiile de implementare prezintă două tipuri de rezultate (Rothstein, 1998, 
pg.66): un tip de rezultate vizează activitatea concretă a diferitelor organizații 
publice implicate în procese de implementare, şi se concretizează în elaborarea 
de modele de consultanță organizațională, iar al doilea tip de rezultate vizează 
sistematizarea informației asupra proceselor de implementare în generalizări 
empirice. 


Cea mai frecventă afirmaţie care se face despre organizațiile publice este 
aceea că ar fi ineficiente, mari consumatoare de resurse şi suprabirocratizate. 
Aceasta este cea mai frecvent întâlnită imagine asupra administrației publice; ea 
nu este total incorectă. Dar simpla semnalizare a faptului că acestea se comportă 
diferit de alte tipuri organizaționale nu este suficientă pentru explicarea şi 
înțelgerea comportamentului lor câteodată 'bizar', câteodată ineficient. Oamenii 
au tendița să arunce vina asupra lor, iar analiştii au tendința de a accentua 
ineficiența acestora. Dar în mare parte întrebarea referitoare la mecanismele ce 
stau la baza comportamenului lor rămâne fără răspuns. Este motivul lipsa 
capacității de organizare, structurare sau management a administrațiilor publice 
sau este vorba de o problemă structurală, ce ține de natura şi specificitățile 
acestor tipuri organizaționale? Voi încerca să răspund la această întrebare în 
primul rând prin descrierea limitărilor şi determinărilor structurale ale 
organizațiilor administraţiei publice. 

Ce sunt ‘organizațiile publice? În general organizațiile publice sunt 
considerate toate acele organizații ce sunt susținute de stat sau guverne locale, 
ca distincte de organizațiile private sau corporatiste. Deşi există o diferență 
între organizațiile administrației guvernamentale şi organizațiile publice, analiştii 

tind să le aducă împreună sub umbrela mai largă a 'administraţiei publice“. În 
timp ce structurile guvernamentale sunt organizații ce servesc puterea politică, 
aproape decuplate de scrutinul public (cu excepția alegerilor democratice), 
organizațiile publice sunt în principal controlate şi acționează în virtutea 
conştiinţei publice (Davis, 1996). Ceea ce le face într-o oarecare măsură 
asemănătoare este structura organizațională şi natura publică a finanţării lor. 

Deşi democratic constituite, forma organizațională predominantă este 
birocrația. În termenii lui Max Weber bicrocrația este cel mai eficient mijloc 
organizațional de control şi coordonare a unei cantități mari de activități 
specifice statului. Birocraţia reprezintă forma cea mai adecvată de procesare a 
informației, atunci când scopuri organizaționale cât şi mijloacele de realizare a 
acestora sunt clar definite şi specificate. Acestea au fost aspectele luate în 
considerare de către Max Weber atunci când a accentuat beneficiile birocraţiei 
ca formă de organizare. 

În cele ce urmează analiza se va concentra asupra acelor organizații publice 
guvernamentale, care sunt implicate în furnizarea diferitelor servicii publice 
către populație, în principal administrațiile publice locale şi regionale, ce se află 
la interfața cu publicul - ce le finanţează şi pe care îl deservesc. Aceste 
organizații sunt numite de Lipsky“ 'birocraţii-de-ghişeu' (engl. street level 
bureacracies). 

Mediul  organizațional în care îşi defăşoară administrațiile publice 
activitatea este extrem de dinamic în contextul românesc, prezentând deci 
unele particularități ce fac ca activitatea organizațiilor publice să fie şi mai puţin 
predictibilă, şi mai dependentă de contextul instituțional. Din această 
perspectivă trebuie interpretată şi problema adecvării structurilor birocratice la 
astfel de forme organizaționale. 

Adecvarea structurilor birocratice la nivelul administrațiilor publice locale. 
Birocrația este, aşa cum a arătat Max Weber, o formă eficientă de organizare în 
anumite condiţii. În primul rând atunci când obiectivele specifice ale organizației 
sunt clar definite şi uşor operaționalizabile, şi când 'tehnologia' organizațională 
utilizată pentru realizarea acestor scopuri este neambiguă. O privire superficială 
asupra administrațiilor publice poate conduce la concluzia că atât scopurile cât şi 
modalitățile de realizare a acestora sunt clare şi ne-problematice. La o analiză 
mai detaliată însă definirea mijloacelor şi scopurilor organizațiilor administraţiei 
publice devine confuză. 

Politicile şi programele publice nu sunt implementate mecanic de organizațiile 
administrației locale, ele sunt adesea produsul acestora. Birocrațiile 
standardizează activități şi respectă reguli clar stabilite. Ele devin ineficiente 
într-un context în care activitățile ce trebuie standardizate nu sunt încă foarte 
clar definite (datorită naturii sale, noutății lor sau oricărui alt motiv) şi regulile 
generale ce reglementează comportamenul nu sunt sau nu pot fi clar specificate 
(legislativ). 


é CR. Davis, Organization Theories and Public Administration, London: Praeger, 1996 
€ M. Lipsky, Street-Level Bureaucracy. Dilemmas of the individual in public services, NY: 
Russel Sage Foundation, 1980 

În consecință organizațiile tind să găsească cele mai adecvate forme 
organizaționale, în concordanţă cu activitățile pe care trebuie să le desfăşoare, 
în ciuda structurilor birocratice din care nu pot 'evada' în totalitate. De exemplu, 
în condițiile în care administrarea unui program social adresat segmentului celui 
mai sărac al populației presupune expertiza şi cooperarea cu sistemul expert - 
asistența socială sau sistemul medical -, organizația tinde să împrumute 
specificitățile organizațiilor profesionale, “caracterizate de structuri 
interpersonale în care accentul cade mai degrabă pe aplicarea cunoașterii 
acumulate decât pe respectarea regulilor” (Van der Veen, 1993, pg. 159). 

În alte situații, nici cunoaşterea nici regulile nu pot 'structura' activitățile 
organizației - din diferite motive, ca de exemplu natura problemei, lipsa regulilor, 
lipsa profesioniştilor în structura organizațională. În acest caz organizațiile vor 
adopta un comportament adecvat specificităților cotextuale. Acest tip de 
organizație este denumit 'organizația discreționară.. Organizațiile discreționare 
tind să îşi întemeieze activitățile mai mult pe judecăți de valoare, decât pe reguli 
(spre diferență de organizațiile birocratice prin excelență) sau pe expertiză 
profesională (ca organizațiile profesionale). 

Kagan (apud van der Veen, 1993) distinge patru tipuri de structuri 
organizaționale, obținute prin combinarea a două dimensiuni: accentul pe 
realizarea obiectivelor organizaționale propuse şi accentul pe respectarea 
regulilor. Răspunsurile specifice ale organizațiilor administraţiei publice de- 
alungul celor două dimensiuni duce la conturarea a patru tipuri organizaționale: a) 
organizațiile 'justițiare' - care pun accentul atât pe realizarea obiectivelor cât şi 
pe respectarea regulilor; b) organizațiile 'legaliste' - în care accentul cade în mod 
special pe respectarea regulilor; c) organizaţiile 'discreționare' - neautorizate 
sau profesionale - centrate pe realizarea scopurilor şi obiectivelor propuse; d) 
organizația 'defensivă', ce eşuează în a-şi îndeplini funcțiile, datorită unor motive 
diverse, ca de exemplu imposibilitatea de a impune respectarea legii sau fixarea 
unor obiective mult prea ambițioase. 

Aceste patru tipuri organizaționale sunt foarte importante, deoarece oferă 
un cadru pentru înțelegerea organizațiilor, nu numai prin intermediul 
'rezultatelor' organizaționale dar şi prin intermediul scopurilor şi obiectivelor lor 
şi a instrumentelor organizaționale de care acestea dispun în realizarea acestor 
obiective. O analiză care să ia în calcul toate aceste aspecte legate de 
comportamentul organizațional este esențială în special în evaluarea şanselor de 
succes a diferitelor programe sociale furnizate la nivel local. 


Specificități ale organizaților publice 


1.Obiectivele organizaționale. Organizațiile publice diferă de alte 
organizații şi prin modul în care sunt fixate şi stabilite scopurile şi 
obiectivele organizaționale. Deşi formularea, articularea şi operaționalizarea 
acestora este în mare parte o activitate inerentă organizației, depinzând în mare 
măsură de modul în care aceste organizaţii îşi percep propriul rol şi se 


95 


relaționează la mediul organizațional, adesea obiectivele generale sunt impuse din 
exterior, definite explicit sau implicit în cadrul sistemului instituțional 
administrativ mai general. Aceasta reprezintă prima constrângere la care sunt 
supuse administrațiile publice. Ele operează cu obiective ce nu le sunt proprii, 
ci le sunt date. 


2. Operațţionalizarea obiectivelor. Adesea obiectivele mari, strategice 
impuse organizațiilor administrative sunt formulate, atunci când formularea lor 
este explicită, în termeni foarte vagi, interpretabili şi greu de operaționalizat. 
Adesea nu există nici o concepție pre-stabilită asupra modului în care aceste 
obiective pot fi operaționalizate. Administrațţiile publice locale au un grad de 
autonomie ridicat în a formula explicit şi operațional obiective difuze şi cu grad 
ridicat de generalitate, ceea ce presupune şi asumarea riscurilor în ceea ce 
priveşte responsabilitățile în raport cu structuri administrative superioare. 
Organizațiile locale sunt „trase la răspundere' atunci când lucrurile 'ies prost”, 
deci când rezultatele sunt neconforme cu aşteptările vagi şi nestructurate ale 
structurilor administrative şi guvernamentale centrale. Ele răspund deci pentru 
ceea ce nu a putut fi formulat extern. 


3. Sursa finanțării organizaților publice. Care este diferența între 
organizațiile finanțate din bani publici şi cele finanțate din fonduri private? Mai 
mult decât în cazul organizațiilor private, obținerea suportului public şi a 


legitimității devine una dintre funcțiile cele mai importante pe care organizațiile 
publice le au de îndeplinit. Spre deosebire de organizațiile private, pentru care 


eficiența este mai importantă decât legitimitatea, organizațiile publice depind de 
legitimitatea strategiilor adoptate, de gradul în care acestea sunt considerate a 
fi juste, reflectând opțiunile electoratului, a comunităților locale. 

Ele depind mai mult sau mai puțin de banii publici, fie din taxe şi impozite 
generale fie din taxe şi impozite locale. Cerinţele şi interesele electoratului sunt 
greu de mulțumit, pe de-o parte datorită adesea unui grad scăzut de articulare şi 
cristalizare a acestora în spațiul public, pe de altă parte datorită faptului că 
electoratul nu se comportă ca un actor unitar. Acesta este compus din grupuri şi 
indivizi foarte diferiți între ei, cu opinii, interese şi cerințe diferite şi adesea 
contradictorii. A satisface o majoritate, obținând astfel suport politic şi 
financiar, este posibil numai printr-un proces decizional lent, care să ia în 
considerare diversitatea şi varietatea opiniilor şi intereselor publicului. 
Transparentizarea proceselor decizionale este singura modalitate de a dovedi 
electoratului că în luarea deciziilor se ține cont de o largă gamă de posibilități, 
interese şi preferințe. Dezbaterea este în acest context este mai importantă 
decât consensul, iar reflectarea inconsistențelor publicului (electoratului, în 
acest caz) devine activitatea centrală a segmentului politic. 

Legitmitatea autorităților publice locale este esențială în cazul României, 
unde 'controlul' democratic asupra deciziilor şi participarea democratică la 
deciziile adoptate de administraţiile locale nu reprezintă încă practici înalt 
instituționalizate. 

4. Valorile fundamentale ce stau la baza organizațţilor publice. 
Organizatiile publice depind - atât în termeni financiari cât şi din punct de 
vedere al opțiunilor valorice, morale - de comunitate, ceea ce face ca valorile 
centrale ale acestora să fie centrate pe modele acceptate, deci legitime, de 
justiție socială. La baza acțiunilor organizaționale stau valori, norme, 
reprezentări referitoare la ceea ce trebuie făcut în timp ce în cazul 
organizațiilor private valorile ce fundamentează acțiunea organizațională sunt 
profitul şi eficiența. 


5. Evaluarea activităților/ rezultatelor acțiunii organizationale este 
mult mai problematica in cazul organizatiilor publice deoarece: 
(a) 'produsele' finale sunt greu de circumscris, 'măsurat' şi convertit în termeni 
monetari; devine esențială în acest context diferența între rezultat imediat 
(output) şi produsul final (outcome), ce presupune si luarea in considerare a 
efectelor sociale difuze, pe termen lung etc. 
(b) evaluarea organizațiilor publice depinde de mai multe organizații externe; de 
exemplu în cazul administrațiilor publice locale, evaluarea depinde de: consiliul 
județean, ministerele de resort, grupurile de presiune şi actorii sociali constituiți 
la nivel local, beneficiari. 


6. Natura relatiei organizatie-client. Clientul organizaţiilor publice 
este cel mai adesea un client non-voluntar, lipsit de posibilitatea de a-şi alege 
organizația care să-i furnizeze un anumit tip de serviciu. Clienţii nu pot alege să 
intre într-o altă relație contractuală, cu altă organizaţie furnizoare de servicii 
similare, aşa cum este cazul organizațiilor private. Dacă nu sunt mulțumit de 
servicile oferite de o organizație privată, voi căuta să găsesc o altă organizație 
furnizoare de servicii sociale, penalizând astfel organizația ce oferă servicii 
nesatisfăcătoare. Acesta este un mod de a semnala lipsa de eficienţă şi calitate 
a servicilor în cadrul unei piețe competitive. Acest tip de semnal lipseşte însă în 
cazul organizaților publice furnizoare de servicii sociale. În plus, în cadrul unei 
organizații publice funcționarii şi clienții au grupuri de referință diferite şi 
interese adesea divergente, accentuând diferențele de poziţie între cele două 
categorii: furnizorii de servicii şi clienții. 


Cum afectează administrațiile publice rezultatele distributive ale programelor 


sociale? 


Este foarte important să păstrăm în minte faptul că administrațiile publice nu 
sunt simplii actori ce implementează sau veghează asupra impunerii legii, ci în 
fapt reprezintă o verigă în lanțul actorilor implicați în înfăptuirea politicilor 
sociale. "Politicile publice nu pot fi cel mai bine înțelese pornind de la cadrul 
legislativ sau de la nivelurile administrative superioare, deoarece în multe moduri 

semnificative acestea sunt realizate în birourile înghesuite şi în cadrul 
interacțiunilor zilnice între funcționarii 'de-ghişeu' şi beneficiari”, consideră 
Lipsky (1980, pg. Xii). Dacă suntem de acord să înțelegem procesul de proiectare 
a politicilor în acest fel, s-ar putea şi ca analizele de evaluare a diferitelor 
programe sociale să fie mai adecvate, fără a arunca în întregime 'vina' pentru 
diferitele eşecuri asupra iraționalității 'implementatorilor', pornind deci de la 
presupoziția existenţei raționalității unui sistem formal, abstract. A înțelege că 
performanța unui program social depinde în egală măsură de toți actorii implicați 
- de la legiuitor la funcţionarul de la ghişeu - este un prim pas important pentru o 
analiză evaluatorie completă. 

Dacă acceptăm că organizațiile locale au un rol esențial în modelarea 
politicilor sociale, trebuie să acceptăm şi că rezultatele distributive ale 
programelor sociale sunt modificate, alterate, distorsionate sau cel puţin 
influențate de structurile organizaționale responsabile cu furnizarea acestora. 
Este un fapt deja considerat de-la-sine-înțeles în literatura de specialitate că 
mediul organizațional este unul dintre cei mai importanți determinanţi ai 
rezultatelor efective ale politicilor sociale; această constatare nu are o 
încărcătură peiorativă. Această realitate este doar o față a procesului de 
instituționalizare a realităţii sociale şi faptul că organizațile distorsionează 
rezultatele scontate ale unor programe nu este neapărat un proces disfuncțional 
în cadrul acestui proces. Câteodată 'intervențiile' active ale organizațiilor locale 
asupra regulilor formale pot iniția chiar cercuri virtoase. 


Care sunt însă aspectele organizaționale specifice ce influențează 
rezultatele efective ale politicilor publice? 


În primul rând, rezultatele efective ale unui program social vor depinde 
de modul în care sunt fixate obiectivele organizaționale. Organizațiile îşi 
fixează obiectivele în concordanță cu modul în care ele percep că vor fi 
evaluate - de către agenţii externe, de care ele depind, pe de-o parte, şi 
de structurile proprii, pe de altă parte. Strategiile de evaluare externă nu pot 
fi considerate ca date, deci ca relități obiective, cât timp organizația însăşi este 
cea care structurează şi articulează percepția acestor strategii, prin intermediul 
propriilor proiecții asupra evaluării în raport cu cerințele externe. În acelaşi 
timp, organizația în sine are propria imagine asupra ceea ce trebuie evaluat şi 
asupra ceea ce presupune un proces de evaluare. Aşteptările în raport cu 
evaluare sunt strâns legate de înțelegerea activităților specifice ce trebuie 
realizate cât şi de mijloacele structurale ale organizațiilor de realizare a acestor 
activități. Pe scurt, mixul între natura problemelor de rezolvat şi structura 
organizațională influențează în mare parte modul în care evaluarea este 
concepută, şi - ca o censecință - modul în care sunt definite şi structurate 
obiectivele şi scopurile organizaționale. De exemplu, prevalența unei abordări 
legaliste tinde să re-întărească modul 'standardizat' în care 'trebuie făcute 
lucrurile', făcând deci ca procesul de evaluare să se concentreze asupra 
conformismului în raport cu regulile şi reglementările externe şi interne 

organizației. O abordare mai justițiară va face ca evaluarea eficienţei 
organizaționale să pornească de la analiza celei mai bune utilizări a regulilor şi 
procedurilor existente în vederea realizării scopurilor. O organizație de tip 
discreționar se va considera în primul rând responsabilă, şi deci 'de evaluat”, 
pentru deciziile morale pe care le adoptă. Alte organizații, ce se percep pe sine 
mai degrabă ca şi organizații politice vor tinde să pună accentul în cadrul 
procesului de auto-evaluare asupra aspectelor legate de plasarea şi definirea 
clară a responsabilităților, încercând astfel să devină un produs 'vandabil' pentru 
publicul căruia se adresează. 


Modul în care organizațiile îşi percep rolul lor va influența în foarte mare 
măsură forma specifică a scopurilor şi obiectivelor organizaționale. Dar ceea ce 
pare a fi şi mai important decât simpla definire la nivel retoric a scopurilor, 
este modul în care acestea sunt operaționalizate, făcute ‘funcționale’. Dacă 
numai regulile contează, atunci respectarea regulilor va fi unul dintre obiectivele 
operaționale esențiale; dacă eficiența - reflectată de exemplu prin 
promptitudinea cu care cererile cetățenilor sunt rezolvate şi beneficiile/ 
servicile furnizate - este primordială, atunci obiectivele operaționale vor tinde 
să reflecte rezolvarea a cât mai multor cereri cu resursele cele mai mici şi timpul 
cel mai scurt. Rezultatele programelor sociale vor depinde deci în mare măsură 
de modul în care organizațiile publice înțeleg şi operaționalizează scopurile şi 
obiectivele proprii, evaluarea şi aşteptările externe. 


În al doilea rând rezultatele efective sunt influențate de strategiile 
de adaptare dezvoltate de către organizații în fața unor situații particulare, 
definite prin constrângerile impuse din exterior. Constrângerile ce 
structurează situațiile particulare pot fi definite în termenii unor reguli formale 
impuse de cadrul legislativ sau de nivelurile administrative superioare, în termenii 
disponibilității de finanțare, a disponibilității resurselor umane, a tipului de 
resurse de distribuit, sau a tipului de interacțiune cu clienții (i.e. anumite 
categorii de potențial beneficiari). Tipul beneficiului 'de redistribuit', natura sau, 
existență resurselor financiare, şi modul specific de testare a eligibilității, joacă 
un rol deosebit de important în cadrul procesului redistributiv. 

În primul rând, dacă beneficiile sunt acordate numai în condițiile testării. 
eligibilității (cazul programelor selective), devine şi mai probabil ca organizația 
ce 'testează eligibilitatea' să influențeze rezultatele redistributive. Acesta este 
în special cazul când eligibilitatea este testată nu printr-un proces birocratic 
standardizat, având criterii categoriale clare de testare, dar prin intermediul 
unui proces de evaluare profesională a nevoii sau a mijloacelor de trai. O astfel 
de procedură de testare este asociată cu un grad ridicat de discreționaritate. 


In al doilea rând, dacă cererea pentru respectivul beneficiul/ serviciu 
depăşeşte resursele existente atunci organizația va interveni activ în alocarea. 
eligibilității, în concordanţă cu gradul de limitare a resurselor şi cu prioritățile 


stabilite. Acest lucru presupune o selecție suplimentară a cererilor; frecvent, o 
astfel de selecție este realizată în baza unor cerințe formale pre-existente, dar 

îmbunătățită cu reguli şi strategii dezvoltate local. Aici discreționaritatea 
devine esențială. 


În al treilea rând, procedurile selective necesare reconcilierii cererii cu 
resursele disponibile este influențată în mare parte de ‘interacțiunile’ cu_ 
populația ce formulează solicitările. Asimetria între aşa-numiții 'birocrați-de- 
ghişeu' şi cei ce solicită un beneficiu sau seviciu, populații ce aproape niciodată nu 
împărtăşesc aceleaşi grupuri de referință, determină apariția unor 'stereotipuri' 
în raport cu clienții (Van de Veen, 1993, Lipsky, 1980). Astfel de stereotipuri 
deschid drumul unui proces suplimentar de selecție, mai puțin formalizat. Alte 
strategii adiționale, e.g. limitarea accesului la informația relevantă, condiționarea 
beneficiului în vederea creşterii auto-selecției, impunerea unor costuri 
suplimentare celor ce solicită beneficiul/ serviciul respectiv, introducerea unor 
criterii suplimentare de testare a nevoii reale, sunt adesea adoptate de către 
organizații pentru a face față unor presiuni financiare şi resurselor limitate. Nu 
numai lipsa puterii financiare determină apariția unor astfel de practici dar şi 
lipsa sau insuficiența resurselor umane. Lipsa unor funcționari specializați sau a 
profesioniştilor determină organizația să dezvolte mecanisme de protecție 
specifice, cu impact semnificativ asupra rezultatelor distributive ale 
programelor sociale. 

Literatura în domeniul administrației publice desemnează acele consecințe 
distributive 'perverse' 'efecte Matthew'. Aceste efecte se referă în special la 
dezavantajarea celor deja cei mai dezavantajați dintre potenţialii beneficiari şi 
la discriminarea pozitivă a celor mai avantajaţi dintre dezavantajați. Cu alte 
cuvinte, efectul Matthew scade eficacitatea dorită, prin dezavantajarea celor cu 
şanse minime de a ieşi din situația de dependenţă şi avantajarea - chiar dacă 
neintenționată - a celor mai avantajaţi. Ordinul de mărime al acestui efect este 
dependent de factori ca gradul de limitare a resurselor disponibile, suficiența şi 
disponibilitatea resurselor umane şi organizaționale, gradul de discreţie 
organizațională etc. Câteodată acest efect apare ca o consecință a modului în 
care organizația este evaluată (e.g. indicatori de eficiență ce duc la accentuarea 
dimensiunii cantitative a furnizării beneficiului/ serviciului respectiv) sau a 
tipului de criterii adiționale adoptate în vederea unei selecții suplimentare (e.g. 
'clientul meritoriu' versus clientul ne-meritoriu). 

Efectele Matthew nu apar cu necesitate în toate procesele redistribuitve; 
strategiile şi acțiunile organizaționale pot determina reversul acestui efect. 
Acesta este însă un efect probabil, în special în cazul administrării unor 
programe selective, şi nu trebuie ignorat în analiza eficacității programelor 
sociale. Prevenirea, sau cel puțin conştientizarea acestui risc este esențial şi în 
proiectarea politicilor sociale. 

11. Politici sociale europene 


Care este soarta politicilor sociale în Europa sau în țările membre ale 
Uniunii Europene, reprezintă o întrebare la care multe studii articulate în anii '90 
încearcă să ofere un răspuns. Există o soartă comună a protecției sociale a 
cetățenilor acestor state sau nu? În ce măsura crizele economice, şocurile 
exogene ce au influențat toate economiile vest-europene în ultimii treizeci de 
ani, au dus la structurarea unor răspunsuri comune din partea țărilor membre? 


În articolul 'Is the European Social Model Fragmenting?' Grahl şi Teague“ 
încearcă să ofere un răspuns la această întrebare prin analiza istoriei politicilor 
sociale, şi în special a rezultatelor acestora în termenii protecției sociale a 
cetățenilor, în țările Europei Occidentale în perioada post-belică. 

Cele patru teze esențiale structurate de cei doi autori pot fi formulate în 

următorii termeni: 

1. Tendința de convergență către un model comun de politici sociale a 
caracterizat perioda de început post-belică (sfărşitul anilor '40 şi 
începutul anilor '70). Convergenţa vizează, din punctul de vedere al celor doi 
autori, atât similitudinea efectivă a regimurilor de bunăstare în aceste state 
cât şi modelele de protecție socială considerate a fi dezirabile. 

Care au fost factorii care au determinat în mare măsură similitudinea post- 

belică a sistemelor de protecție socială în țările Europei Occidentale, făcând 

din înțelegerea reală a şi dezirabilitatea protecției sociale un model comun? 

- În primul rând consecințele similare determinate de un eveniment istoric 
ce a afectat toate țările Europene într-o măsură sau alta: Cel de-al Doilea 
Război Mondial. 

- În al doilea rând divizarea Europei în blocul de Vest şi blocul de Est, ce a 
determinat o solidaritate crescută a statelor Vest europene 

- Creşterea economică rapidă manifestată în toate țările europene 

- Procesul rapid de urbanizare ce a dus cu necesitate la reconsiderarea 
modelelor de protecție socială şi la nevoia dezvoltării acestei componente 


Toate aceste procese sunt comune dezvoltării sociale a tuturor statelor 
europene, ducând la creşterea convergenței în raport cu tipul de rezolvare a 
problemelor induse de către acestea. 

Evident că politicile sociale naţionale au cunoscut o variație semnificativă, dar 
ceea ce este considerat a fi o trăsătură comună a acestora ține mai mult de 
substanța lor decât de forma efectivă pe care au luat-o: aşa-numitul 'model 
european' vizează în primul rând extensia politicilor sociale ce acoperă, în Europa 


& Grahl, J., Teague,P., Is The European Social Model Fragmented?, în: C. Pierson şi F.G. 
Castles (coord.), The Welfare State Reader. Cambridge: Polity Press, 2000, pg. 207-232 

Occidentală atât preocupările de bunăstare socială cât şi reglementările 
relațiilor de muncă. 

În ciuda diversităţii structurii şi filosofiei ce stau la baza politicilor sociale în 
țările europei occidentale, aspectele esențiale ale modelului social - asigurările 
sociale, pensiile, reglementarea condițiilor de muncă, sisteme de servicii medicale 
înalt 'socializate' - au prezentat o convergență semnificativă până la începutul 
anilor '70. 

Acest trend comun este reflectat pe de-o parte de rolul puternic jucal de 
forțele sindicale şi de creşterea cheltuielilor publice sociale în toate țările 
europene. 


2. Disoluția modelului social comun s-a datorat în primul rând unor forțe 
economice ce pot fi detectate în toate țările europei Occidentale şi mai 
mult, la nivel global. 

Până în 1960 ciclurile economice ale ţărilor europene erau relativ 
independente. Începând cu anii '60 atât recesiunile economice cât şi perioadele 
de recuperare economică au devenit puternic sincronizate în mai toate țările 
europene, ca rezultat al integrării economice şi al globalizării comerțului şi 
capitalului. Ca atare, şocurile economice au afectat, în aproape egală măsură, 
toate economiile țărilor europene. Principalele momente de recesiune economică 
au fost: 1974-1975, 1980-1981 şi 1991-1992. 

Încercările de control a presiunilor externe şi de elaborare a unei alternative 
de creştere economică au fost lipsite de eficacitate în majoritate acelor țări 
europene ce au încercat să formuleze un răspuns propriu în fața acestor 
momente de criză (exemplul Marii Britanii ce a adoptat din ce în ce mai puternic 
modelul american de de-reglementare a relațiilor de muncă şi de oferire a unei 
protecții sociale minimaliste). 

Crizele economice au afectat protecția socială a populaţiei prin intermediul a doi 

factori: 

- Creşterea şomajului şi schimbarea profilului acestuia: cei mai afectați 
de şomaj devin muncitorii necalificaţi şi cei tineri. Şomajul devine un 
fenomen de lungă durată pentru un segment semnificativ al populației 
aflate în afara pieței muncii. În toate ţările europene se resimte o 
discrepanță din ce în ce mai mare între calificările şi aptitudinile cerute 
pe piața muncii şi cele oferite de forța de muncă. 

-  Dezechilibrele fiscale devin probleme esenţiale ale tuturor statelor 
europene, indiferent de dimensiunile acestora. Deficitul bugetar devine, 
în toate țările europei occidentale, o puternică constrângere ce duce la 
încercări de restrângere a cheltuielilor publice, şi în special a celor 
sociale. 


3. Criza generală la care au fost supuse toate țările Europei Occidentale 
după 1970 nu se reflectă în pattern-uri de schimbare uniforme, ci mai 
degrabă în adâncirea disparităților între diferitele state constituente ale 
Uniunii Europene. 

4. Aceste disparități nu se datorează unor strategii diferite de adaptare la 
situația de criză ci diferențelor în condițiile inițiale ale fiecărui stat în 
parte. Altfel spus, nu încercările diferite ale țărilor europene de a adresa 
crizele economice cu care s-au confruntat au dus la divergența modelelor de 
protecție socială, ci modul inegal în care acestea au fost afectate de către 
aceste crize economice au determinat structurarea diferită a protecției 
sociale începând cu anii '70. 


Cei doi autori oferă un răspuns indirect la întrebarea inițială - în ce măsură au 
țările Europei occidentale un destin comun în domeniul protecției sociale? - prin 
identificarea mecanismelor ce au dus inițial la convergența către un model social 
comun şi a factorilor ce au determinat, după 1970, divergențele în acest domeniu. 

Faptul că țările europene au fost afectate în moduri diferite de aceste crize 
economice comune, consideră cei doi autori, duce la diversificarea modelelor 
legitimate de populaţie, a valorilor politice şi de justiție socială a societăților 
europene şi la creşterea particularităților regionale în ceea ce priveşte 
aranjamentele de protecție socială. 


Stephan Leibfried“* realizează o tipologie a diferitelor modele de politici 
sociale în țările Europei Occidentale identificând patru mari tipuri: statul 
bunăstării scandinav, țările de tip 'Bismarck, țările anglo-saxone şi țările latine. 
Aceste patru categorii de state consideră Leibfried diferă în mare măsură şi nu 
împărțăşesc o istorie comună în ceea ce priveşte politicile sociale, ce s-ar putea 
constitui într-o forță centripedă în structurarea unui model european coerent. 
Existența acestor diferențe fundamentale nu susține în nici un fel teza unei 
armonizări organice ce ar putea duce la un stat european al bunăstării (pg. 194). 
O integrare socială a Comunității Europene de 'jos în sus', deci pornind de la 
țările membre, pare a fi o strategie nesusținută de evidenţă. 

Care ar putea fi evoluțiile fezabile în aceste condiții? Leibfried (2000, pg. 
195) consideră că Europa Unită are două alternative evolutive: Fie 
'americanizarea' de 'jos în sus' fie 'europenizarea' de 'sus în jos'. 

Prima alternativă vizează creşterea şi accentuarea diferențelor şi 
disparităților locale, regionale şi naționale, ce duce la 'balcanizarea' politicilor 
naționale, odată cu stabilizarea unei Piețe Europene Comune. Acest proces, 
consideră autorul, este similar celui suferit de politicile anti-sărăcie prin crearea 
unui stat național American, la începutul secolului al XX-lea. 

A doua alternativă ar fi reacția provocată de lipsa de armonie a politicilor 
naționale la nivelul Comunității Europene, confruntată cu presiuni puternice în 
sensul creşterii coeziunii sociale europene. Instituțiile europene, supra-naționale, 
ar putea impune un cadru legislativ comun în ceea ce priveşte politicile anti- 


“ Leibfried, S., Towards a European Welfare State?, în: C. Pierson şi F.G. Castles 
(coord.), The Welfare State Reader. Cambridge: Polity Press, 2000, pg. 190-206 

sărăcie, sau în ceea ce priveşte întreg sistemul de transferuri monetare, ancorat 
în conceptul de cetățenie socială. 


Până în prezent conceptul de cetățenie europeană (concept instituționalizat 
prin Tratatul intrat în vigoare în 1993) nu include decât o referire vagă la 
dimensiunea economico-socială: şi anume instituie dreptul cetățenilor țărilor 
membre la libera circulație şi la stabilirea în oricare dintre aceste state, fără 
condiționarea de un permis de muncă. Chiar şi în acest caz acest drept nu este 
automat însoțit de dreptul de a beneficia de diferitele transferuri sociale ale 
statelor gazdă, în condițiile în care individul nu este integrat pe piața muncii. 
Celelalte drepturi asociate statutului de cetățean european sunt de natură 
politică (Bogdan Juncu Lungulescu“). 


Europa Occidentală nu a reuşit să găsească o soluție comună, sau soluții 
convergente, de rezolvare a problemelor sociale cu care se confruntă economiile 
naționale - datorate în principal recesiunilor economice, stagnării procesului de 
creştere economică şi schimbărilor survenite pe piața muncii dar şi proceselor 
demografice, familiale ce caracterizează evoluția socială a acestor ţări. Lipsa 
unui model unitar, coerent şi unanim acceptat, dar şi lipsa de eficacitate în 
adresarea unor probleme sociale acute, a dus în anii '90 la o criză valorică şi 
ideologică în ceea ce priveşte opțiunea pentru un tip sau altul de politici sociale. 


Acest fapt a determinat în mare parte şi incertitudinea în ceea ce priveşte 
opțiunile de protecție socială a ţărilor est şi central Europene. 
Incompatibilitatea între stabilizarea macro-economică, creştere economică pe 
de-o parte şi protecție socială comprehensivă pe de altă parte a dus la 
radicalizarea disputelor legate de 'cel mai bun model' de protecție socială pentru 
țările din Estul şi Centrul Europei. Acestea par a fi cele mai dezavantajate de 
evoluțiile sociale şi economice din Vestul Europei: nevoia unei stabilizări macro- 
economice devine iminentă într-o economie încă slab dezvoltată în timp ce sărăcia 
şi lipsa de protecție socială a largi categorii de populație devine din ce în ce mai 
accentuată. 


Multe studii de politică socială au încercat să evidențieze o tendință comună 
în structurarea politicilor sociale în țările Europei Occidentale în prezent şi să 
analizeze strategiile cele mai viabile de realizare a protecției sociale. În mare 
măsură acestea porneau de la un model liberal, accentuând necesitatea adoptării 
unor sisteme de asistență socială rezidualistă puternice, care să preia acea 
sărăcie structurală determinată de procesele evolutive comune, justificate de 
nevoia de a preveni distorsiunile economice şi de încurajare a creşterii 
economice. Aceeaşi presiune - către adoptarea cu precădere a unei protecții 
sociale bazate pe asistență socială - s-a manifestat, de această dată în mod 


s Juncu Lungulescu, B., Stat social european, în: L. Pop (coord.), Dicţionar de Politici 
Sociale, Bucureşti: Editura Expert, 2002 

concret, şi asupra statelor din Estul şi Centrul Europei, din partea instituțiilor şi 
organizațiilor internaționale şi europene, pornind de la argumentul că o astfel de 
protecție socială este singura în măsură să ofere o posibilitate reală pentru 
dezvoltarea şi creşterea economică şi să devină fezabilă în condiţiile unor 
posibilități financiare reduse la nivelul bugetelor publice. Cel mai adesea însă 
aceste 'recomandări' intră însă în contradicție cu standardele de aderare impuse 
României, şi celorlalte state Central şi Est Europene, de către Uniunea 
Europeană. 

